(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Θ΄

Παρασκευή, 21 Ιουλίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Εξωτερικών:   
 i. με θέμα: «Ανεπίτρεπτες υποχωρήσεις προς την Τουρκία», σελ.   
 ii. με θέμα: «Η πρόσφατη συνάντηση Μητσοτάκη - Ερντογάν στο Βίλνιους», σελ.   
 β) Προς τον Υπουργό Υγείας:   
 i. με θέμα: «Υπολειτουργία της παθολογικής κλινικής του Γενικού Νοσοκομείου-Κέντρου Υγείας Γουμένισσας λόγω σοβαρών ελλείψεων σε ιατρικό προσωπικό», σελ.   
 ii. με θέμα: «Αναβίωση του διαγωνισμού από το Ίδρυμα «Σταύρος Νιάρχος» για το νέο Νοσοκομείο Κομοτηνής», σελ.   
 iii. με θέμα: «αποκατάσταση ανεμβολίαστων υγειονομικών», σελ.   
 iv. με θέμα: « Άλυτα παραμένουν τα προβλήματα στη λειτουργία των Παιδιατρικών Τμημάτων του Γενικού Νοσοκομείου Αργολίδας», σελ.   
 v. με θέμα: «Να μην κλείσει η Παιδοψυχιατρική Κλινική (ΠΔΨΧ) του Πανεπιστημιακού Νοσοκομείου Ηρακλείου (ΠΑΓΝΗ) στην Κρήτη και να παρθούν κατεπείγοντα μέτρα για τη στελέχωσή της», σελ.   
 γ) Προς τον Υπουργό Οικονομικών, με θέμα: «Αποτυχία της Κυβέρνησης στη διαχείριση του Ιδιωτικού Χρέους», σελ.   
 δ) Προς τον Υπουργό Περιβάλλοντος και Ενέργειας:   
 i. με θέμα: «Ειδικό Τιμολόγιο Ηλεκτρικής Ενέργειας οικιακής χρήσης για τις Πολύτεκνες Οικογένειες», σελ.   
 ii. με θέμα: «Για τη συνέχιση της ρύπανσης από τις αναφλέξεις επικίνδυνων αποβλήτων στο εργοστάσιο ΒΙΟΚΕΡΑΛ στη Λάρισα», σελ.   
 iii. με θέμα: «Δυνατότητα δόμησης των εκτός σχεδίου και οικισμού οικοπέδων που ήταν κατά παρέκκλιση άρτια και οικοδομήσιμα και των εκτός σχεδίου οικοπέδων με εμβαδόν άνω των τεσσάρων στρεμμάτων», σελ.   
 ε) Προς τον Υπουργό Ψηφιακής Διακυβέρνησης, με θέμα: « Έλλειψη εποπτείας στις πλατφόρμες κοινωνικής δικτύωσης για τη διακίνηση φαρμακευτικών προϊόντων χωρίς την έγκριση του ΕΟΦ», σελ.   
 στ) Προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις και ενίσχυση των παραγωγών για τις πληγείσες από τον περονόσπορο αμπελοκαλλιέργειες», σελ.   
 ζ) Προς τον Υπουργό Κλιματικής Κρίσης και Πολιτικής Προστασίας, με θέμα: «Ποτέ ξανά;», σελ.   
 η) Προς τον Υπουργό Κοινωνικής Ασφάλισης με θέμα: «Για τις απολύσεις στις δομές του Κέντρου Κοινωνικής Πρόνοιας Περιφέρειας Κρήτης», σελ.   
 θ) Προς τον Υπουργό Εργασίας και Κοινωνικής Ασφάλισης:   
 i. με θέμα: «Για το εργατικό ατύχημα του 22χρονου ξενοδοχοϋπάλληλου, στην περιοχή των Μαλίων του Δήμου Χερσονήσου, στην Κρήτη», σελ.   
 ii. με θέμα: «Μέτρα προστασίας επαγγελματικών ομάδων από την έκθεση σε υψηλές θερμοκρασίες», σελ.   
 ι) Προς τον Υπουργό Υποδομών και Μεταφορών, με θέμα: «Χωρίς κεντρική σιδηροδρομική διασύνδεση παραμένει η Θράκη», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίων νόμων:   
 i. Οι Υπουργοί Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Προστασίας του Πολίτη, Δικαιοσύνης, Πολιτισμού, Μετανάστευσης και Ασύλου, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών και Εσωτερικών, καθώς και οι Υφυπουργοί στον Πρωθυπουργό και Πολιτισμού κατέθεσαν την 19/7/2023 σχέδιο νόμου «Ενίσχυση του εισοδήματος των μισθωτών, των νέων, της οικογένειας και της εργασίας - συνταξιοδοτικές ρυθμίσεις», σελ.   
 ii. Oι Υπουργοί Υγείας, Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Προστασίας του Πολίτη, Δικαιοσύνης, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και οι Αναπληρωτές Υπουργοί Εσωτερικών, Παιδείας, Θρησκευμάτων και Αθλητισμού και Υγείας κατέθεσαν την 19/7/2023 σχέδιο νόμου: «Κύρωση α) της από 12.6.2023 Πράξης Νομοθετικού Περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (Α' 125) και β) της από 5.7.2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α'132) και άλλες επείγουσες διατάξεις», σελ.   
2. Κατάθεση πρότασης νόμου:

Ο Πρόεδρος της Κοινοβουλευτικής Ομάδας της Ελληνικής Λύσης Κυριάκος Βελόπουλος και οι Βουλευτές του κόμματός του κατέθεσαν σήμερα 21/7/2023 πρόταση νόμου με τίτλο: «Απαγόρευση εγκατάστασης πάσης φύσεως έργων Ανανεώσιμων Πηγών Ενέργειας (ΑΠΕ) και λοιπών εγκαταστάσεων, σε δάση, δασικές εκτάσεις, αναδασωτέα δημόσια και ιδιωτικά δάση και δασικές εκτάσεις στις περιοχές στο ευρωπαϊκό οικολογικό δικτύου Natura 2000», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΜΠΟΥΡΑΣ Α. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΣΑΛΜΑΣ Μ. , σελ.   
  
Β. Επί των επικαίρων ερωτήσεων:  
 ΑΧΜΕΤ Ι. , σελ.   
 ΒΑΡΤΖΟΠΟΥΛΟΣ Δ. , σελ.   
 ΓΕΡΑΠΕΤΡΙΤΗΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΘΕΜΙΣΤΟΚΛΕΟΥΣ Μ. , σελ.   
 ΘΕΟΧΑΡΗΣ Θ. , σελ.   
 ΚΑΖΑΜΙΑΣ Α. , σελ.   
 ΚΑΤΡΙΝΗΣ Μ. , σελ.   
 ΚΟΝΤΗΣ Ι. , σελ.   
 ΚΥΡΑΝΑΚΗΣ Κ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΝΟΥ Α. , σελ.   
 ΜΠΙΑΓΚΗΣ Δ. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΠΑΣ Π. , σελ.   
 ΠΟΥΛΑΣ Α. , σελ.   
 ΣΑΛΜΑΣ Μ. , σελ.   
 ΣΔΟΥΚΟΥ Α. , σελ.   
 ΣΚΥΛΑΚΑΚΗΣ Θ. , σελ.   
 ΣΤΑΜΕΝΙΤΗΣ Δ. , σελ.   
 ΣΥΝΤΥΧΑΚΗΣ Ε. , σελ.   
 ΤΑΓΑΡΑΣ Ν. , σελ.   
 ΤΑΧΙΑΟΣ Ν. , σελ.   
 ΤΟΥΡΝΑΣ Ε. , σελ.   
 ΤΣΙΡΩΝΗΣ Σ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Θ΄

Παρασκευή 21 Ιουλίου 2023

Αθήνα, σήμερα στις 21 Ιουλίου 2023, ημέρα Παρασκευή και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα. Αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Διαβάζω το έγγραφο του Γενικού Γραμματέα Νομικών και Κοινοβουλευτικών Θεμάτων, ο οποίος ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

«Οι υπ’ αριθμόν 3/17-7-2023 και 22/17-7-2023 επίκαιρες ερωτήσεις θα απαντηθούν από τον Υπουργό Εξωτερικών κ. Γεώργιο Γεραπετρίτη.

Η υπ' αριθμόν 11/17-7-2023 επίκαιρη ερώτηση θα απαντηθεί από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Οι υπ’ αριθμόν 7/17-7-2023, 8/17-7-2023 και 13/17-7-2023 επίκαιρες ερωτήσεις θα απαντηθούν από τον Υπουργό Εργασίας και Κοινωνικής Ασφάλισης κ. Σπυρίδωνα - Άδωνι Γεωργιάδη.

Η υπ’ αριθμόν 4/17-7-2023 επίκαιρη ερώτηση θα απαντηθεί από τον Υφυπουργό Οικονομικών κ. Θεοχάρη Θεοχάρη.

Η υπ’ αριθμόν 10/17-7-2023 επίκαιρη ερώτηση θα απαντηθεί από τον Υφυπουργό Υγείας κ. Δημήτριο Βαρτζόπουλο.

Οι υπ’ αριθμόν 2/17-7-2023, 5/17-7-2023, 6/17-7-2023 και 18/17-7-2023 επίκαιρες ερωτήσεις θα απαντηθούν από τον Υφυπουργό Υγείας κ. Μάριο Θεμιστοκλέους.

Η υπ’ αριθμόν 15/17-7-2023 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο.

Η υπ’ αριθμόν 23/17-7-2023 επίκαιρη ερώτηση θα απαντηθεί από τον Υφυπουργό Περιβάλλοντος και Ενέργειας κ. Νικόλαο Ταγαρά.

Η υπ’ αριθμόν 19/17-7-2023 επίκαιρη ερώτηση θα απαντηθεί από την Υφυπουργό Περιβάλλοντος και Ενέργειας κ. Αλεξάνδρα Σδούκου.

Η υπ’ αριθμόν 1/17-7-2023 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη.

Η υπ’ αριθμόν 9/17-7-2023 επίκαιρη ερώτηση θα απαντηθεί από τον Υφυπουργό Ψηφιακής Διακυβέρνησης κ. Κωνσταντίνο Κυρανάκη.

Η υπ’ αριθμόν 21/17-7-2023 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά.

Ο Γενικός Γραμματέας Νομικών και Κοινοβουλευτικών Θεμάτων κ. Στυλιανός - Ιωάννης Γ. Κουτνατζής».

Ξεκινώντας, επειδή είστε καινούργιοι, θα ήθελα να θυμίσω ότι ο χρόνος πρωτολογίας των συναδέλφων είναι δυο λεπτά και δευτερολογίας τρία λεπτά. Ομοίως, θα παρακαλέσω και τους κυρίους Υπουργούς και Υφυπουργούς να είναι εντός του χρόνου, η πρωτολογία των απαντήσεων των Υπουργών είναι τρία λεπτά και η δευτερολογία πάλι τρία λεπτά.

Βεβαίως, στα λογικά όρια θα υπάρχει κάποια ανοχή. Όμως είναι πάρα πολλές οι επίκαιρες ερωτήσεις, είναι δεκαοκτώ τον αριθμό, που σημαίνει ότι θα πρέπει όλοι να φροντίσουμε έτσι ώστε να είμαστε στα ανεκτά όρια του χρόνου.

Πρώτη θα συζητηθεί –κι όπως προανήγγειλα με το έγγραφο του Γενικού Γραμματέα θα απαντήσει ο Υπουργός Εξωτερικών κ. Γεώργιος Γεραπετρίτης- η πέμπτη με αριθμό 3/17-7-2023 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδος των Σπαρτιατών κ. Ιωάννη Κόντη προς τον Υπουργό Εξωτερικών με θέμα: «Ανεπίτρεπτες υποχωρήσεις προς την Τουρκία».

Κύριε Κόντη, έχετε τον λόγο για την πρωτολογία σας για δυο λεπτά.

**ΙΩΑΝΝΗΣ ΚΟΝΤΗΣ:** Καλημέρα. Ευχαριστώ, κύριε Πρόεδρε.

Κύριε Υπουργέ, μετά την κλειστή συνάντηση Μητσοτάκη - Ερντογάν στο Βίλνιους, ο κύριος Πρωθυπουργός δήλωσε ότι επιθυμία του θα ήταν να λυθεί η διαφορά της οριοθέτησης ΑΟΖ με την Τουρκία στη Χάγη. Και επίσης, ανέφερε ότι είμαστε διατεθειμένοι να κάνουμε και υποχωρήσεις, κάποιες υποχωρήσεις. Αυτό, σε συνέντευξη που δόθηκε σε τηλεοπτικό κανάλι.

Σε ανύποπτο χρόνο ο ΥΠΕΞ είχε δηλώσει ότι κόκκινη γραμμή της Κυβέρνησης είναι τα 6 ναυτικά μίλια παρ’ ότι το δικαίωμα μας, βάσει του Δικαίου της Θαλάσσης, είναι κατοχυρωμένο στην επέκταση έως και στα 12 ναυτικά μίλια, κάτι που έχουν κάνει οι περισσότερες χώρες, εκτός από εμάς, τουλάχιστον προς ανατολάς και νομίζω πως δεν έχει οριοθετηθεί ακόμη και σε άλλα μέρη.

Και σας ρωτώ: Μπορούμε να μάθουμε τι διημείφθη στη συνάντηση του Πρωθυπουργού του κ. Μητσοτάκη στο Βίλνιους με τον κ. Ερντογάν; Πότε θα μπορέσουμε να οριοθετήσουμε την ελληνική ΑΟΖ με την Κυπριακή Δημοκρατία, η οποία έχει ήδη συμφωνήσει με τα γειτονικά κράτη, πλην Ελλάδος και Τουρκίας κι έχει ξεκινήσει ακόμα και εξορύξεις υδρογονανθράκων;

Εν τέλει, εμείς το Δίκαιο της Θαλάσσης το αποδεχόμαστε στην πραγματικότητα και το εφαρμόζουμε; Γιατί το Δίκαιο αυτό λέει ότι κάθε κατοικημένη νήσος μας, διαθέτει πλήρη και όχι περιορισμένη επήρεια σε ΑΟΖ, άρα και το σύμπλεγμα Μεγίστης ενώνει de facto της ΑΟΖ Ελλάδος - Κύπρου, χάρτης της Σεβίλλης. Ποιες είναι οι υποχωρήσεις που εξήγγειλε ο κύριος Πρωθυπουργός, εάν διατυπώθηκε σωστά η φράση αυτή;

Επίσης, πότε θα επεκταθούν τα ελληνικά χωρικά ύδατα στο Αιγαίο στα 12 ναυτικά μίλια, όπως ορίζει το Διεθνές Δίκαιο και έχει πράξει η Τουρκία ακόμη και στον Εύξεινο Πόντο; Είδαμε ότι η Τουρκία έχει κάνει το τουρκολιβυκό μνημόνιο, το οποίο έχει εγκριθεί και έχει οριοθετηθεί πλέον ότι είναι νόμιμη ΑΟΖ, ενώ εμείς στην ελληνοαιγυπτιακή πράξη που κάναμε για ΑΟΖ χρησιμοποιήσαμε μόνο τη μέση γραμμή και τελικά δεν μας νομιμοποίησαν ότι έχουμε ΑΟΖ με την Αίγυπτο.

Παρακαλώ να απαντήσετε στην πρωτολογία σας στα ερωτήματα αυτά.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ο κύριος Υπουργός έχει τον λόγο για να πρωτολογήσει.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ, κύριε Πρόεδρε.

Ευχαριστώ, κύριε Βουλευτά, για την επίκαιρη ερώτηση.

Θα ήθελα κατ’ αρχάς να επισημάνω ότι η συζήτηση η οποία έγινε στο Βίλνιους μεταξύ της ελληνικής και της τουρκικής αντιπροσωπείας ήταν μια συζήτηση η οποία είχε ως σκοπό την επανεκκίνηση των συζητήσεων σχετικά με τα θέματα που αφορούν τα ελληνοτουρκικά. Ήταν μια συζήτηση η οποία έγινε σε εποικοδομητικό κλίμα, μία συζήτηση η οποία κατατείνει στο να εγκαταστήσει ένα καθεστώς εμπιστοσύνης και ειλικρινούς σχέσης, η οποία ουσιαστικά θα οδηγήσει σε μια καλύτερη σχέση φιλίας και καλής γειτονίας.

Βεβαίως, σε κάθε περίπτωση ο οδικός χάρτης τον οποίον δρομολογούμε και αφορά τον πολιτικό διάλογο μεταξύ των Υπουργών, τα μέτρα οικοδόμησης εμπιστοσύνης μεταξύ των στρατιωτικών των αρμοδίων προς τούτο, καθώς επίσης και τη θετική ατζέντα με τα μέτρα οικοδόμησης περαιτέρω σχέσεων, κυρίως οικονομικών και εμπορικών, εξαρτάται σε κάθε περίπτωση και από τη στάση που θα τηρήσει η γείτων.

Είναι προφανές ότι υπό καθεστώς απειλών ή οποιασδήποτε άλλης εχθροπαθούς ή μισαλλόδοξης στάσης είναι αδύνατον να υπάρξει η οποιαδήποτε συνεννόηση. Παρά ταύτα, προσβλέπουμε στο να οικοδομηθεί ένα καλό κλίμα, όπως εγκαταστάθηκε μετά από τους σεισμούς του Φεβρουαρίου.

Να επισημάνω, όπως ορθώς είπατε, ότι υπάρχει μια μεγάλη διαφορά μας η οποία μπορεί να αχθεί ενώπιον διεθνούς δικαιοδοσίας και η οποία είναι η διαφορά για την οριοθέτηση της αποκλειστικής οικονομικής ζώνης, καθώς επίσης και της υφαλοκρηπίδας. Για να γίνει αυτό, είναι προφανές ότι η Ελλάδα ανέκαθεν και σταθερά υποστηρίζει το Διεθνές Δίκαιο και ερείδεται η εξωτερική της πολιτική ακριβώς πάνω στο Διεθνές Δίκαιο.

Εξ αυτού του λόγου, θέλω να επισημάνω ότι εμείς δεν πρόκειται να κάνουμε καμία απολύτως παραχώρηση σε σχέση με όσα απονέμει το Διεθνές Δίκαιο στη χώρα μας και θα στηριχθούμε σε αυτό.

Σε ό,τι αφορά τα ζητήματα περί κόκκινων γραμμών, θα ήθελα παρακαλώ να επισημάνω για μια ακόμη φορά, ότι η δήλωση στην οποία αναφέρεστε, η δική μου δήλωση, η οποία έγινε προ ετών, ήταν ακριβώς στο πλαίσιο το οποίο σας αναφέρω αμέσως, ότι στην παρούσα φάση η κυριαρχία μας είναι στα 6 ναυτικά μίλια, η Ελλάδα διατηρεί μονομερώς το δικαίωμα, όποτε η ίδια το κρίνει σκόπιμο και πολιτικά και εθνικά ορθό, να επεκτείνει τα χωρικά ύδατα στα 12 μίλια. Πρόκειται για ένα αναφαίρετο δικαίωμα το οποίο έχει η Ελλάδα, εκ του Διεθνούς Δικαίου.

Άρα σας παραπέμπω στη δήλωση και την ακρίβεια της δήλωσης αυτής, ότι σήμερα που μιλάμε η κυριαρχία είναι στα 6 μίλια, το δικαίωμά μας όμως το αναφαίρετο και αποκλειστικό, επεκτείνεται στα 12 μίλια, το οποίο και θα ασκηθεί ότι η εθνική γραμμή το υπαγορεύσει.

Επίσης, να σας πω το εξής σε ό,τι αφορά το κομμάτι της επέκτασής μας ότι για όσα περαιτέρω διημείφθησαν στη συζήτηση μεταξύ ελληνικής και τουρκικής αντιπροσωπείας, έχω ήδη ζητήσει από τα κόμματα να ενημερώσουν τους εκπροσώπους και αυτό θα συντελεστεί εφόσον συμφωνήσετε την επόμενη Παρασκευή, έτσι ώστε να έχετε και μια πλήρη γνώση για το πού βρίσκεται, έστω ακόμη και σε πρώιμο στάδιο, η συζήτηση η οποία γίνεται για τα ελληνοτουρκικά. Είναι βαθύτατη πεποίθησή μας ότι θα πρέπει να εγκαταστήσουμε σχέσεις καλής γειτονίας. Η Ελλάδα δεν έχει να φοβηθεί τίποτα. Ενισχύει την αμυντική της ισχύ, ενισχύει τη διπλωματική της θέση, έχει ερείσματα στο Διεθνές Δίκαιο και με βάση αυτή την πολιτική θα πορευτούμε.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ.

Ο κ. Κόντης έχει τον λόγο για να δευτερολογήσει για τρία λεπτά.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, ελπίζω όσον αφορά αυτά που μας αναφέρατε, να έχουν κρατηθεί πρακτικά στην προ ετών συζήτηση. Επειδή, όμως, εδώ ακριβώς τίθενται θέματα εθνικής κυριαρχίας και κυριαρχικών δικαιωμάτων, θα ήθελα πραγματικά να μάθουμε τι σημαίνει ότι μπορούμε να κάνουμε υποχωρήσεις.

Όταν είπε ο κύριος Πρωθυπουργός, ίσως χρειαστεί να κάνουμε υποχωρήσεις, αυτό άπτεται των θεμάτων εθνικής κυριαρχίας και κυριαρχικών δικαιωμάτων. Εμείς δεν έχουμε να υποχωρήσουμε σε κάτι αυτή τη στιγμή. Ίσα-ίσα, εμείς θέλουμε να επεκταθεί στα 12 μίλια, όπως είπαμε, σύμφωνα με το δικαίωμά μας, η θαλάσσια κυριαρχική μας απαίτηση και νομίμως θεμελιωμένη, σύμφωνα με τους χάρτες του ΟΗΕ.

Εγώ εμμένω στην ερώτηση αυτή. Ποια ακριβώς είναι η έννοια των υποχωρήσεων; Για ποιες υποχωρήσεις μιλάμε; Διότι βγήκε και το είπε δημόσια σε τηλεοπτικό σταθμό αμέσως μετά την επιστροφή του και αυτό κάτι σημαίνει, κάτι σηματοδοτεί. Νομίζω ότι για να το είπε έτσι φανερά, δεν είναι κάτι το οποίο είναι κρυφό.

Όσο για τα άλλα θέματα, θέλω να ελπίζω ότι αυτό που είπατε ότι δεν πρόκειται να υπάρξει καμμία υποχώρηση –και εγγράφεται και στα Πρακτικά εδώ- θα είναι πραγματικότητα σε όλα τα κυριαρχικά δικαιώματά μας και στην εθνική μας κυριαρχία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για τη συνέπεια στον χρόνο.

Τον λόγο έχει ο Υπουργός για τη δική του δευτερολογία.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ, κύριε Πρόεδρε.

Σας ευχαριστώ, κύριε Βουλευτά.

Επανέρχομαι στο ότι τα ζητήματα της δήλωσης του Πρωθυπουργού σχετικά με τις υποχωρήσεις δεν αφορούν θέματα κυριαρχίας. Η κυριαρχία είναι απόλυτη, ενιαία και αναφαίρετη και ως εκ τούτου με βάση το Διεθνές Δίκαιο δεν επιδέχεται οποιασδήποτε παραχώρησης συρρίκνωσης.

Εκείνο το οποίο ανέφερε ο Πρωθυπουργός είναι ότι σε μία συζήτηση, η οποία θα ανοίξει με τη γείτονα και η οποία προφανώς και δεν μπορεί να αφορά τα θέματα κυριαρχίας, υπάρχει περίπτωση να υπάρξουν και ορισμένες αποκλίσεις από την αρχική μας θέση, η οποία όμως απόκλιση σε κάθε περίπτωση δεν μπορεί να είναι επιζήμια για τα εθνικά μας θέματα ούτε μπορεί να αφορά θέματα κυριαρχίας.

Άρα η λογική είναι ότι σε μία συζήτηση μπορεί να υπάρξουν κάποιες αποκλίσεις από την αρχική μας γραμμή. Αντιλαμβανόμαστε όλοι ότι μία συζήτηση ακριβώς αυτό ενέχει, δηλαδή το στοιχείο της συζήτησης έτσι ώστε σε κάποια στιγμή να μπορέσει να υπάρξει μια κοινή πλεύση, μια σύζευξη. Αυτό, εξάλλου, θα μπορούσε να συμβεί και στο διεθνές δικαστήριο, εάν οψέποτε η διαφορά αγόταν ενώπιόν του. Σε κάθε περίπτωση δεν είναι δυνατόν να υπάρχει οποιαδήποτε παραχώρηση σε σχέση με θέματα κυριαρχίας.

Εξάλλου, κύριε Βουλευτά, όπως καλώς γνωρίζετε, ήταν η παρούσα Κυβέρνηση υπό την προηγούμενη θητεία της η οποία επεξέτεινε στα δώδεκα μίλια και έως το ακρωτήριο Ταίναρο τα χωρικά μας ύδατα, μεγαλώνοντας την κυριαρχία και διευρύνοντας τα όρια της ελληνικής επικράτειας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ.

Προχωράμε στη συζήτηση της δεύτερης για σήμερα επίκαιρης ερώτησης. Θα συζητήσουμε την πέμπτη με αριθμό 22/17-7-2023 επίκαιρη ερώτηση δεύτερου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία, προς τον Υπουργό Εξωτερικώνμε θέμα: «Η πρόσφατη συνάντηση Μητσοτάκη - Ερντογάν στο Βίλνιους».

Ορίστε, κύριε Καζαμία, έχετε τον λόγο για την πρωτολογία σας για δύο λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, εύχομαι να κατανοείτε και εσείς και η Κυβέρνηση ότι όταν ο Πρωθυπουργός προέβη σε δηλώσεις στον τηλεοπτικό σταθμό «ΣΚΑΪ», προκάλεσε σοβαρές ανησυχίες σε μια μεγάλη μερίδα της κοινής γνώμης. Και ενώ είπατε πριν ότι οι δηλώσεις του δεν αφορούν θέματα κυριαρχίας, θα ήθελα να θέσω υπ’ όψιν σας ότι συγκεκριμένα η απάντησή του αφορούσε μια φράση δημοσιογράφου η οποία περιείχε τον όρο αν η διαπραγμάτευση με την Τουρκία πιθανώς να περιλαμβάνει απομείωση της κυριαρχίας έτσι όπως τη γνωρίζουμε σήμερα. Και σε αυτό ο Πρωθυπουργός δεν έφερε καμμία αντίρρηση και αντιθέτως συμφώνησε, λέγοντας μάλιστα ότι η κυριαρχία –σε εισαγωγικά- «είναι μια σχετική έννοια» και «οποιαδήποτε συμφωνία αυτού του τύπου μπορεί ενδεχομένως, ναι, να συνεπάγεται και κάποιες υποχωρήσεις από κάποιες θέσεις οι οποίες μπορούν να αποτελούν την αφετηρία μιας διαπραγμάτευσης». Οπότε η συζήτηση αφορούσε το θέμα της κυριαρχίας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Σας ρωτώ το εξής: Ήταν οι δηλώσεις αυτές φραστικά ολισθήματα του Πρωθυπουργού ή είναι θέσεις που όντως συνοψίζουν την επίσημη κυβερνητική πολιτική; Και πώς συμβαδίζουν αυτές οι διατυπώσεις με τις δικές σας διαβεβαιώσεις από την Κύπρο στις 4 Ιουλίου 2023, καθώς και εκείνες του ίδιου του Πρωθυπουργού κατά τις προγραμματικές δηλώσεις της Κυβέρνησης ότι η Ελλάδα δεν θα κάνει πίσω στις κόκκινες γραμμές της;

Επίσης, στη διάρκεια της συνέντευξης Τύπου που παραχώρησε από το Βίλνιους ο κύριος Πρωθυπουργός μας εξέπληξε με τη σχεδόν αδιάφορη στάση του απέναντι στην είδηση ότι η Τουρκία ενδέχεται να λάβει από τις ΗΠΑ και εκσυγχρονισμό των F-16 που ήδη διαθέτει και νέα F-16. Ο κ. Μητσοτάκης είπε: «Το τι κάνουν οι Ηνωμένες Πολιτείες με την Τουρκία είναι κάτι το οποίο, όπως καταλαβαίνετε, εμάς μας αφορά μόνο έμμεσα. Οι εξοπλισμοί οι οποίοι δίνονται σε χώρες μέλη του ΝΑΤΟ δεν πρέπει να χρησιμοποιούνται κατά άλλων χωρών μελών της Συμμαχίας, αλλά αυτό όπως σας είπα …» -συνέχισε- «…δεν είναι κάτι που αφορά άμεσα την Ελλάδα».

Αυτή η blasé στάση της Κυβέρνησης δεν συμβαδίζει με παλαιότερες εκκλήσεις του Πρωθυπουργού προς τις ΗΠΑ να μην πωληθούν νέα F-16 στην Τουρκία και στην ομιλία του πέρυσι στο Κογκρέσο ζήτησε από τις Ηνωμένες Πολιτείες να μη δημιουργούν μια ακόμη πηγή αστάθειας στη νοτιοανατολική πτέρυγα της Συμμαχίας όταν λαμβάνουν αποφάσεις για προμήθειες αμυντικού υλικού που αφορούν την Ανατολική Μεσόγειο.

Και σας ρωτώ: Από πότε και γιατί άλλαξε η εξωτερική μας πολιτική στο θέμα αυτό, με αποτέλεσμα οι πωλήσεις όπλων από τις ΗΠΑ στην Τουρκία να έχουν σήμερα υποβιβαστεί σε ένα ζήτημα μόνο έμμεσης σημασίας για τα εθνικά μας συμφέροντα;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Καζαμία για τη συνέπεια στον χρόνο.

Ορίστε, κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ και πάλι, κύριε Πρόεδρε.

Να ευχαριστήσω και τον Βουλευτή της Πλεύσης Ελευθερίας για την επίκαιρη ερώτηση που μου δίνει την ευκαιρία να αναφερθώ στα ζητήματα αυτά.

Πρώτα και πάνω από όλα, να επισημάνω αυτό το οποίο ήδη έχω πει, ότι δηλαδή δεν υπάρχει ζήτημα κανενός περιορισμού σε ό,τι αφορά την κυριαρχία. Αυτό είναι ένα ζήτημα για το οποίο είμαι πάρα πολύ σαφής και ο ίδιος ο Πρωθυπουργός είναι σαφής. Η συζήτηση η οποία διημείφθη στο πλαίσιο της συνέντευξης σε τηλεοπτικό σταθμό ήταν μια συνολική συζήτηση η οποία αφορούσε τη διαπραγμάτευση η οποία θα υπάρχει με την Τουρκία, τις συζητήσεις οι οποίες θα γίνουν με την Τουρκία στο πλαίσιο της αποκατάστασης –της μερικής έστω αρχικής αποκατάστασης- των σχέσεων μεταξύ των δύο χωρών.

Άρα είναι πάρα πολύ σαφές, όπως είπε και ο ίδιος ο Πρωθυπουργός, ότι η όποια απομείωση, η όποια υποχώρηση, η σχετικότητα δηλαδή των επιχειρημάτων, έχει να κάνει μόνον με τις αρχικές θέσεις συζήτησης. Δηλαδή, όταν ξεκινούμε μια συζήτηση, έχουμε ορισμένες θέσεις, χωρίς –επαναλαμβάνω- καμμία έκπτωση της κυριαρχίας. Από αυτές τις αρχικές θέσεις συζήτησης είναι αυτονόητο ότι όταν θα προχωρήσει η συζήτηση αυτή, θα υπάρξουν ενδεχομένως κάποιες παραχωρήσεις, έτσι ώστε να μπορέσει να υπάρξει μία αμοιβαία αποδεκτή λύση, με όριο πάντοτε τη βασική γραμμή που είναι η γραμμή της υποστήριξης των εθνικών συμφερόντων. Ουδέποτε ούτε η Κυβέρνηση ούτε η Βουλή θα μπορούσε να συναινέσει σε οποιαδήποτε κατάσταση, πραγματική ή νομική, η οποία θα μπορούσε να υποβαθμίσει την εθνική μας γραμμή και τα εθνικά μας συμφέροντα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Τώρα, σε ό,τι αφορά τα F-16, θα ήθελα να επισημάνω ότι η αναφορά του Πρωθυπουργού ότι μας αφορά έμμεσα ή είχε ένα πάρα πολύ σαφές περιεχόμενο. Το περιεχόμενο είναι ότι κάθε χώρα έχει το δικαίωμα να διαπραγματεύεται σε ό,τι αφορά την παραχώρηση ή πώληση αμυντικού εξοπλισμού ή σχετικού εξοπλισμού, καθώς επίσης και την αναβάθμιση οπλικών συστημάτων. Από τη στιγμή που πρόκειται για ένα ζήτημα που αφορά τις δύο χώρες, τη χώρα η οποία προμηθεύει και τη χώρα η οποία λαμβάνει την προμήθεια ή την αναβάθμιση, οποιοσδήποτε τρίτος –εμείς- είναι ουσιαστικά εμμέσως μόνον εμπλεκόμενος στο ζήτημα αυτό.

Από εκεί και πέρα είναι προφανές ότι για μας είναι εξαιρετικά σημαντικό να υπάρχει μία ισορροπία. Εμείς επιδιώκουμε την ειρήνη στην περιοχή και η ειρήνη υπηρετείται με δύο τρόπους. Υπηρετείται πρώτα από όλα όταν υπάρχει μια ισχυρή αμυντική θέση της χώρας.

Θέλω να σας θυμίσω, κύριε Βουλευτά, με σεβασμό ότι ήταν η παρούσα Κυβέρνηση υπό την προηγούμενη σύνθεσή της η οποία ήταν εκείνη η οποία προέβη σε εξοπλισμούς που ουσιαστικά αναβαθμίζουν την αμυντική ισχύ της χώρας τόσο στη θάλασσα, όσο και στον αέρα. Θυμίζω ειδικώς ότι η χώρα μας έχει ενταχθεί στο πρόγραμμα πώλησης των αεροσκαφών F-35, στα οποία δεν συμμετέχει η Τουρκία. Επιπλέον, θα συνεχίσει η χώρα μας να λαμβάνει μέρος σε εξοπλιστικά προγράμματα και από τις Ηνωμένες Πολιτείες, έτσι ώστε να εξοπλίζεται διαρκώς και να ενισχύει την αμυντική της θέση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ο δεύτερος πυλώνας μας είναι η ενίσχυση της εξωτερικής μας διπλωματίας. Το κρίσιμο σε κάθε περίπτωση είναι ο όποιος εξοπλισμός να μη χρησιμοποιείται σε βάρος της θέσης της χώρας μας, να μη χρησιμοποιείται σε βάρος της Ελλάδας. Αυτό είναι κάτι το οποίο είναι απολύτως σαφές. Η Ελλάδα είναι με την Τουρκία σύμμαχες χώρες στο πλαίσιο του Βορειοατλαντικού Συμφώνου, του ΝΑΤΟ.

Είχα την ευκαιρία χθες σε συζήτηση που είχα με τον Γενικό Γραμματέα του ΝΑΤΟ να θέσω εκ νέου το ζήτημα αυτό. Ήμουν πάρα πολύ σαφής και κατηγορηματικός ότι οποιοδήποτε οπλικό σύστημα το οποίο παραχωρείται σε σύμμαχο χώρα είναι αδιανόητο και ανεπίτρεπτο να χρησιμοποιείται σε βάρος άλλης συμμάχου χώρας. Υπήρξε απόλυτη κατανόηση για το ζήτημα αυτό και εξάλλου αυτό ανάγεται στον σκληρό πυρήνα της ίδιας της συμμαχικής ιδιότητας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Καζαμία, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θέλω να παρατηρήσω ότι από την ημέρα που καταθέσαμε την επίκαιρη ερώτηση μέχρι σήμερα έχουν μεσολαβήσει κάποιες εξελίξεις, οι οποίες συνεχίζουν να βρίσκονται μάλλον στο ίδιο μήκος κύματος των εξελίξεων που προκάλεσαν τις αρχικές ανησυχίες.

Αναφέρω ενδεικτικά ότι ενώ ο κύριος Υπουργός μάς είχε πει στις προγραμματικές δηλώσεις ότι για αρκετό διάστημα δεν έχουν υπάρξει παραβιάσεις του εναέριου χώρου, σύμφωνα με το Υπουργείο Εθνικής Άμυνας στις 14 Ιουλίου υπήρξαν παραβιάσεις στο FIR Αθηνών, στο Νοτιοανατολικό Αιγαίο. Αυτό μάλιστα προβλήθηκε αρκετά στον Τύπο.

Επίσης ο Τούρκος Πρόεδρος προσγειώθηκε στο παράνομο αεροδρόμιο του Τύμπου στα κατεχόμενα, ερχόμενος από τα Εμιράτα, και ξεκίνησε μια ημέρα πανηγυρισμών για την 49η επέτειο του Αττίλα, κατά τη διάρκεια των οποίων έκανε και δηλώσεις στις οποίες τόνισε συγκεκριμένα ότι συνεχίζει να τάσσεται υπέρ της παγίωσης της κατοχής και της τελικής διχοτόμησης της Κύπρου.

Αντί να διαμαρτυρηθείτε, όμως, εντόνως απέναντι σε αυτές τις εξελίξεις, κάνατε εχθές δηλώσεις, κύριε Υπουργέ, με τις οποίες ανοίξατε και το «παράθυρο» για τη διευκόλυνση της ευρωπαϊκής προοπτικής της Τουρκίας. Γιατί δεν καταγγέλλετε αυτές τις κινήσεις της Τουρκίας ως αντίθετες με το πνεύμα των συνομιλιών που ξεκίνησε στο Βίλνιους, αλλά αντιθέτως συνεχίζετε να δείχνετε ακόμα περισσότερη καλή θέληση και ανοχή, τη στιγμή που είναι φανερό ότι η Τουρκία προσπαθεί να σας εμπαίξει και να τεστάρει τις προθέσεις σας;

Όσον αφορά στο θέμα των F-16, το είπατε πράγματι και εχθές μετά από τη συνάντησή σας με τον Γενικό Γραμματέα του ΝΑΤΟ ότι επιθυμείτε όταν η Τουρκία αποκτήσει τα F-16 ότι πρέπει να τα χρησιμοποιήσει ενάντια σε άλλη σύμμαχη χώρα. Πώς θα το πετύχετε αυτό; Αφ’ ης στιγμής μία χώρα αποκτήσει οπλικά συστήματα, μαχητικά αεροπλάνα, είναι αδύνατο να τις υπαγορεύσετε πως θα τα χρησιμοποιήσει. Συνεπώς, θεωρούμε ότι πρέπει να κάνετε τώρα την αντίστασή σας, όχι μετά που θα τα αποκτήσει η Τουρκία.

Κατά τη γνώμη μου, συνεπώς, έπρεπε να μπείτε στις συνομιλίες με την Τουρκία πιο προσεκτικά και παράλληλα, να συνεχίσετε να προσπαθείτε να κάνετε το παν ούτως ώστε η Τουρκία να μη λάβει νέα F-16 από τις ΗΠΑ.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Καζαμία.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ, κύριε Πρόεδρε.

Ευχαριστώ, κύριε Βουλευτά.

Να επισημάνω επί της αρχής ότι το τελευταίο τετράμηνο δεν είχαμε παραβιάσεις του ελληνικού εναέριου χώρου. Πράγματι, υπήρξε μία μοναδική περίπτωση κατά την ημέρα που αναφέρατε, που είχαμε ένα ζεύγος αεροσκαφών να παραβιάζει, έγιναν οι απαιτούμενες ενέργειες. Πάντως, η πραγματικότητα είναι -και αυτή δεν αμφισβητείται- ότι το τελευταίο τετράμηνο έχει υπάρξει, πλην αυτής της περίπτωσης, μηδενική παραβατικότητα στον ελληνικό εναέριο χώρο.

Σε ό,τι αφορά στα διαμειφθέντα στον διαδραμόντα χρόνο από τις δηλώσεις έως σήμερα, να επισημάνω ότι πράγματι υπήρξαν ορισμένα γεγονότα τα οποία επιβάρυναν, όπως είναι η πτήση του Προέδρου Ερντογάν στο παράνομο αεροδρόμιο το οποίο άνοιξε εχθές. Πράγματι, για το ζήτημα αυτό υπήρξε σαφής δική μου αναφορά εχθές στο Συμβούλιο Εξωτερικών Υποθέσεων.

Επίσης -και θέλω να το επισημάνω αυτό- η θέση μας σε ό,τι αφορά στις ελληνοτουρκικές σχέσεις είναι πάρα πολύ συγκεκριμένη. Εμείς είμεθα υπέρ της ευρωπαϊκής προοπτικής της Τουρκίας. Πιστεύουμε ότι μία Τουρκία η οποία βρίσκεται εντός της ευρωπαϊκής οικογένειας, δημιουργεί συνθήκες μεγαλύτερης ασφάλειας και καλής γειτονίας και για εμάς και για την Ευρώπη συνολικά και περιφερειακά για την Ανατολική Μεσόγειο και άρα, είναι κάτι το οποίο είναι ευκταίο.

Πλην όμως, όπως είχα την ευκαιρία να επισημάνω ρητά εχθές, το γεγονός ότι θέλουμε να προχωρήσουν οι ευρωτουρκικές σχέσεις δεν σημαίνει ότι αυτό πρέπει να γίνει χωρίς απόλυτο σεβασμό όλων των προϋποθέσεων που έχουν τεθεί από το Δίκαιο της Ευρωπαϊκής Ένωσης.

Όπως γνωρίζετε, υπάρχουν πολύ συγκεκριμένα κριτήρια και υπάρχουν πολύ συγκεκριμένες αιρεσιμότητες σε ό,τι αφορά στην πρόσβαση της Τουρκίας στην Ευρωπαϊκή Ένωση, άρα αυτή τη στιγμή επιμένουμε ότι είμαστε θετικοί, όμως, χωρίς καμμία απολύτως έκπτωση σε ό,τι αφορά στα ζητήματα αυτά.

Ειδικά δε, να επισημάνω ότι θα πρέπει να γίνει πλήρως σεβαστή η θέση της Κύπρου, η οποία σε ορισμένα κεφάλαια, όπως καταλαβαίνουμε όλοι, έχει μία ιδιαίτερη θέση, όπως είναι για παράδειγμα το ζήτημα της τελωνειακής ένωσης ή της απελευθέρωσης της βίζα.

Τώρα να πω, σαφώς, το εξής. Σε ό,τι αφορά στα οπλικά συστήματα τα οποία αποδίδονται ή θα αποδοθούν στην Τουρκία, ακόμη, όπως γνωρίζετε, είναι πολύ πρώιμη η συζήτηση και στο πλαίσιο της αμερικανικής διοίκησης, δεδομένου του γεγονότος ότι θα πρέπει να περάσει από το Κογκρέσο. Η δική μας θέση είναι πάρα πολύ σαφής. Δεν μπορούμε, προφανώς, ως τρίτη χώρα να εμποδίσουμε την αναβάθμιση, δεν μπορούμε να εμποδίσουμε την προμήθεια, εκείνο το οποίο, όμως, μπορούμε να απαιτήσουμε είναι να υπάρχει μία χρήση η οποία δεν θα είναι επιβλαβής για τα εθνικά συμφέροντα συμμαχικής χώρας.

Υπάρχουν τρόποι να το πετύχουμε αυτό και θα μου επιτρέψετε να πω ότι χάρη και στην ισχυρή ελληνική διπλωματία έχουμε αυτή τη στιγμή τη μεγάλη χαρά και τιμή να έχουμε σημαντικά ερείσματα και εντός του αμερικανικού Κογκρέσου.

Έχουμε, λοιπόν, την προσδοκία ότι θα υπάρξει μία σαφής αποτύπωση ότι οποιοδήποτε οπλικό σύστημα χορηγείται από τις Ηνωμένες Πολιτείες σε συμμαχική χώρα, ρητά και υπό τη σαφέστατη αιρεσιμότητα η οποία θα τεθεί, δεν θα χρησιμοποιείται σε βάρος των εθνικών μας συμφερόντων.

Θα ήθελα να επισημάνω, κλείνοντας, αν μου επιτρέπετε, κύριε Πρόεδρε, ότι θα αισθανόμουν ιδιαίτερη τιμή να σας ενημερώσω -έχω ήδη αποστείλει τις επιστολές- και θα παρακαλούσα όλα τα κόμματα του Κοινοβουλίου να προσέλθουν στην ενημέρωση αυτή. Είναι πάντοτε δική μου επιδίωξη να έχουμε μία εξωτερική πολιτική η οποία θα είναι εθνικής γραμμής και για τον λόγο αυτό είναι πολύ σημαντικό να βρισκόμαστε σε τακτική επικοινωνία έτσι ώστε πρωτίστως για τη δική μου ικανή αντιμετώπιση των θεμάτων εξωτερικής πολιτικής, να λαμβάνω τις θέσεις των κοινοβουλευτικών κομμάτων και να μεταφέρω και τη θέση της ελληνικής Κυβέρνησης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Πριν προχωρήσουμε στις επόμενες τέσσερις επίκαιρες ερωτήσεις, στις οποίες θα απαντήσει ο αρμόδιος Υφυπουργός, ο κ. Θεμιστοκλέους, να κάνω μία ανακοίνωση προς το Σώμα.

Οι Υπουργοί Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Προστασίας του Πολίτη, Δικαιοσύνης, Πολιτισμού, Μετανάστευσης και Ασύλου, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών και Εσωτερικών, καθώς και οι Υφυπουργοί στον Πρωθυπουργό και Πολιτισμού κατέθεσαν στις 19-7-2023 σχέδιο νόμου: «Ενίσχυση του εισοδήματος των μισθωτών, των νέων, της οικογένειας και της εργασίας - συνταξιοδοτικές ρυθμίσεις».

Επίσης, οι Υπουργοί Υγείας, Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Προστασίας του Πολίτη, Δικαιοσύνης, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και οι Αναπληρωτές Υπουργοί Εσωτερικών, Παιδείας, Θρησκευμάτων και Αθλητισμού και Υγείας κατέθεσαν στις 19-7-2023 σχέδιο νόμου: «Κύρωση α) της από 12-6-2023 Πράξης Νομοθετικού Περιεχομένου: «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (Α΄ 125) και β) της από 5-7-2023 Πράξης Νομοθετικού Περιεχομένου: «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α΄132) και άλλες επείγουσες διατάξεις».

Παραπέμπονται στις αρμόδιες διαρκείς επιτροπές.

Και συνεχίζουμε με την πρώτη με αριθμό 2/17-7-2023 επίκαιρη ερώτηση δεύτερου κύκλου του Βουλευτή Κιλκίς της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Πέτρου Παππά προς τον Υπουργό Υγείας, με θέμα: «Υπολειτουργία της παθολογικής κλινικής του Γενικού Νοσοκομείου-Κέντρου Υγείας Γουμένισσας λόγω σοβαρών ελλείψεων σε ιατρικό προσωπικό».

Κύριε Παππά, έχετε τον λόγο για την πρωτολογία σας, για δύο λεπτά.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Υπουργέ, αποτελεί πάγκοινη διαπίστωση ότι οι υπηρεσίες υγείας οι οποίες παρέχονται από το ΕΣΥ, ιδίως την τελευταία τετραετία, τόσο σε επίπεδο τριτοβάθμιων, δευτεροβάθμιων νοσοκομείων, όσο και σε πρωτοβάθμιο επίπεδο βαίνουν διαρκώς μειούμενες.

Οι πολίτες σε όλη τη χώρα, τόσο στις πόλεις όσο και στην περιφέρεια, δεν λαμβάνουν τις υπηρεσίες υγείας τις οποίες χρειάζονται και διαρκώς οι χρόνοι αναμονής αυξάνονται.

Ένα χαρακτηριστικό τέτοιο παράδειγμα είναι και το Νοσοκομείο - Κέντρο Υγείας Γουμένισσας. Είναι ένα νοσοκομείο το οποίο βρίσκεται σε μία ακριτική, δύσβατη περιοχή και εξυπηρετεί πληθυσμό ευάλωτο ηλικιακά, κοινωνικά αλλά και οικονομικά.

Συγκεκριμένα θα αναφέρω τα εξής: Η λειτουργία της παθολογικής κλινικής αυτή τη στιγμή υπολειτουργεί. Δεν δύναται να καλύψει όλες τις εφημερίες τις τριάντα ημέρες το μήνα, με αποτέλεσμα τις περισσότερες ημέρες του μήνα να μην εφημερεύει παθολόγος ιατρός κι έτσι να μην μπορούν να νοσηλεύονται ασθενείς ούτε να παρέχονται αποτελεσματικές υπηρεσίες υγείας, όπως είναι δεδομένο ότι πρέπει να παρέχει ένα δευτεροβάθμιο νοσοκομείο.

Την συγκεκριμένη χρονική στιγμή βρίσκεται γιατρός παθολόγος σε αναρρωτική άδεια λόγω συμβάματος της υγείας του, μία δεύτερη γιατρός παθολόγος βρίσκεται σε άδεια κυήσεως, ενώ υπό συνταξιοδότηση βρίσκεται ο συντονιστής διευθυντής, ο οποίος βρίσκεται σε παράταση της θητείας του, η οποία λήγει στις 30 Αυγούστου.

Όπως σας είπα, απλά περιστατικά όπως ουρολοιμώξεις κ.λπ., αναγκάζονται να παραπέμπονται στο Νοσοκομείο Κιλκίς, το οποίο απέχει χιλιομετρικά και με ένα κακό οδικό δίκτυο δεν έχει εύκολη πρόσβαση για τους ασθενείς της Γουμένισσας.

Ένα δεύτερο στοιχείο είναι η συνολική υπολειτουργία του Νοσοκομείου - Κέντρου Υγείας Γουμένισσας σε όλες τις κλινικές του. Καμμία από τις κλινικές δεν λειτουργεί όπως θα έπρεπε ούτε το κομμάτι του κέντρου υγείας και θα επανέλθω στη δευτερολογία μου σε αυτό.

Ερωτάται, λοιπόν, το Υπουργείο και ο Υπουργός: Τι σκοπεύει να κάνει με την παθολογική κλινική της Γουμένισσας; Σκοπεύει να παρατείνει τη θητεία του συντονιστή διευθυντή πέραν της 30ης Αυγούστου; Σκοπεύει να προκηρύξει θέση παθολόγου επιμελητή για την παθολογική κλινική, προκειμένου να μπορέσει να λειτουργήσει η παθολογική κλινική του νοσοκομείου;

Ένα δεύτερο ερώτημα σε σχέση με τη συνολική υπολειτουργία του νοσοκομείου και σε σχέση με την διακηρυγμένη πρόθεση της Κυβέρνησης να αλλάξει ο υγειονομικός χάρτης και να κλείσουν τα μικρά νοσοκομεία, τα δεύτερα νοσοκομεία σε κάθε νομό είναι το εξής: Σκοπεύει να συνεχίσει να λειτουργεί το Νοσοκομείο Γουμένισσας ως ένα δευτεροβάθμιο νοσοκομείο, όπως προβλέπεται από την καταστατική λειτουργία του ή σκοπεύει να του αλλάξει χρήση; Και αν ναι, ποια θα είναι η χρήση για την οποία προορίζει το Νοσοκομείο Γουμένισσας το Υπουργείο;

Σας ευχαριστώ.

Κύριε Υπουργέ, έχετε τον λόγο να απαντήσετε στον κ. Παππά.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ πολύ για την ερώτηση, κύριε Βουλευτά.

Θα μιλήσω πρώτα πολύ συγκεκριμένα για την παθολογική κλινική. Στην παθολογική κλινική του Νοσοκομείου - Κέντρου Υγείας Γουμένισσας υπάρχουν τρεις οργανικές θέσεις κι αυτή τη στιγμή έχουμε καλυμμένες τις δύο. Είναι ο συντονιστής διευθυντής που, όπως ορθά αναφέρατε, έχουμε παρατείνει τη θητεία του μέχρι τις 30 Αυγούστου και θα επαναξιολογήσουμε, συνολικότερα στη χώρα, αν χρειάζεται να παρατείνουμε κι άλλο την θητεία όσων έχουν συνταξιοδοτηθεί την προηγούμενη χρονιά. Και υπάρχει και γιατρός, η οποία βρίσκεται με άδεια κύησης.

Άρα, από τις τρείς οργανικές θέσεις έχουμε καλυμμένες τις δύο. Δημιουργείται το πρόβλημα λόγω της άδειας μητρότητας που έχει η συνάδελφος παθολόγος. Είχαμε γιατρό με μπλοκάκι, όπως γνωρίζετε. Έχουμε δώσει και τα οικονομικά στην ΥΠΕ και υπήρχε κάποιος που συνεργαζόταν. Αυτή τη στιγμή έχει διακόψει τη συνεργασία και έχει δοθεί εντολή, έτσι ώστε να αναζητηθεί άλλος παθολόγος.

Όσον αφορά στις θέσεις, έχουμε προκηρύξει τα τελευταία τρία χρόνια δύο θέσεις μόνιμων για το Νοσοκομείο - Κέντρο Υγείας Γουμένισσας που και οι δύο ήταν άγονες. Αυτό δεν ήταν μία ευτυχής κατάληξη, αλλά, όπως αντιλαμβάνεστε μπορούμε να προκηρύξουμε ξανά και θα το κάνουμε. Όμως, το πρόβλημα είναι ότι και οι δύο θέσεις που προκηρύξαμε ήταν άγονες.

Όσον αφορά στο δεύτερο σκέλος -γιατί για τη συνολικότερη λειτουργία θα ρωτήσετε φαντάζομαι στη δευτερολογία και θα σας απαντήσω- ποτέ δεν ήταν πρόθεση της Νέας Δημοκρατίας να κλείσει κανένα μικρό νοσοκομείο, όπως αναφέρετε. Και όπως και για το συγκεκριμένο και στο Νοσοκομείο - Κέντρο Υγείας Γουμένισσας δεν θα διαταραχθεί καθόλου η λειτουργία του.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ.

Κύριε Παππά, έχετε τον λόγο για τη δευτερολογία σας.

**ΠΕΤΡΟΣ ΠΑΠΠΑΣ:** Η αποσπασματική αντιμετώπιση της υποστελέχωσης του ΕΣΥ από την Νέα Δημοκρατία με την παράταση της θητείας διακοσίων πενήντα γιατρών για το επόμενο χρονικό διάστημα, είναι ένα αλυσιτελές μέτρο όσο ήταν και η ενίσχυση του ΕΣΥ με επικουρικούς γιατρούς, οι οποίοι φύγανε όλοι από το ΕΣΥ.

Θέλω να σας παραθέσω τα εξής στοιχεία: Ο απερχόμενος Υπουργός Θάνος Πλεύρης, επί λέξει είπε ότι σήμερα οι δομές υγείας εξυπηρετούν τοπικές πολιτικές κι όχι υγειονομικές ανάγκες και επανειλημμένα μίλησε για ανάγκη επανασχεδιασμού του υγειονομικού χάρτη, την οποία ακούσαμε και στις προγραμματικές δηλώσεις της Κυβέρνησης από τον Υπουργό κ. Χρυσοχοΐδη.

Η κατάσταση στο Νοσοκομείο Γουμένισσας έχει ως εξής: Αυτή τη στιγμή εκτός από την παθολογική κλινική, η οποία, όπως σας είπα υπολειτουργεί, εδώ και τέσσερα χρόνια δεν έχει πραγματοποιήσει κανένα χειρουργείο, καθώς και η χειρουργική κλινική είναι στην ουσία κλειστή. Οι χειρουργοί γιατροί σε όλες τις χειρουργικές ειδικότητες δεν πραγματοποιούν χειρουργεία τα τελευταία τέσσερα χρόνια και δεν νοσηλεύουν κανέναν ασθενή στη χειρουργική κλινική, με αποτέλεσμα να πραγματοποιούν μόνο μία τακτική χειρουργική λειτουργία.

Δεύτερον, το ακτινολογικό του Νοσοκομείου Γουμένισσας λειτουργεί με έναν ακτινολόγο και όχι σε εικοσιτετράωρη βάση. Οι γενικοί γιατροί που εργάζονται στο Κέντρο Υγείας Γουμένισσας του Νοσοκομείου μετακινούνται συστηματικά στο Νοσοκομείο Κιλκίς για να πραγματοποιήσουν εφημερίες.

Πρόσφατα η διοικητική μέριμνα των περιφερειακών ιατρείων της Γουμένισσας, που χιλιομετρικά βρίσκονται πολύ κοντά στο νοσοκομείο, μεταφέρθηκε στο Κέντρο Υγείας Πολυκάστρου. Αν αυτό δεν είναι ένα στοιχείο, το οποίο να ανησυχεί τους κατοίκους της Γουμένισσας για το επικείμενο κλείσιμο του νοσοκομείου, ποιο άραγε είναι στοιχείο;

Επίσης, επιχειρήθηκε η κάλυψη της παθολογικής κλινικής με γιατρούς αλλότριων ειδικοτήτων, με καρδιολόγο, νευρολόγο, πνευμονολόγο, με εμφανή τα προβλήματα που δημιουργεί αυτό, αλλά και τους κινδύνους για την υγεία των ασθενών.

Η κ. Γκάγκα, η απερχόμενη Αναπληρώτρια Υπουργός Υγείας επιχείρησε με εγκύκλιό της να επιτρέψει σε γιατρούς αλλότριων ειδικοτήτων να καλύπτουν κλινικές άλλων ειδικοτήτων, εφόσον αυτές δεν είχαν γιατρούς. Αποσύρθηκε η εγκύκλιος ως προδήλως επικίνδυνη, αλλά και παράνομη.

Επανέρχομαι στο ερώτημά μου, γιατί εκφράζω την ανησυχία των κατοίκων της Γουμένισσας, μίας όπως είπα, ακριτικής περιοχής, η οποία δεν καλύπτεται ικανοποιητικά.

Τι θα γίνει με την παθολογική κλινική του Νοσοκομείου Γουμένισσας, εφόσον δεν παραταθεί η θητεία του συντονιστή διευθυντή; Και μάλιστα, δεν σας το ανέφερα πριν, ότι ένας επικουρικός γιατρός ο οποίος μετακινούνταν, γενικός γιατρός, για την πραγματοποίηση εφημεριών στην παθολογική και αυτός λόγω σοβαρού προβλήματος υγείας δεν μπορεί πλέον να μετακινείται.

Πώς θα λειτουργήσει αυτή η παθολογική κλινική η οποία από τις 30 Αυγούστου δεν θα μπορεί να πραγματοποιεί σχεδόν καμμία εφημερία;

Και ζητώ να επαναλάβετε τη δέσμευσή σας για το Νοσοκομείο Γουμένισσας ότι δεν σκοπεύει η Κυβέρνηση ούτε να του αλλάξει χρήση ούτε να το κλείσει.

Και θέλω να προσθέσω και κάτι τελευταίο. Έχει αγοραστεί μαστογράφος στο Νοσοκομείο Γουμένισσας και δεν λειτουργεί γιατί προδήλως δεν μπορεί να λειτουργήσει, αφού έχει έναν ακτινολόγο το νοσοκομείο.

Θα σας καλέσω να επαναλάβετε τη διαβεβαίωση σας ότι δεν θα κλείσει το Νοσοκομείο Γουμένισσας και δεν θα αλλάξει χρήση στην προσεχή τετραετία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε το λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Βουλευτά, εγώ έχω γίνει γνωστός στο κοινό δίνοντας στην αρχή αριθμούς, οπότε θα δώσω λίγο αριθμούς και για το νοσοκομείο.

Το 2019 υπηρετούσαν δεκαπέντε γιατροί στο νοσοκομείο. Αυτή τη στιγμή υπηρετούν είκοσι τέσσερις. Το 2019 υπηρετούσαν τριάντα εννιά νοσηλεύτριες, αυτή τη στιγμή υπηρετούν σαράντα τέσσερις.

Πιστεύω, μπορούμε να πούμε, ότι οι αριθμοί σημαίνουν όχι απλώς ενίσχυση, ότι όχι απλώς θα διατηρήσουμε το νοσοκομείο, σημαίνει ότι και το ενισχύσαμε και θα το ενισχύσουμε.

Να πούμε ότι τα τελευταία δύο χρόνια βγήκαν οκτώ μόνιμες θέσεις στο νοσοκομείο που περιγράψατε με τόσα μελανά χρώματα. Και εκτός από τις δύο θέσεις της παθολογίας που ανέφερα ότι ήταν οι άγονες, όλες οι υπόλοιπες έξι θέσεις καλύφθηκαν, δύο χειρουργικές, δύο παθολόγου, νεφρολόγου. Και στην τελευταία προκήρυξη έχουμε άλλες τρεις θέσεις γιατρών.

Άρα και οι αριθμοί, αλλά και εγώ σας διαβεβαιώνω, ότι δεν πρόκειται να υποβαθμίσουμε τη λειτουργία του Γενικού Νοσοκομείου - Κέντρου Υγείας Γουμένισσας.

Το αν χρειάζεται υγειονομικός χάρτης και αν κάποια πράγματα χρειάζονται, πιστεύω όλοι σε αυτό το Κοινοβούλιο και εσείς στις προγραμματικές σας δηλώσεις, έχετε συμφωνήσει. Όμως, η διαβεβαίωση είναι εδώ και είναι ισχυρή.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ, κύριε Υπουργέ.

Προχωράμε τώρα στην δεύτερη με αριθμό 5/17-7-2023 επίκαιρη ερώτηση δεύτερου κύκλου του Βουλευτή Ροδόπης της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιλχάν Αχμέτ προς τον Υπουργό Υγείας, με θέμα: «Αναβίωση του διαγωνισμού από το Ίδρυμα «Σταύρος Νιάρχος» για το νέο Νοσοκομείο Κομοτηνής».

Κύριε Αχμέτ, έχετε τον λόγο για δύο λεπτά για την πρωτολογία σας.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κατ’ αρχάς, πριν αρχίσω την ανάπτυξη της επίκαιρης ερώτησής μου, θέλω να εκφράσω την οδύνη μου για όλα αυτά που γίνονται στη χώρα μας λόγω των πυρκαγιών και πιστεύω ότι αυτό πρέπει να τελειώσει οπωσδήποτε. Εμείς, ως ΠΑΣΟΚ, πάντα είμαστε έτοιμοι να συμπράξουμε, να βοηθήσουμε και να συμβάλουμε σε αυτό. Όμως, νομίζω ότι αυτή η κατάσταση με τις πυρκαγιές έχει ξεπεράσει κάθε όριο, διότι καίγεται ο εθνικός πλούτος της χώρας μας.

Κύριε Υπουργέ, όπως γνωρίζετε, στις 3 Φεβρουαρίου του 2020, πριν από τρία χρόνια, υπογράφτηκε μία σύμβαση ανάμεσα στο Ίδρυμα «Σταύρος Νιάρχος» και το ελληνικό Δημόσιο για την κατασκευή του Νοσοκομείου Κομοτηνής. Βέβαια, το Ίδρυμα «Σταύρος Νιάρχος» υπέγραψε στη σύμβαση αυτή και για άλλα δύο νοσοκομεία.

Στις 20 Φεβρουαρίου του 2020, δηλαδή ελάχιστες ημέρες μετά, ήρθε αυτή η σύμβαση στη Βουλή και επικαιροποιήθηκε και υπογράφηκε. Μάλιστα, είχα την τιμή να εκπροσωπώ και το ΠΑΣΟΚ τότε, ως εισηγητής, σε αυτή τη σύμβαση.

Δυστυχώς, κύριε Υπουργέ, όπως ξέρετε, στις 16 Φεβρουαρίου του 2023 ανακοινώθηκε από το Ίδρυμα «Σταύρος Νιάρχος» ότι τελικά, ο διαγωνισμός απέβη ουσιαστικά άκαρπος. Μάλιστα, το ίδρυμα αναφέρει ότι, δυστυχώς, όλα αυτά τα χρήματα που διατέθηκαν -οι προσφορές, μάλλον- ήταν υπερδιπλάσιες από το αναμενόμενο, με αποτέλεσμα να μην μπορούμε να καλύψουμε τη δαπάνη αυτή.

Κύριε Υπουργέ, υπάρχει μεγάλη αναστάτωση στην τοπική κοινωνία. Στις προγραμματικές δηλώσεις του νέου Υπουργού Υγείας ακούσαμε -με ανακούφιση, μπορώ να πω- ότι τελικώς, το Ίδρυμα «Σταύρος Νιάρχος» θα προχωρήσει ή έχει τη βούληση να κατασκευάσει εκ νέου αυτά τα τρία νοσοκομεία στη χώρα μας και ειδικότερα το Νοσοκομείο της Κομοτηνής.

Θέλουμε από εσάς, προκειμένου η τοπική κοινωνία να πάρει μία ανάσα και να ακούσει από πρώτο χέρι και από εσάς, να ρωτήσουμε τα εξής: Υπάρχει προοπτική άμεσης αναβίωσης του ακυρωθέντος διαγωνισμού για την κατασκευή του νοσοκομείου; Αυτό είναι το πρώτο ερώτημα. Δηλαδή, υπάρχει αυτή η βούληση και αν υπάρχει, πότε, πώς και με ποιο χρονοδιάγραμμα θα υλοποιηθεί αυτό το νέο νοσοκομείο; Ποιο είναι το χρονοδιάγραμμα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Και μία δεύτερη ερώτηση: Επειδή στην προηγούμενη Βουλή ο κ. Πλεύρης, ο προηγούμενος Υπουργός Υγείας, είχε δεσμευτεί σε μία ερώτησή μου -είχαμε καταθέσει εμείς, ως ΠΑΣΟΚ, μία πρόταση αν και εφόσον δεν φτάσουν τα λεφτά και οι εργολάβοι ζητήσουν πολύ παραπάνω- και είχε πει ότι από το Ταμείο Ανάκαμψης μπορεί να συμπληρωθεί η όποια διαφορά και να δεσμεύσει κάποια χρήματα από το Ταμείο Ανάκαμψης που έχουν οδηγηθεί προς το Υγείας, ούτως ώστε να μη χαθεί αυτή η ιστορική ευκαιρία να κτιστεί αυτό το Νοσοκομείο της Κομοτηνής.

Σας ρωτώ αν ισχύει αυτή η δέσμευση και αν συζητήθηκε στο Υπουργείο με ποιον τρόπο θα υλοποιηθεί αυτή η σύμβαση. Στη δευτερολογία μου θα αναπτύξω περαιτέρω τις σκέψεις μας.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Βουλευτά, όπως γνωρίζετε και παραθέσατε τα ιστορικά γεγονότα, με την τελευταία ανακοίνωση του Ιδρύματος «Σταύρος Νιάρχος», αναφέρετε ότι ακύρωσε τους διαγωνισμούς, αλλά επαναβεβαίωσε την ισχυρή πρόθεση της πλευράς του ιδρύματος, κάτι που αφορά στην ελληνική Κυβέρνηση, για να καταβάλει κάθε προσπάθεια, να συνεχίσει και δεν ακυρώνει τη δωρεά. Βρίσκεται σε διαδικασίες εξέλιξης το ίδρυμα μαζί με τις κατασκευάστριες εταιρείες.

Δεν μπορώ, γιατί δεν είμαι ασθενής, να προβώ σε κάποια ανακοίνωση. Θα μεταφέρω, αν θέλετε, αυτό που άκουσα και εγώ από τον Πρόεδρο του ιδρύματος, τον κ. Δρακόπουλο, στο «Nostos Festival», ότι σε πολύ λίγο χρονικό διάστημα, τις αμέσως επόμενες εβδομάδες, θα υπάρξουν επίσημες ανακοινώσεις από το ίδρυμα.

Εμείς, από την πλευρά μας, ως Κυβέρνηση, έχουμε κάνει τα πάντα και συνεχίζουμε να κάνουμε τα πάντα. Έχετε και εσείς ασχοληθεί με το θέμα και γνωρίζετε πάρα πολύ καλά ότι έχουμε δεσμεύσεις, ως ελληνικό δημόσιο. Έχουμε δεσμεύσεις να φτιάξουμε δρόμους γύρω από το νοσοκομείο.

Εγώ προσωπικά έχω ανέβει πάρα πολλές φορές στην Κομοτηνή για το συγκεκριμένο θέμα.

Εμείς προχωράμε κανονικά όλες μας τις δεσμεύσεις. Γνωρίζετε και τα κατασκευαστικά έργα γύρω από το νοσοκομείο και ό,τι υποχρεώσεις έχουμε να κάνουμε εμείς στην υγεία προχωράμε. Αναγνωρίζουμε, φυσικά, το εμπόδιο που υπάρχει μπροστά μας, αλλά πιστεύουμε σίγουρα στην ολοκλήρωση του έργου.

Όσον αφορά στη δέσμευση της Κυβέρνησης, θα περιμένουμε να ολοκληρωθεί. Η δέσμευσή μας είναι, φυσικά, στην ολοκλήρωση του Νοσοκομείου Κομοτηνής.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Ορίστε, κύριε συνάδελφε, έχετε τον λόγο για τη δευτερολογία σας.

**ΙΛΧΑΝ ΑΧΜΕΤ:** Ευχαριστώ πολύ.

Κατ’ αρχάς, χάρηκα, κύριε Υπουργέ, που είπατε ότι η πολιτική σας βούληση, ως Υπουργείο, ως Κυβέρνηση, είναι αυτό το έργο να γίνει και μάλιστα, αναφερθήκατε και στο Ίδρυμα «Σταύρος Νιάρχος».

Για να βάλουμε τα πράγματα λίγο σε μια θέση, όταν βγήκε αυτή η ανακοίνωση από το ίδρυμα, ήμουν ο πρώτος Βουλευτής που έστειλε μια επιστολή στον κ. Πάνο Παπούλια, τον Διοικητικό Διευθυντή του ιδρύματος, καθώς και στην κ. Χριστίνα Λαμπροπούλου, την Πρόεδρο του ΔΣ, όπου τους παρέθεσα όλους αυτούς τους λόγους.

Το ίδρυμα σαφώς έχει καλή θέληση. Αυτό δεν το αμφισβητούμε. Όπως είπατε, άρχισαν να δρομολογούνται και κάποια έργα. Δεν το αποκλείουμε αυτό. Έχουμε ένα Νοσοκομείο στην Κομοτηνή από το 1937, παμπάλαιο, το «Σισμανόγλειο». Μάλιστα, η Περιφέρεια Ανατολικής Μακεδονίας και Θράκης δημοπράτησε ένα έργο περίπου 4 εκατομμυρίων ευρώ για τον περιβάλλοντα χώρο. Ετοίμασε, δηλαδή, την κατασκευή του νοσοκομείου. Δηλαδή, κινείται και η τοπική κοινωνία με ρυθμούς καλούς, όπως και προχθές το ίδρυμα ζήτησε από τον Δήμο Κομοτηνής -σας ενημερώνω, κύριε Υπουργέ- μια έκταση διακοσίων τριάντα στρεμμάτων οικοπέδου πέριξ του χώρου κατασκευής, για να κατασκευαστεί χωρίς πρόσθετο κόστος. Μάλιστα, το δημοτικό συμβούλιο ενέκρινε ομόφωνα να παραχωρηθεί μια έκταση διακοσίων τριάντα στρεμμάτων. Άρα, υπάρχει μια κινητικότητα.

Το θέμα είναι άλλο, κύριε Υπουργέ. Το θέμα είναι το εξής. Το ίδρυμα εδώ λέει ότι αδυνατεί να καλύψει αυτή τη μεγάλη διαφορά του διαγωνισμού, όπως ζητούν οι εργολάβοι. Εδώ θέλουμε εμείς μια ρητή δέσμευση ότι από το Ταμείο Ανάκαμψης θα καλυφθούν τα επιπλέον έξοδα.

Εγώ σας κάνω για μια ακόμη φορά μια πρόταση: Κύριε Υπουργέ, οφείλετε να καλέσετε στη Βουλή -αυτή είναι η πρότασή μου- τους εκπροσώπους του Ιδρύματος «Σταύρος Νιάρχος», προκειμένου να ενημερώσουν θεσμικά τη Βουλή και τα κόμματα, διότι αυτή η σύμβαση επικυρώθηκε από τη Βουλή, για την πορεία υλοποίησης μέσα στο πλαίσιο του νόμου ο οποίος κυρώθηκε. Δηλαδή, αυτό έχετε υποχρέωση να το κάνετε θεσμικά. Εφόσον κάνετε συζητήσεις στο Υπουργείο το τι και πώς και αποφασίσετε μεταξύ σας, να καλέσετε τα μέλη του ΔΣ του «Σταύρος Νιάρχος», προκειμένου να έχουμε ξεκάθαρη εικόνα και για τους τρεις νομούς και για τη Θεσσαλονίκη και για τη Σπάρτη, αλλά και για την Κομοτηνή, όπου τρία μεγάλα νοσοκομεία πρέπει να γίνουν οπωσδήποτε.

Και επ’ αυτού του θέματος, κύριε Υπουργέ, ζητάμε εμείς μια δέσμευση και να κληθεί το «Σταύρος Νιάρχος», για να μην αιωρείται η κατάσταση και η τοπική κοινωνία να μην αγωνιά.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Βουλευτά, ίσως να μη γνωρίζετε, αλλά πέρα από Υφυπουργός Υγείας, είμαι και ο συντονιστής από την πλευρά της ελληνικής Κυβέρνησης για τις δωρεές, τις πρωτοβουλίες στην υγεία του «Σταύρος Νιάρχος» και μπορώ να σας διαβεβαιώσω ότι έχω προσωπικά και θεσμικά επικοινωνία. Διότι υπάρχουν θεσμοθετημένα, αν θέλετε, όργανα, όπως η συντονιστική επιτροπή που βρισκόμαστε σε επικοινωνία και επαφή με το Ίδρυμα «Σταύρος Νιάρχος» τουλάχιστον μία με δύο φορές την εβδομάδα. Άρα, έχουμε μια καλή, αν θέλετε, εποπτεία για το πού βρίσκεται και όπως επιβεβαιώσατε και αυτά που σας έχω πει, όλες οι ενέργειες πέριξ της ελληνικής πολιτείας, ακόμη και του δήμου -που πολύ ορθώς το αναφέρετε και χαίρομαι, γιατί θα τα έλεγα εγώ, αλλά τα είπατε εσείς- γίνονται και το νοσοκομείο θα κατασκευαστεί κανονικά.

Άρα, ας αφήσουμε λίγο τον χρόνο και όπως σας είπα προηγουμένως, θα υπάρξουν επίσημες ανακοινώσεις από το ίδρυμα τις επόμενες μέρες ή εβδομάδες. Θα το δούμε. Εντός του καλοκαιριού πιστεύω εγώ, με βάση τα όσα και δημόσια έχουν τοποθετηθεί.

Όσον αφορά στη δέσμευση της Κυβέρνησης, επαναλαμβάνω τη δήλωση του πρώην Υπουργού υγείας, του κ. Πλεύρη. Ισχύει όπως την έχει πει.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ, για την οικονομία του χρόνου.

Συνεχίζουμε με την έκτη με αριθμό 18/17-7-2023 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας Νίκη κ. Σπυρίδωνα Τσιρώνη προς τον Υπουργό Υγείας, με θέμα: «αποκατάσταση ανεμβολίαστων υγειονομικών».

Ορίστε, κύριε Τσιρώνη, έχετε τον λόγο για την πρωτολογία σας.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, εύχομαι καλή θητεία και ωφέλιμη για όλους τους χρήστες υγείας χωρίς διακρίσεις, όπως, επίσης, χωρίς διακρίσεις και για όλους τους υγειονομικούς συναδέλφους μου της χώρας.

Το θέμα της επίκαιρης ερώτησής μου είναι η αποκατάσταση των ανεμβολίαστων υγειονομικών. Όπως γνωρίζετε, με την 2332/2022 απόφαση του Γ΄ Τμήματος του Συμβουλίου της Επικρατείας, η οποία δημοσιεύθηκε στις 24-11-2022, κρίθηκε αντισυνταγματική η παράταση του μέτρου του υποχρεωτικού εμβολιασμού για τους εργαζόμενους των δομών υγείας. Το Συμβούλιο της Επικρατείας έκρινε ότι δεν υπάρχουν επιστημονικά στοιχεία που να δικαιολογούν την παράταση των αναστολών των ανεμβολίαστων υγειονομικών.

Παρά την ανωτέρω απόφαση, το Υπουργείο Υγείας δεν διέταξε την άμεση επιστροφή των ανεμβολίαστων υγειονομικών στις θέσεις τους -θυμίζω ότι καθαρογράφηκε στις 24-11-2022 και θα μπορούσαν από τις 25-11-2022 να επιστρέψουν- αλλά, παράτεινε και μετέθεσε το μαρτύριο χιλιάδων οικογενειών για 1-1-2023, δεν προχώρησε στην καταβολή αποζημίωσης και απόδοση μισθών για το χρονικό διάστημα του εννιαμήνου από 1-4-2023 έως 31-12-2023, δεν αναγνωρίζει ως χρόνο πραγματικής υπηρεσίας και επομένως ως χρόνος συνταξιοδότησης το διάστημα που διήρκησε παρανόμως η επιβληθείσα αναστολή, με ό,τι άλλο αυτό συνεπάγεται σε μισθολογικά κλιμάκια, προαγωγές, άδειες και οτιδήποτε άλλο επιφέρει.

Τέλος, συνεχίζει μέχρι σήμερα να υποχρεώνει τους ανεμβολίαστους υγειονομικούς να υποβάλλονται σε δύο rapid test εβδομαδιαίως, πληρώνοντάς τα από την τσέπη τους.

Γι’ αυτό ερωτάσθε, εάν θα προχωρήσετε στην άμεση καταβολή αποζημίωσης και απόδοσης των μισθών για το εννιάμηνο 1/4 έως 31/12, όπως ορίζει η απόφαση του Γ΄ Τμήματος του Συμβουλίου της Επικρατείας και εάν θα αναγνωριστεί ως χρόνος πραγματικής υπηρεσίας και επομένως χρόνος συνταξιοδότησης για το ίδιο διάστημα και τις ζημιές που έχει επιφέρει η απόφαση αυτή, η παράταση του μέτρου σε μισθολογικά κλιμάκια προαγωγές άδειες και όλες τις άλλες συνέπειες.

Τελευταία, ερωτάστε εάν θα προχωρήσετε και πότε θα προχωρήσετε στην κατάργηση αυτών των δύο υποχρεωτικών ή τουλάχιστον να μας εξηγήσετε τις επιστημονικές έρευνες και τα ιατρικά δεδομένα πάνω στα οποία στηρίζονται σε αυτή παράταση. Αν δεν κάνω λάθος, είναι μέχρι τις 30/9.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ πολύ.

Κύριε Βουλευτά, όπως γνωρίζετε η απόφαση της υποχρεωτικότητας και το μέτρο της υποχρεωτικότητας των υγειονομικών ήταν ένα πολύ δύσκολο μέτρο την προηγούμενη περίοδο, αλλά ήταν απόλυτα αναγκαίο και ισχυρό μέτρο για την προστασία της δημόσιας υγείας. Ήταν κεντρική κυβερνητική πολιτική.

Το θέμα της υποχρεωτικότητας και της συνταγματικότητας -γιατί αφήνουν κάποιες γκρίζες ζώνες έτσι όπως ρωτήσατε- δεν τίθεται. Η ολομέλεια του Συμβουλίου της Επικρατείας αποφάσισε με δύο αποφάσεις, με την 1684/2022 που έκρινε συνταγματική την υποχρεωτικότητα της αναστολής των οικονομικών και με την –αν δεν κάνω λάθος- 1400/2022 της ολομέλειας του Συμβουλίου της Επικρατείας που έκρινε συνταγματική την υποχρεωτικότητα του μέτρου εμβολιασμού των υπηρετούντων στην ΕΜΑΚ. Άρα, η υποχρεωτικότητα έχει κριθεί.

Ακολούθως, ήρθε το Συμβούλιο της Επικρατείας και έθεσε θέμα όσον αφορά την επαναξιολόγηση του μέτρου με βάση την επιδημιολογική κατάσταση. Η ελληνική πολιτεία και το Υπουργείο Υγείας συμμορφώθηκαν και από 1-1-2023 οι υγειονομικοί έχουν επιστρέψει. Επέστρεψαν, αφού οι επιστήμονες της χώρας και η επιτροπή δημόσιας υγείας μας είπαν τα μέτρα που θα πρέπει να έχουν, έτσι ώστε να μην υπάρχει κίνδυνος για τη δημόσια υγεία. Δεν αποφασίστηκε ως Κυβέρνηση, υπήρχαν οι επιστήμονες οι οποίοι ήρθαν και μας είπαν ότι οι ανεμβολίαστοι θα πρέπει να φορούν υποχρεωτική μάσκα, να κάνουν δύο υποχρεωτικά τεστ και να μην είναι σε κλειστές μονάδες νοσηλείας.

Αυτή η απόφαση -γιατί έχει σχέση με το θέμα το πότε και αν θα αλλάξει- επαναξιολογείται από την επιτροπή δημόσιας υγείας ανάλογα με τα επιδημιολογικά δεδομένα. Τώρα τα επιδημιολογικά δεδομένα είναι πολύ διαφορετικά σε σχέση με ένα και ενάμιση χρόνο προηγουμένως.

Η επόμενη συνεδρίαση -για το δεύτερο σκέλος στο ερώτημα- που θα επανεξεταστεί αυτό, είναι στις 24 Ιουλίου. Τότε συνεδριάζει. Είναι σε ισχύ η υπουργική απόφαση, την προηγούμενη μέρα συνεδριάζει η επιτροπή δημόσιας υγείας και θα επαναξιολογήσει μέτρα που θα χρειάζεται για το ανεμβολίαστο προσωπικό.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Ορίστε, κύριε Τσιρώνη, έχετε τον λόγο για τη δευτερολογία σας.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Δεν σας ρώτησα εάν κρίνεται η υποχρεωτικότητα, σας είπα ότι το Συμβούλιο της Επικρατείας έκρινε αντισυνταγματική την παράταση του μέτρου. Δεν έκανα λόγο για την συνταγματικότητα στα όρια της ανοχής, όπως είπε στην πρώτη εκτίμηση το Συμβούλιο της Επικρατείας ότι ήταν συνταγματικό το μέτρο. Το συνέδεσε, όμως, λόγω της βαρύτητας του μέτρου, με την συνεχή επαναξιολόγηση των δεδομένων, πράγμα το οποίο σας εγκάλεσε δυο και τρεις φορές και δεν το επαναξιολογήσατε. Ο προηγούμενος Υπουργός, δεν επαναξιολόγησε το μέτρο ως όφειλε, στις 31-10-2021. Δηλαδή, μετά την πάροδο του τριμήνου έπρεπε να το επαναξιολογήσει. Δεν επαναξιολόγησε και συνέχισε άλλους τρεις μήνες, μετά άλλους τρεις, για να καταλήξει εννέα μήνες ακόμα παράταση, το οποίο και κρίθηκε αντισυνταγματικό. Σε αυτό αναφέρομαι.

Από τη στιγμή που κρίνεται αντισυνταγματικό, σημαίνει ότι για οποιαδήποτε βλάβη έχει επιφέρει η αντισυνταγματικότητα της παράτασης του μέτρου, οφείλει να αποζημιώσει τους υγειονομικούς.

Σε αυτό σας ρώτησα: Θα αναγκάσετε τους υγειονομικούς να εμπλακούν σε μακροχρόνιες δικαστικές διαδικασίες; Αυτό ίσως να μην πειράζει εσάς και την Κυβέρνηση αλλά θα έπρεπε να σας πειράζει το γεγονός ότι θα είναι πολλαπλάσια τα ποσά που θα παρθούν, γιατί βάσει της απόφασης αυτής είναι σίγουρο ότι θα ευδοκιμήσουν και θα έχουν αίσιο αποτέλεσμα για τους υγειονομικούς. Το κόστος, όμως, για το δημόσιο θα είναι πολλαπλάσιο, τα ποσά θα είναι πολλαπλάσια. Αυτό θα έπρεπε να σας προβληματίζει.

Είναι ένα γενικότερο θέμα αντίληψης της Κυβέρνησης ως προς τη συμμόρφωση στις αποφάσεις του Συμβουλίου της Επικρατείας και τις δικαστικές αποφάσεις. Είναι ένα θέμα -γιατί αμέσως μετά έχω άλλη επίκαιρη ερώτηση, πάλι με θέμα μη συμμόρφωσης- που δείχνει την αντίληψη και -επιτρέψτε μου να πω- τον μη σεβασμό στις αποφάσεις της δικαιοσύνης. Όταν, όμως, αυτές οι αποφάσεις ευνοούν το αφήγημα της Κυβέρνησης, σπεύδετε κατευθείαν, πριν καν καθαρογραφούν, να τις εφαρμόσετε.

Περιμένω στην δευτερολογία σας να μου απαντήσετε εάν θα αποζημιωθούν από εσάς με μια απόφαση και σίγουρα λιγότερο κόστος για το δημόσιο ή εάν θα εμπλέξετε τους υγειονομικούς σε μια μεγαλύτερη, μακροχρόνια διαδικασία που θα κοστίσουν στο δημόσιο πολύ μεγαλύτερα ποσά.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Πριν έρθω για να απαντήσω την ερώτηση, πήρα νομική συμβουλή. Με συγχωρείτε που δεν είμαι νομικός, η νομική συμβουλή λέει ότι έχουμε συμμορφωθεί πλήρως με την απόφαση του δικαστηρίου. Η απόφαση του Συμβουλίου της Επικρατείας δεν μιλάει για την καταβολή αποζημίωσης. Αυτό λέει η απόφαση. Αν δεν κάνω λάθος, υπάρχει και αίτημα συμμόρφωσης στις 17/5, που έγινε.

Άρα, στο νομικό ζήτημα –γιατί αυτό που θέτετε είναι νομικό ζήτημα- εμείς ως ελληνική διοίκηση και ως ελληνικό δημόσιο, έχουμε συμμορφωθεί πλήρως στην απόφαση της ολομέλειας του Συμβουλίου της Επικρατείας.

Άρα, το οτιδήποτε άλλο αν έρθει, θα έρθει στη συνέχεια. Δεν είναι θέμα πολιτικό, διότι εμείς έχουμε μία απόφαση του Συμβουλίου της Επικρατείας την οποία έχουμε εφαρμόσει.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Συνεχίζουμε με την έβδομη με αριθμό 6/17-7-2023 επίκαιρη ερώτηση δεύτερου κύκλου του Βουλευτή Αργολίδος της Κοινοβουλευτικής Ομάδας του ΠΑΣΟΚ - Κίνημα Αλλαγής κ. Ανδρέα Πουλά προς τον Υπουργό Υγείας, με θέμα: «Άλυτα παραμένουν τα προβλήματα στη λειτουργία των παιδιατρικών τμημάτων του Γενικού Νοσοκομείου Αργολίδας».

Κύριε Πουλά, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, να ευχηθώ καλή επιτυχία, δύναμη και τύχη στο έργο σας. Επίσης, να πω ότι η σκέψη μας είναι με τους ανθρώπους που έχουν πληγεί από τις φονικές πυρκαγιές σε όλη την Ελλάδα, η σκέψη μας είναι και με αυτούς που λαμβάνουν μέρος στην κατάσβεση, είτε λέγεται Πυροσβεστικό Σώμα είτε λέγεται Στρατός είτε λέγεται Αστυνομία. θα πρέπει κάποια στιγμή αυτό το φαινόμενο να σταματήσει για τη χώρα. Αλλά για να σταματήσει, χρειάζεται συντονισμός.

Για να πάμε τώρα στην ερώτηση, ξέρετε πολύ καλά και από την προηγούμενη θητεία σας ως Γενικός Γραμματέας του Υπουργείου ότι το Νοσοκομείο του Άργους αντιμετωπίζει τεράστια προβλήματα όσον αφορά τη λειτουργία της παιδιατρικής κλινικής. Οι γιατροί που υπηρετούν εκεί είναι δύο, ο ένας υπηρετεί στο Ναύπλιο και ο άλλος υπηρετεί στο Άργος. Μπορεί η μια θέση να είναι καλυμμένη μεν από γιατρό, η οποία όμως είναι σε άδεια, η άλλη θέση έχει μείνει ακάλυπτη και ακάλυπτες παραμένουν και οι θέσεις στη νοσηλευτική μονάδα του Ναυπλίου.

Αυτό έχει σαν αποτέλεσμα δύο πράγματα: Το ένα είναι ότι τα περιστατικά τα οποία πηγαίνουν στα νοσοκομεία δεν αντιμετωπίζονται, γιατί οι άνθρωποι αυτοί οι δύο καλύπτουν περίπου δώδεκα, δεκατρείς, δεκατέσσερις μέρες το μήνα και οι υπόλοιπες είναι κενές. Και το άλλο πρόβλημα που γεννιέται είναι το εξής, ότι γεννιούνται παιδιά νεογνά και δεν υπάρχουν παιδίατροι. Αυτά είναι τα δύο σημαντικά θέματα. Και το τρίτο είναι ότι δεν υπάρχει παιδιατρική κλινική, η οποία είναι έτοιμη εδώ και πάρα πολύ καιρό. Φυσικό κι επόμενο, λοιπόν, είναι εφ’ όσον υπάρχουν μόνο δύο γιατροί, να μην μπορεί να λειτουργήσει.

Το θέμα είναι, λοιπόν, ξεκάθαρο: Τι κάνουμε για να αντιμετωπίσουμε το πρόβλημα της Αργολίδας που αφορά την παιδιατρική κάλυψη; Τι έχετε σκοπό να κάνετε; Και επιτέλους πότε θα λειτουργήσει η Παιδιατρική Κλινική στο Άργος για να μην ταλαιπωρούνται άνθρωποι, να μη φεύγουν από το Νοσοκομείο του Άργους ή το Νοσοκομείο του Ναυπλίου και πηγαίνουν στους όμορους νομούς, είτε στην Τρίπολη είτε στην Κόρινθο είτε στην Αθήνα.

Αυτά τα δύο ερωτήματα βάζω και περιμένω την απάντησή σας.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ πολύ, κύριε Βουλευτά. Κι ευχαριστώ πολύ για τις ευχές.

Πρέπει να παραδεχθούμε ότι, ναι, είναι ένα πολύ δύσκολο θέμα και καλό θα ήταν να παρουσιάσω τη σειρά των γεγονότων για να αντιληφθεί κανείς τι συμβαίνει. Εσείς, βέβαια, τη γνωρίζετε πολύ καλά, γιατί έχετε επανέλθει πολλές φορές με ερωτήσεις.

Έχουμε, λοιπόν, την κλινική στο Άργος και την κλινική στο Ναύπλιο με έναν παιδίατρο σε κάθε μία από τις δύο κλινικές. Προκηρύχθηκαν τρεις θέσεις. Από τις τρεις θέσεις, ευτυχώς καλύφθηκαν οι δύο. Η μία έμεινε άγονη. Άρα είχαμε δύο νέες μόνιμες προσλήψεις τα τελευταία χρόνια. Η μία από τις γιατρούς -αυτό είναι ένα θετικό τουλάχιστον- είναι με άδεια μητρότητας και επιστρέφει σε πολύ μικρό χρονικό διάστημα, τους επόμενους δύο, τρεις μήνες αν δεν κάνω λάθος. Άρα θα έχουμε μια βελτίωση ως προς αυτό. Αλλά σκεφτείτε ότι -κι εσείς τα γνωρίζετε πάρα πολύ καλά- έχουν βγει προκηρύξεις επικουρικών άγονες, έχει ξαναβγεί προκήρυξη με θέση άγονη, έχει ζητηθεί μπλοκάκι, είναι περίπου είκοσι ιδιώτες παιδίατροι που είναι στην περιοχή και δραστηριοποιούνται.

Στην αρχή υπήρχε μια ανταπόκριση ήρθε κάποιος συνάδελφος, έβγαλε κάποιες εφημερίες στο κέντρο, μετά έδωσε παραίτηση. Έχει δοθεί πάλι εντολή στην 6η ΥΠΕ να αναζητηθεί η λύση από παιδίατρο, έχει μετακινηθεί παιδίατρος από το Κέντρο Υγείας Λυγουριού που βοηθάει, τουλάχιστον, στο πρωινό ωράριο. Μπορούμε να έρθουμε και σε έναν διάλογο αν έχετε κάτι να προτείνετε να βγάλουμε ξανά θέση και να τη βάλουμε σε βαθμό συντονιστή διευθυντή. Αλλά πρέπει να έρθουμε κάποια στιγμή και μπροστά στο πρόβλημα. Εσείς είστε τοπικός Βουλευτής και φαντάζομαι ξέρετε πολύ καλύτερα τις συνθήκες κάτω, είτε από τα στοιχεία που είχα εγώ και ήξερα από την προηγούμενη θητεία μου είτε μου δίνουν. Θα ήθελα να μου πείτε, πραγματικά, μία λύση.

Εμείς θα ξαναβγάλουμε θέση και για παιδίατρο και θα κάνουμε κάθε προσπάθεια να δούμε αν μπορούμε να μετακινήσουμε από κάπου αλλού -γιατί όλες οι μονάδες έχουν παρόμοια προβλήματα- για να λύσουμε το πρόβλημα. Το θετικό είναι ότι αυτή τη στιγμή έχουμε μια συνάδελφο που επιστρέφει σε ένα πολύ μικρό χρονικό διάστημα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Πουλά, έχετε τον λόγο για τη δευτερολογία σας.

**ΑΝΔΡΕΑΣ ΠΟΥΛΑΣ:** Κύριε Υπουργέ, πραγματικά, με εκπλήσσετε. Γιατί με εκπλήσσετε; Γιατί έχουν περάσει τέσσερα χρόνια, ήσασταν τέσσερα χρόνια στην κυβέρνηση και το πρόβλημα παραμένει το ίδιο. Και εκπλήσσομαι γιατί λύσεις υπάρχουν. Λύσεις υπάρχουν. Και το λέω και το ξαναλέω. Το θέμα είναι ότι στην πανδημία δεν δώσατε πάρα πολλά χρήματα. Υπήρχαν ανάγκες. Αυτό όμως θα πρέπει να το δείτε και τώρα. Δεν γίνεται να κάνουμε προσλήψεις χωρίς να δίνουμε κίνητρα. Θα πρέπει να δοθούν συγκεκριμένα κίνητρα για να προσελκύσουμε γιατρούς να έρθουν. Εάν δεν υπάρχουν τα κίνητρα, δεν πρόκειται να έρθουν. Ένα είναι αυτό.

Καταλαβαίνετε όμως ότι υπάρχει και ένα άλλο θέμα και θα σας πω ένα παράδειγμα: Τις τελευταίες δεκατέσσερις, δεκαπέντε μέρες πήγανε στα νοσοκομεία περίπου είκοσι πέντε με τριάντα περιστατικά. Αυτά τα περιστατικά καλέστηκαν να τα δουν οι παθολόγοι. Ο παθολόγος -ξέρετε πολύ καλά γιατί και εσείς γιατρός είστε- δεν μπορεί να αναλάβει την ευθύνη ενός παιδιατρικού περιστατικού. Αυτό είχε σαν αποτέλεσμα να βλέπουν το περιστατικό και αντί να αναλάβουν την ευθύνη, το πρώτο που κάνουν είναι να το διακομίσουν. Και τι γίνεται; Χάνεται και μια θέση από τα ασθενοφόρα γιατί τα ασθενοφόρα είναι δύο σε κάθε βάρδια στην Αργολίδα. Το ένα φεύγει εκτός νόμου, μένει ένα. Αν τύχουν δύο περιστατικά, τι θα γίνει;

Είναι προβλήματα, λοιπόν, που για μένα οι λύσεις υπάρχουν. Τις λύσεις τις γνωρίζετε και εσείς. Όταν στην πανδημία είχαμε πρόβλημα, προβήκατε σε ενέργειες. Τις ενέργειες αυτές μπορείτε να τις κάνετε και μπορείτε να τις κάνετε εσείς, όχι εμείς. Εμείς είμαστε εδώ για να σας λέμε το πρόβλημα και εσείς να δίνετε λύσεις. Δεν μπορώ να πω περισσότερα, γιατί πιστεύω ότι οι λύσεις υπάρχουν και είναι στο χέρι σας να τις κάνετε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας και για να σας απελευθερώσουμε για σήμερα μιας και ολοκληρώσατε τον κύκλο των τεσσάρων επίκαιρων ερωτήσεων.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Θα δείτε που σας έχω πει και είμαι πάρα πολύ συγκεκριμένος στις απαντήσεις μου -και έτσι θα προσπαθήσω να παραμείνω όσο βρίσκομαι σε αυτή τη θέση- ότι θα έχουμε τη συνάδελφο να επανέρχεται στη θέση της. Ακολούθως υπάρχει το σχέδιο και να προκηρυχθεί ξανά η θέση και να δούμε με μετακινήσεις τι μπορούμε να κάνουμε ή από ιδιώτες παιδιάτρους στην περιοχή.

Το μεγαλύτερο θέμα που αντιμετωπίζουμε και είναι πλέον μπροστά μας, είναι ότι πρέπει να συμφωνήσουμε και ποια θα είναι τα κίνητρα έτσι ώστε να πειστούν οι ιδιώτες παιδίατροι -αν θέλετε- να συνεργαστούν με το νοσοκομείο. Αλλά, δώστε μας λίγο καιρό και θα δείτε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Συνεχίζουμε με την όγδοη με αριθμό 10/17-7-2023 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, με θέμα: «Να μην κλείσει η Παιδοψυχιατρική Κλινική (ΠΔΨΧ) του Πανεπιστημιακού Νοσοκομείου Ηρακλείου (ΠΑΓΝΗ) στην Κρήτη και να παρθούν κατεπείγοντα μέτρα για τη στελέχωσή της».

Ορίστε, κύριε Συντυχάκη, έχετε τον λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, είναι πλέον γεγονός αυτό για το οποίο προειδοποιούσαν εδώ και χρόνια οι εργαζόμενοι στο Πανεπιστημιακό Γενικό Νοσοκομείο Ηρακλείου. Έκλεισε λόγω υποστελέχωσης η παιδοψυχιατρική κλινική του νοσοκομείου, με συνέπεια μια επικίνδυνη κατάσταση για τις ανάγκες της ψυχικής υγείας παιδιών και εφήβων σε όλη την Κρήτη, τις Κυκλάδες και τα Δωδεκάνησα, αφού είναι η μοναδική δημόσια κλινική στη νότια Ελλάδα και μία από τις ελάχιστες πανεπιστημιακές παιδοψυχιατρικές κλινικές στη χώρα.

Από τον Σεπτέμβρη του 2022 όταν είχε παραιτηθεί λόγω της εντατικοποίησης και της υποβάθμισης της κλινικής ο ένας από τους τρεις παιδοψυχίατρους, η κλινική παρέμεινε ανοιχτή χάρη στο φιλότιμο του προσωπικού, στελεχωμένη μόνο με δύο παιδοψυχίατρους που εργάζονται εδώ και δέκα μήνες ξεπερνώντας τις δυνάμεις τους. Προσπάθησαν σκληρά να καλύψουν τις αυξανόμενες παιδοψυχιατρικές ανάγκες, πραγματοποιούσαν δεκαπέντε εφημερίες ο καθένας χωρίς να πληρώνονται στο σύνολό τους, χωρίς να λαμβάνουν τα ρεπό που δικαιούνται, τις άδειές τους, χωρίς να μπορούν ούτε να αρρωστήσουν. Έχοντας εξαντλήσει πλέον τις αντοχές τους δήλωσαν δικαιολογημένα ότι δεν είναι σε θέση να καλύψουν και πάλι όλες τις εφημερίες του Ιουλίου, με αποτέλεσμα φυσικά η κλινική να αδυνατεί να νοσηλεύει παιδιά και εφήβους. Η χρόνια υποχρηματοδότηση, η απαξίωση και η διάλυση τελικά του ΕΣΥ που οργανωμένα η παρούσα Κυβέρνηση όπως και οι προηγούμενες δρομολόγησαν και δρομολογεί, έχει δημιουργήσει εκτός των άλλων και απαράδεκτους εργασιακούς όρους για τους υγειονομικούς.

Εξαιτίας της εφαρμοζόμενης αντιλαϊκής πολιτικής, οι εργαζόμενοι συνολικά αντιμετωπίζουν σοβαρά οικονομικά και κοινωνικά προβλήματα, με αποτέλεσμα, τελικά, αυτές οι θέσεις εργασίας να αποτελούν τελευταία επιλογή των υγειονομικών. Παρ’ όλο που η Κυβέρνηση γνωρίζει αυτά τα προβλήματα, δεν παίρνει κανένα ουσιαστικό μέτρο αντιμετώπισής τους.

Σας ρωτάμε, λοιπόν, κύριε Υπουργέ: Ποια μέτρα προτίθεται να πάρει η Κυβέρνηση, ούτως ώστε να καλυφθεί άμεσα το σύνολο των οργανικών θέσεων των γιατρών που παραμένουν κενές στην παιδοψυχιατρική του Πανεπιστημιακού Νοσοκομείου Ηρακλείου; Να προσληφθεί όλο το απαραίτητο μόνιμο και αποκλειστικής απασχόλησης προσωπικό όλων των ειδικοτήτων, προκειμένου να καλυφθούν πλήρως οι ανάγκες και τέλος να αποζημιωθούν άμεσα οι χρωστούμενες εφημερίες των γιατρών της παιδοψυχιατρικής, καθώς και να αποκατασταθούν οι αποδοχές των υγειονομικών στα προ των περικοπών επίπεδα και να αυξηθούν βεβαίως.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για τη συνέπεια στον χρόνο.

Τον λόγο έχει ο Υπουργός, ο κ. Βαρτζόπουλος, για τη δική του απάντηση.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Ευχαριστώ, κύριε Πρόεδρε.

Κύριε συνάδελφε, δυο λόγια όσον αφορά το ιστορικό της κλινικής. Η Παιδοψυχιατρική Κλινική του Ηρακλείου είναι μια πανεπιστημιακή κλινική, είναι κλινική του πανεπιστημίου. Δημιουργήθηκε το 2015 και τότε είχε διευθυντή έναν αναπληρωτή καθηγητή, είχε δύο παιδοψυχίατρους και έναν ψυχίατρο ενηλίκων. Το 2019, ανέλαβε μια καινούργια διευθύντρια, αναπληρώτρια καθηγήτρια επίσης, η οποία όμως παραιτήθηκε από τη διεύθυνση το 2020. Δυστυχώς όμως άφησε τη θέση της στο πανεπιστήμιο μόλις το 2022. Η θέση της αυτή, δηλαδή, η θέση ΔΕΠ, είναι αυτή τη στιγμή σε κατάσταση προκήρυξης από το Πανεπιστήμιο Κρήτης.

Μετά την παραίτηση της καθηγήτριας, στην κλινική υπηρετούσαν τρεις παιδοψυχίατροι ιατροί ΕΣΥ. Το 2021, έγινε μια προκήρυξη από το νοσοκομείο δύο θέσεων επιμελητών Β΄. Η προκήρυξη αυτή απέβη άγονη. Όπως είπατε σωστά τον Σεπτέμβριο του 2022 παραιτήθηκε ο ένας εκ των συναδέλφων. Αμέσως μετά -τέλος του 2022, αρχές του 2023- έγινε και μια δεύτερη προκήρυξη αυτή τη φορά επιμελητών Α΄ με το δέλεαρ του επιπλέον μισθού, η οποία επίσης απέβη άγονη.

Φυσικά ετοιμάζεται μια τρίτη προκήρυξη, όπως και συζητούμε με το πανεπιστήμιο την πιθανότητα μετατροπής κενών θέσεων ΕΣΥ σε θέσεις ΔΕΠ, με την ελπίδα ότι αυτό θα είναι περισσότερο ελκυστικό, ιδίως για νέους γιατρούς από το εξωτερικό.

Όσον αφορά τη λειτουργία της κλινικής, ξέρετε σίγουρα ότι έχει γίνει εδώ και δέκα μέρες μετακίνηση παιδοψυχιάτρου από νοσοκομείο των Αθηνών για έναν μήνα. Οι αναγκαστικές αυτές μετακινήσεις δίνουν στους συναδέλφους και ένα πολύ γενναίο επιμίσθιο λόγω του νόμου ο οποίος έχει ψηφιστεί για άγονες περιοχές και ειδικές συνθήκες, έτσι ώστε η κλινική να έχει τρεις γιατρούς και να μπορεί να λειτουργεί όπως και κάνει τώρα.

Από εκεί και πέρα βεβαίως σίγουρα υπάρχει η ανάγκη μιας μονίμου λύσεως. Έχουν γίνει προσπάθειες και γίνονται ακόμη από τον τοπικό Ιατρικό Σύλλογο Ηρακλείου να βρεθεί ιδιώτης ο οποίος θα προσφέρει υπηρεσίες στην κλινική με δελτίο παροχής υπηρεσιών. Εκείνο το οποίο πραγματικά, κύριε συνάδελφε, θα βοηθήσει -όπως νομίζω θα συμφωνήσετε και εσείς- είναι ότι χθες η διοικούσα επιτροπή του Κεντρικού Συμβουλίου Υγείας ενέκρινε την αίτηση της κλινικής για την εκπαίδευση ειδικευομένων και έτσι το αργότερο σε δύο με τρεις μήνες θα υπάρχουν δύο νέοι γιατροί οι οποίοι θα εκπαιδεύονται, θα εργάζονται, θα καλύπτουν και τις εφημερίες και σίγουρα θα βοηθήσουν πάρα πολύ τους εκεί υφισταμένους γιατρούς του ΕΣΥ.

Εκεί που σίγουρα έχετε πολύ δίκιο είναι το γεγονός ότι στη χώρα μας διαχρονικώς υπάρχει τεράστια έλλειψη παιδοψυχιατρικών υπηρεσιών και ειδικών παιδοψυχιάτρων. Έχουμε αυτή τη στιγμή μόλις οκτώ παιδοψυχιατρικές κλινικές για να καλύψουμε τις ανάγκες της επικράτειας. Ως εκ τούτου υπάρχει και τεράστιο πρόβλημα ειδικών, διότι αντιλαμβάνεστε ότι λίγες κλινικές σημαίνει λίγες θέσεις ειδικευομένων. Αυτή τη στιγμή επειδή είναι ελκυστική η ειδικότητα, ο χρόνος αναμονής μου λένε ότι είναι κοντά στα δέκα έτη. Για την αντιμετώπιση αυτής της κατάστασης, ήδη έχει ωριμάσει η πρόταση ριζικής αυξήσεως του αριθμού των ειδικευόμενων μέχρι διπλασιασμού τους, υπολογίζοντας για την εκπαίδευσή τους όχι απλώς τις κλίνες, αλλά και τις εξωνοσοκομειακές κοινοτικές δομές που είναι και αυτές απαραίτητες. Ελπίζουμε, λοιπόν, ότι σε μερικά χρόνια θα έχουμε λύσει αυτό το θέμα.

Εμείς από πλευράς μας πρέπει να σας πω ότι έχουμε εντάξει στο εθνικό σχέδιο δράσης για την ψυχική υγεία την ανάγκη ανάπτυξης μιας τουλάχιστον παιδοψυχιατρικής κλινικής ανά διοικητική περιφέρεια και ενός τουλάχιστον ιατροπαιδαγωγικού κέντρου -δηλαδή Κέντρου Ψυχικής Υγείας Παίδων και Εφήβων- ανά νομό, ανά περιφερειακή ενότητα και έχουμε προβλέψει τις θέσεις αυτές στις δέκα χιλιάδες που έχει υποσχεθεί ο Πρωθυπουργός ότι θα διοριστούν τα επόμενα τέσσερα χρόνια στην υγεία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, η απόφαση για μετακίνηση παιδοψυχιάτρου από την Αθήνα στο πανεπιστημιακό γενικό νοσοκομείο από τις 10 Ιουλίου και για έναν μήνα -πιθανά και για έναν δεύτερο μήνα- αποδεικνύει ότι το Υπουργείο Υγείας, οι διοικήσεις των ΥΠΕ και των νοσοκομείων επιδιώκουν για άλλη μια φορά με μετακινήσεις μπαλώματα να επιλύσουν ένα χρόνιο πρόβλημα που οι ίδιοι δημιούργησαν, δηλαδή οι δικές σας κυβερνήσεις. Φυσικά αυτές οι μετακινήσεις δεν λύνουν κανένα πρόβλημα, όπως αντιλαμβάνεστε. Πέρα από το ότι είναι παροδικές ενώ τα κενά είναι μόνιμα, τελικά καταλήγουν να δημιουργούν νέα κενά στα νοσοκομεία από όπου μετακινούνται οι γιατροί, τα οποία έτσι κι αλλιώς είναι ήδη υποστελεχωμένα. Χειροτερεύουν ακόμα περισσότερο τις εργασιακές συνθήκες, οδηγώντας και τους γιατρούς και το νοσηλευτικό προσωπικό σε παραιτήσεις, οι οποίες με τη σειρά τους αυξάνουν τα κενά και τις πιέσεις που δέχονται οι εναπομείναντες εργαζόμενοι. Πρόκειται δηλαδή για ένα τραγικό φαύλο κύκλο διά χειρός Υπουργείου.

Όσο δε για τους ισχυρισμούς για την αιτία των ελλείψεων παιδοψυχιάτρων, επιτρέψτε μου να πω ότι είναι μέγα ψέμα ότι το πρόβλημα υποστελέχωσης της ψυχιατρικής οφείλεται στην επιλογή των γιατρών για τη συγκεκριμένη ειδικότητα. Έχει ακουστεί και αυτό. Θέτω το εξής ερώτημα: Δεν γνωρίζετε ότι οι λίστες αναμονής της παιδοψυχιατρικής είναι μεγαλύτερες από κάθε άλλη ειδικότητα με τους νέους γιατρούς να περιμένουν έως και δέκα χρόνια για να ξεκινήσουν να εκπαιδεύονται στην παιδοψυχιατρική; Παραπάνω από δύο χρόνια έχει βγει -μας το είπατε- προκήρυξη νέων θέσεων για την παιδοψυχιατρική τον Φλεβάρη του 2021 για δύο επιμελητές Β΄. Είχε βγει άγονη, δεν είχε προσληφθεί κανείς και η επόμενη ήταν τον Απρίλιο του 2023, προεκλογικά, για δύο επιμελητές Α΄. Στο μεταξύ είχε βγει σε αναστολή τον Σεπτέμβρη του 2021 παιδοψυχίατρος του ιατροπαιδαγωγικού που καλύπτει εφημερίες στο ΠΑΓΝΗ, είχε παραιτηθεί ο τρίτος παιδοψυχίατρος τον Αύγουστο του 2022 που έκανε για έναν χρόνο δέκα εφημερίες τον μήνα, παραιτήθηκε η διευθύντρια του ιατροπαιδαγωγικού κέντρου, παραιτήθηκε η παιδοψυχίατρος στα Χανιά.

Άρα επί χρόνια έχουμε αποψίλωση του ΠΑΓΝΗ και των παιδοψυχιατρικών δομών όλης της Κρήτης, ενώ αυξάνονται οι ανάγκες, άρα και ο κόσμος που προσέρχεται στα επείγοντα στα εξωτερικά ιατρεία, καθώς και οι νοσηλείες, δεν ανοίγουν νέες δομές, δεν ενισχύονται με προσωπικό και βγαίνουν ανά δύο χρόνια προκηρύξεις πυροτεχνήματα, με προσλήψεις σταγόνα στον ωκεανό, όταν έχουν φτάσει πια τα πράγματα στο απροχώρητο. Επιπλέον, είναι παμπάλαια τα οργανογράμματα νοσοκομείων που προβλέπουν ελάχιστες θέσεις ανά την Ελλάδα ειδικευομένων παιδοψυχιάτρων, ενώ υπάρχουν τεράστιες λίστες αναμονής νέων γιατρών που περιμένουν έως και δώδεκα χρόνια για να εκπαιδευτούν ως παιδοψυχίατροι.

Εμείς θεωρούμε ότι πρέπει να αυξηθούν οι θέσεις ειδικότητας παιδοψυχιατρικής ώστε να ξεκινήσουν άμεσα να εκπαιδεύονται οι νέοι παιδοψυχίατροι, που παραμένουν σε ομηρεία στις λίστες αναμονής, να προκηρυχθούν όλες οι κενές οργανικές θέσεις παιδοψυχιάτρων, λοιπών ειδικοτήτων σε όλες τις δημόσιες δομές ψυχικής υγείας, παιδιών και εφήβων και να υπάρξει και δημιουργία μετανοσοκομειακού ξενώνα φιλοξενίας εφήβων.

Επιτρέψτε μου στο τέλος, κύριε Πρόεδρε, να πω το εξής: Αυτές οι δηλώσεις για επαναθεμελίωση του ΕΣΥ, για τον νέο υγειονομικό χάρτη, το νέο μοντέλο διοίκησης των νοσοκομείων, είναι αυτά τα οποία προτείνετε; Μα φαίνεται από το καλημέρα! Είναι στον αέρα η λειτουργία της κινητής μονάδας ψυχικής υγείας του ΠΑΓΝΗ -δεν ξέρω αν το γνωρίζετε αυτό- και η φροντίδα δύο χιλιάδων ασθενών λόγω έλλειψης χρηματοδότησης. Ξεχάστηκε -λέει- να ενταχθεί στο Ταμείο Ανάκαμψης. Μιλάμε τώρα για ένα κονδύλι 80.000 ευρώ! Είναι ντροπή! Έχουμε περικοπή των προγραμματισμένων εξετάσεων των καρκινοπαθών με απόφαση της διοίκησης του ΠΑΓΝΗ, αναγκάζοντας να βάλουν το χέρι βαθιά στην τσέπη και να πληρώνουν δυο και τρεις φορές τον μήνα, ανάλογα με την εξέλιξη του κάθε ασθενή στα ιδιωτικά εργαστήρια. Αυτοί είστε!

Και σήμερα επισκέπτεται τα νοσοκομεία της Κρήτης ο κ. Χρυσοχοΐδης και δεν βρήκε να πει έστω και μία κουβέντα για αυτή την αθλιότητα, γι’ αυτή την επαναθεμελίωση του ΕΣΥ!

Δεν αφήνει κανένα περιθώριο για αναμονή κατά την άποψή μας. Συμβαίνουν βήματα προς την ιδιωτικοποίηση και μετατροπή της υγείας σε πανάκριβο εμπόρευμα. Οι εργαζόμενοι βγάζουν τα συμπεράσματά τους. Δεν θα σας αφήσουν σε χλωρό κλαρί και θα διεκδικήσουν πραγματικά μια δημόσια και δωρεάν υγεία που να καλύπτει το σύνολο των αναγκών του λαού μας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε συνάδελφε, δεν θα μακρηγορήσω καθόλου, γιατί νομίζω ότι όλα αυτά τα οποία είπατε στη δευτερολογία σας τα είχα προβλέψει και τα είχα απαντήσει στην πρώτη μου τοποθέτηση. Απλώς, συνοψίζω.

Κοιτάξτε, επειδή πραγματικώς υπάρχει θέμα με τον αριθμό των ειδικών παιδοψυχίατρων στη χώρα, σας είπα ότι υπάρχουν και αντίστοιχες κινήσεις του Κεντρικού Συμβουλίου Υγείας και ήδη ωριμάζει η απόφαση, για να αυξηθεί ο αριθμός πανελληνίως σχεδόν μέχρι διπλασιασμού των ειδικευόμενων, έτσι ώστε συν τω χρόνω να έχουμε τους απαραίτητους ειδικούς, έτσι ώστε συν τω χρόνω να φτιάξουμε και τις απαραίτητες ψυχιατρικές κλινικές και άλλες μονάδες περιπατητικών ασθενών, δηλαδή κέντρα ψυχικής υγείας παίδων και εφήβων σε όλη τη χώρα, ξεκινώντας φυσικά από τη σημερινή κατάσταση με σταδιακά βήματα.

Τώρα, βεβαίως, θα πρέπει να συμφωνήσουμε, τουλάχιστον διαγνωστικώς, ότι το ΕΣΥ δεν είναι πλέον ελκυστικό. Δηλαδή, βλέπετε ότι γίνονται επανειλημμένες προκηρύξεις και οι συνάδελφοι δεν ανταποκρίνονται. Αυτό πρέπει -νομίζω- να μας προβληματίσει όλους. Και εάν μου πείτε ότι αυτό είναι θέμα μισθοδοσίας, αντιλαμβάνεστε ότι η πατρίς δεν μπορεί να δώσει μισθούς Γερμανίας. Άρα αν πιστεύουμε ότι μια αύξηση δύο, τριών, τεσσάρων κατοστάρικων, θα πείσει τον νέο άνθρωπο να πάει να δουλέψει στην επαρχία για το ελληνικό ΕΣΥ, τότε νομίζω ότι είμαστε σε λάθος δρόμο. Πραγματικώς, πιστεύω ότι διακομματικώς θα πρέπει να προβληματιστούμε για αυτή την έλλειψη θελκτικότητος του ΕΣΥ και να είμαστε έτοιμοι για τολμηρά βήματα.

Σας ευχαριστώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Να πάνε στη Γερμανία! Καλό!

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Προχωρούμε στην τρίτη με αριθμό 4/17-7-2023 επίκαιρη ερώτηση πρώτου κύκλου του Βουλευτή Ηλείας της Κοινοβουλευτικής Ομάδας ΠΑΣΟΚ - Κινήματος Αλλαγής κ. Μιχαήλ Κατρίνη προς τον Υπουργό Οικονομικών, με θέμα: «Αποτυχία της Κυβέρνησης στη διαχείριση του ιδιωτικού χρέους».

Κύριε Κατρίνη, έχετε τον λόγο για την πρωτολογία σας.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, το θέμα που θα συζητήσουμε σήμερα, το έχουμε κατ’ επανάληψη συζητήσει εδώ στην Ολομέλεια με σειρά παρεμβάσεων και αφορά στη μεγαλύτερη αποτυχία της προηγούμενης κυβέρνησης της Νέας Δημοκρατίας, τη διαχείριση και ρύθμιση του ιδιωτικού χρέους. Και μιλάμε για χρέος που υπερβαίνει τα 270 δισεκατομμύρια ευρώ, οφειλές των πολιτών σε τράπεζες, εταιρείες διαχείρισης, εφορία, ΕΦΚΑ, εταιρείες ενέργειας, Οργανισμούς Τοπικής Αυτοδιοίκησης, ακάλυπτες επιταγές, χρέος που μήνα με τον μήνα αυξάνεται.

Δυστυχώς, όμως, τα εργαλεία τα οποία εσείς έχετε εφαρμόσει από το 2019 μέχρι και σήμερα αποτυγχάνουν το ένα μετά το άλλο. Γιατί το λέμε αυτό; Εξίμισι εκατομμύρια ΑΦΜ και μητρώα χρωστούν σήμερα σε εφορία και ΕΦΚΑ. Ένα εκατομμύριο είναι σε απόλυτο αριθμό τα κόκκινα μη εξυπηρετούμενα δάνεια. Η ρύθμιση των εβδοήντα δύο και εκατόν είκοσι δόσεων που προεκλογικά εξαγγείλατε μετά διθυράμβων, κύριε Υπουργέ, απέτυχε παταγωδώς. Το 20% έχει υποβάλει αίτηση μόνο για ρύθμιση χρεών στον ΕΦΚΑ, 6% ρύθμισε τα χρέη της πανδημίας. Μόλις δώδεκα χιλιάδες έχουν υποβάλει αίτηση, όσον αφορά τα χρέη ασφαλιστικών ταμείων, ενώ οκτώ στις δέκα αιτήσεις για χρέη στην εφορία κόβονται λόγω των πολύ αυστηρών προϋποθέσεων που έχετε θέσει.

Παρ’ όλα αυτά, ο Υπουργός Οικονομικών στις προγραμματικές δηλώσεις είπε με πολύ μεγάλη σαφήνεια ότι δεν θα φέρει νέες ρυθμίσεις τη στιγμή που έχουμε μέτρα αναγκαστικής είσπραξης σε πάνω από ένα εκατομμύριο τετρακόσιες σαράντα χιλιάδες οφειλέτες του δημοσίου. Τριάντα χιλιάδες είναι μόνο αυτοί που προστέθηκαν το πρώτο τρίμηνο του 2023. Στον εξωδικαστικό μηχανισμό έχουν υπαχθεί έξι χιλιάδες διακόσιοι σαράντα όλοι και όλοι οφειλέτες. Έχουν προσδιοριστεί δεκάδες χιλιάδες πλειστηριασμοί για το 2023. Δεν υπάρχει καθεστώς προστασίας πρώτης κατοικίας, όπως ξέρετε, ενώ και ο φορέας για τους ευάλωτους δανειολήπτες που έχει ψηφιστεί από το 2020, ακόμα μέχρι σήμερα που μιλάμε και μέχρι τέλος του 2023 δεν έχει θεσμοθετηθεί.

Δύο ερωτήματα, κύριε Υπουργέ. Προτίθεστε να φέρετε ρύθμιση εκατόν είκοσι δόσεων με κίνητρα για όλους όσους τηρούν τη ρύθμιση, όπως προτείνει όχι μόνο το ΠΑΣΟΚ, αλλά προτείνουν και θέλουν όλοι οι φορείς της αγοράς, αφού οι δικές σας ρυθμίσεις έχουν αποτύχει; Αυτό είναι το πρώτο. Και το δεύτερο είναι: Θα επαναφέρετε καθεστώς προστασίας πρώτης κατοικίας για τους ευάλωτους δανειολήπτες βάζοντας επιτέλους ένα πλαίσιο κανόνων και λειτουργίας στις εταιρείες διαχείρισης απαιτήσεων και στα fund;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Κατρίνη.

Κύριε Υπουργέ, έχετε τον λόγο για την απάντησή σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Οικονομικών):** Ευχαριστώ πάρα πολύ, κύριε Πρόεδρε.

Κύριε Κατρίνη, έχετε δίκιο ότι το ζήτημα του ιδιωτικού χρέους είναι ένα από τα κύρια ζητήματα τα οποία απασχολούν τους πολίτες και συνεπώς, είναι χρήσιμη η συζήτηση αυτή που κάνουμε σήμερα γι’ αυτό το πολύ σημαντικό θέμα.

Η παραδοχή σας, βέβαια, πως το πρόβλημα του ιδιωτικού χρέους στη χώρας μας χειροτερεύει είναι ανακριβής. Το ιδιωτικό χρέος στη χώρα μας έχει παραμείνει σταθερό στο 120% περίπου του ΑΕΠ μεταξύ του 2019 και του 2022. Αυτό είναι μάλλον ένα δείγμα στροφής της οικονομίας μας προς την ανάπτυξη, καθώς τα προηγούμενα χρόνια είχαμε μια μικρή και σταθερή αποκλιμάκωση, όχι δείγμα υγείας της οικονομίας. Μια οικονομία αναπτύσσεται, όταν υπάρχει ιδιωτικό χρέος, όταν δανείζονται επιχειρήσεις και νοικοκυριά, για να υλοποιήσουν τα επενδυτικά τους σχέδια. Είναι ένα επίσης δείγμα πως οι τράπεζες επιτέλους μέσω της εξυγίανσης στους ισολογισμούς τους έχουν επιστρέψει στο φυσικό τους ρόλο, να στηρίζουν την οικονομία δανείζοντας. Θυμίζω πως ο μέσος όρος του ιδιωτικού χρέους στην Ευρωπαϊκή Ένωση είναι 135%. Συνεπώς, είμαστε σταθερά κάτω από το μέσο ευρωπαϊκό όρο. Αυτό, συνεπώς, ως στοιχείο δεν είναι αρνητικό, είναι μάλλον θετικό, θα έλεγα.

Πού, όμως, είναι και φαίνεται η πρόοδος; Είναι σε έναν άλλο δείκτη, στο δείκτη των ληξιπρόθεσμων χρεών ως ποσοστό του συνολικού ιδιωτικού χρέους. Αυτό από 68,3% το 2019 έχει πέσει στο 62,1% στο τέλος του 2022, που είναι τα τελευταία στοιχεία τα οποία έχουμε, με σαφή τάση αποκλιμάκωσης. Συνεπώς βλέπουμε ότι το ζήτημα των ληξιπρόθεσμων χρεών των πολιτών και των επιχειρήσεων μειώνεται ως πρόβλημα σε σχέση με το σύνολο της οικονομίας. Το μεγαλύτερο μάλιστα χρέος από αυτό είναι προς ΑΑΔΕ και προς το ΚΕΑΟ και ξέρουμε επίσης πως μεγάλο μέρος από αυτό είναι ανεπίδεκτο είσπραξης. Υπολογίζεται ότι πάνω από 25 δισ., για παράδειγμα, σε σχέση με τα 105 δισ. που οφείλονται στην ΑΑΔΕ ότι είναι ανεπίδεκτα είσπραξης. Και συνεπώς, πρέπει να δούμε και εκεί ένα πλαίσιο που έχει ξεκινήσει και έχει ωριμάσει όλο αυτό το διάστημα σε συνεργασία με την ΑΔΑΕ, αν πρέπει και αν είναι δόκιμο να βελτιώσουμε, να δούμε ποιες άλλες βελτιωτικές κινήσεις πρέπει να κάνουμε, ώστε να λειτουργεί σωστά και να μην μπερδεύει τη δημόσια διοίκηση με λανθασμένα νούμερα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα πω δυο λόγια και θα επανέλθω μετά στη δευτερολογία μου, κύριε Πρόεδρε. Επιτρέψτε μου, όμως, ένα - δύο λεπτά.

Έρχομαι τώρα στο θέμα του εξωδικαστικού συμβιβασμού. Προφανώς, υπάρχει μία επιτάχυνση. Μόνο τον φετινό Ιούνιο έχουμε οκτακόσιες είκοσι τρεις νέες επιτυχείς ρυθμίσεις οφειλών και δύο χιλιάδες τετρακόσιες σχεδόν νέες υποβολές. Βλέπουμε, λοιπόν, ότι είναι ένα εργαλείο που όλο και περισσότερο το εμπιστεύονται οι οφειλέτες, όλο και περισσότερο αγκαλιάζεται και από τους λοιπούς, τις τράπεζες και τους servicers και το δημόσιο, γιατί κάνουμε συνεχείς βελτιώσεις στην αποτελεσματικότητά του. Και το γεγονός ότι προσθέτουμε την υποχρέωση των τραπεζών να έχουν αιτιολογία απόρριψης και το γεγονός ότι οφειλές μόνο προς έναν φορέα μπορούν να μπουν είναι οι τελευταίες αλλαγές που κάνουμε και πράγματι είδαμε την επιτάχυνση αυτή.

Δεν εφησυχάζουμε, όμως. Είναι ένα εργαλείο που είναι πολύ σημαντικό, πρέπει να το έχουμε, θέλουμε εργαλεία τα οποία να είναι μόνιμα και γι’ αυτό ο εξωδικαστικός συμβιβασμός έχει και χρησιμοποιεί τις αρχές, τις ευρωπαϊκές κοινές αρχές, που τέτοιοι μηχανισμοί έχουν. Πρέπει, δηλαδή πρώτον, ο δανειολήπτης να είναι σε πραγματική αδυναμία πληρωμής και δεύτερον θα πρέπει να γίνει και το όποιο κούρεμα στο ύψος της περιουσίας του δανειολήπτη. Γι’ αυτό ακριβώς υπάρχουν γενναιόδωρες ρυθμίσεις, όμως, ρυθμίσεις οι οποίες είναι δίκαιες σε σχέση και με τους συμπολίτες μας, οι οποίοι με δυσκολίες καταφέρνουν να είναι συνεπείς στις υποχρεώσεις τους.

Τρίτο σημείο: υπάρχει επιτάχυνση.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ, κύριε Υπουργέ, έχετε και τη δευτερολογία, γιατί έχουμε δεκαοκτώ επίκαιρες ερωτήσεις.

Σας παρακαλώ, κλείστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Οικονομικών):** Κύριε Πρόεδρε, δεν θα μιλήσω καθόλου για τις ρυθμίσεις. Μόνο για τον εξωδικαστικό θα μιλήσω για να κλείσω και για τις ρυθμίσεις θα επανέλθω στη δευτερολογία μου.

Το τρίτο είναι ότι υπάρχει επιτάχυνση -από τη στιγμή που ο εξωδικαστικός άρχισε να λειτουργεί- των διμερών συμφωνιών με τράπεζες και servicers και οφειλετών. Έχουν ρυθμιστεί 50 δισεκατομμύρια και αυτό σημαίνει ότι η αποτελεσματικότητα αυτών των 50 δισεκατομμυρίων ρυθμίσεων θα φανεί τα επόμενα χρόνια, γιατί ξέρετε ότι θεσμικά από την Τράπεζα της Ελλάδος δεν φαίνονται αυτά ως ενήμερα δάνεια. Είναι ρυθμισμένα, λειτουργούν και θα φανούν μόνο αν μείνουν οι δανειολήπτες ενήμεροι για τρία χρόνια. Γι’ αυτόν, λοιπόν, τον λόγο τα στοιχεία του ληξιπρόθεσμου ιδιωτικού χρέους δεν λένε και την πλήρη αλήθεια. Θα είναι πολύ καλύτερα.

Ευχαριστώ πολύ, θα επανέλθω στη δευτερολογία για τις ρυθμίσεις.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Κατρίνη, έχετε τον λόγο για τη δευτερολογία σας.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, κατ’ αρχάς είναι λυπηρό και ανησυχητικό το γεγονός ότι για πολλοστή φορά η Κυβέρνηση έρχεται εδώ στην Ολομέλεια να απαντήσει σε επίκαιρες ερωτήσεις, ο κ. Θεοχάρης σπατάλησε πεντέμισι ολόκληρα λεπτά και δεν απάντησε ούτε σε ένα από τα δύο σαφή ερωτήματα που κατέθεσα. Αυτό είναι πάγια πρακτική της Κυβέρνησης και θα μεταφερθεί στη Διάσκεψη των Προέδρων. Δεν μπορεί στις επίκαιρες ερωτήσεις η Κυβέρνηση να μην απαντάει στα ερωτήματα και να δίνει το δικαίωμα στον ερωτώντα να ανταπαντήσει στις αιτιάσεις που κάνει στην πρωτολογία. Άρα αυτό θα πρέπει ως πρακτική να σταματήσει, γιατί είναι προσβλητική, είναι κατά παράβαση του Κανονισμού και δεν βοηθάει τον κοινοβουλευτικό διάλογο.

Εγώ, λοιπόν, ρώτησα δύο συγκεκριμένα πράγματα, εάν θα φέρουν καθεστώς προστασίας πρώτης κατοικίας και καθεστώς και πλαίσιο λειτουργίας των εταιρειών διαχείρισης και των fund και εάν θα φέρουν ρύθμιση εκατόν είκοσι δόσεων, όπως ζητάμε εμείς και η αγορά, και δεν έλαβα καμμία απάντηση παρά μόνο μία γενικόλογη τοποθέτηση. Ήρθε ο κύριος Υπουργός εδώ να μας κάνει μαθήματα, όπως για το χρέος προς ΑΕΠ ότι πάνε πολύ καλά τα πράγματα και το ιδιωτικό χρέος προς το ΑΕΠ μειώθηκε.

Κύριε Υπουργέ, μήπως ξεχάσατε να πείτε ότι διαγράψατε 8 δισεκατομμύρια χρέος στον ΟΣΕ; Πείτε το, γιατί δεν λέτε ότι η μείωση οφείλεται στη διαγραφή 7,9 δισεκατομμυρίων χρέος στον ΟΣΕ, που μας μιλάτε με αριθμούς, όταν δεκάδες χιλιάδες πλειστηριασμοί αυτή τη στιγμή έχουν αναρτηθεί; Σαράντα έξι χιλιάδες οκτακόσιοι δεκατρείς ήδη μέχρι το τέλος του 2023 με εκτίμηση πενήντα έξι με πενήντα οκτώ χιλιάδες πλειστηριασμοί θα γίνουν ήδη το 2023. Και βγαίνει η Κυβέρνηση με θράσος και μας λέει: «Είναι πολύ καλά, είναι δείγμα υγείας ότι το ιδιωτικό χρέος προς το ΑΕΠ είναι πολύ υψηλό και πάει πολύ καλά η οικονομία. Καινοφανής πρακτική.

Ο Οίκος Fitch είπε -όχι το ΠΑΣΟΚ- ότι θα επιδεινωθούν τα κόκκινα δάνεια το δεύτερο εξάμηνο. Τα στοιχεία δείχνουν- όχι το ΠΑΣΟΚ- ότι μόνο τον Μάιο αυξήθηκαν σε επτακόσιους ογδόντα χιλιάδες οι οφειλέτες στην εφορία, που πανηγυρίζει ο κύριος Υπουργός, και επτακόσιοι ογδόντα χιλιάδες προστέθηκαν τον Μάιο σε όλους όσοι χρωστούν στην εφορία. Δύο εκατομμύρια συμπολίτες μας είναι ανοιχτοί σε κατασχέσεις και η Κυβέρνηση πανηγυρίζει.

Εμείς, λοιπόν, επειδή, κύριε Πρόεδρε, δεν ακούσαμε τίποτα και δεν θα ακούσουμε τίποτα, πολύ απλά γιατί η Κυβέρνηση δεν έχει πολιτική, έχει αποτύχει παταγωδώς σε αυτή την πολιτική και επειδή εδώ εμείς δεν μιλάμε μόνο με το τι δεν μας αρέσει, θα σας πούμε για το καθεστώς προστασίας πρώτης κατοικίας, που δεν είπατε τίποτε, έχουμε καταθέσει πρόταση, κύριε Υπουργέ, ήδη εδώ και δύο χρόνια.

Για το καθεστώς προστασίας αγροτικής γης, για τους αγρότες που χάνουν σε κατασχέσεις και πλειστηριασμούς μεγάλο τμήμα της περιουσίας, έχουμε καταθέσει και επανακαταθέτουμε πρόταση νομοθετική ρύθμιση.

Μισό λεπτό ανοχή, κύριε Πρόεδρε.

Δεν έχετε κάνει τίποτα για το δικαίωμα του δανειολήπτη να μπορεί να αγοράσει το δάνειό του πριν καταλήξει σε εταιρεία διαχείρισης. Δεν πειράζει, έχει καταθέσει το ΠΑΣΟΚ πρόταση για αυτό και θα την επανακαταθέσει.

Δεν έχετε πει τίποτα για τους κανόνες δεοντολογίας των εταιρειών διαχείρισης. Ο κ. Χατζηδάκης, που σήμερα δεν ήρθε στην Αίθουσα, ενώ συναντήθηκε με τις τράπεζες και τις εταιρείες διαχείρισης, δεν μας έχει πει αν θα φέρει κανόνα δεοντολογίας. Μην αγχώνεστε, έχουμε καταθέσει εμείς κώδικα δεοντολογίας. Σας καλούμε να τον αποδεχτείτε. Η Κυβέρνηση βεβαίως δεν είπε τίποτα για το θέμα των εγγυητών δανείων. Δεν χρειάζεται, να έχει μεριμνήσει το ΠΑΣΟΚ, έχει καταθέσει πρόταση νόμου και θα την ξανακαταθέσει.

Τελειώνω λέγοντας ότι για το θέμα των δανειοληπτών σε ελβετικό φράγκο, που και η κυβέρνηση του ΣΥΡΙΖΑ και η προηγούμενη κυβέρνηση, ο κ. Γεραπετρίτης, είχε δεσμευτεί ότι θα φέρει ρύθμιση και δεν φέρατε τίποτα, και για αυτό έχουμε καταθέσει ήδη πρόταση από το Νοέμβριο του 2022.

Σε όλα, λοιπόν, αυτά, στα οποία δεν έχετε πρόταση, δεν έχετε θέση και μιλάτε με δείκτες χρέους προς ΑΕΠ, για να εξωραΐσετε μια κατάσταση που αφορά εκατομμύρια συμπολίτες μας στη χώρα που απειλούνται με κατασχέσεις -δύο εκατομμύρια είναι σε μέτρα αναγκαστικής εκτέλεσης στην εφορία, ένα εκατομμύριο τα κόκκινα δάνεια, τα οποία συγγνώμη, αλλά δεν είναι δική σας θέση και υπόθεση η διμερής ρύθμιση δανείων μεταξύ οφειλετών και εταιρειών διαχείρισης- εμείς λέμε τι κάνει η Κυβέρνηση. Τι κάνει; Δεν κάνει τίποτα.

Εμείς, λοιπόν, κύριε Πρόεδρε, και ολοκληρώνω θα επιμένουμε και θα επιμείνουμε, θα καταθέσουμε, όπως κάναμε και στην προηγούμενη περίοδο, μια ολοκληρωμένη δέσμη προτάσεων, γιατί για εμάς σημασία δεν έχουν οι αριθμοί, που θα έλεγα με πολιτικό θράσος σήμερα αναφέρατε πανηγυρίζοντας, αλλά οι εκατομμύρια συμπολίτες, που βλέπουν τους κόπους μιας ζωής να χάνονται και μια κυβέρνηση να τους αφήνει ανυπεράσπιστους στο έλεος κερδοσκοπικών τακτικών και τακτικών αισχροκέρδειας. Αυτή είναι η διαφορά μας. Θα επιμείνουμε μέχρι να σας πείσουμε ότι πρέπει επιτέλους να ασχοληθείτε σοβαρά με το θέμα του ιδιωτικού χρέους.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Πριν σας δώσω τον λόγο, κύριε Υπουργέ, θα σας παρακαλέσω να είστε εντός του χρόνου, γιατί δεν ήσασταν την πρώτη φορά και εγώ αναγκάζομαι να είμαι ελαστικός και ένθεν και εκείθεν. Είναι παράκληση θερμή.

Υπενθυμίζω και για όλους ότι ο χρόνος της πρωτολογίας είναι δύο λεπτά για τον Βουλευτή, τρία λεπτά απάντηση με μια ανοχή για τον Υπουργό και η δευτερολογία τρία και τρία λεπτά. Είναι παράκληση θερμή να είμαστε εντός του χρόνου γιατί έχουμε δεκαοκτώ επίκαιρες ερωτήσεις και είναι και μέρα δύσκολη.

Έχετε τον λόγο για να απαντήσετε για τρία λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Οικονομικών):** Εδώ με περισσή κοινοβουλευτική αλαζονεία και θράσος ο κ. Κατρίνης μας κάνει και μαθήματα περί του Κανονισμού και κατά πόσον έχουμε απαντήσει ή δεν έχουμε απαντήσει στις ερωτήσεις.

Μην ανησυχείτε, κύριε Κατρίνη, και όλα θα απαντηθούν. Εσείς πρέπει να απαντήσετε στον ελληνικό λαό για τον καταστροφικό νόμο Κατσέλη με τον οποίο το μισό πρόβλημα που αντιμετωπίζουμε τώρα, το αντιμετωπίζουμε εξαιτίας αυτού του νόμου. Διότι αυτός ο νόμος έδωσε μια οριζόντια προστασία για χρόνια σε δανειολήπτες που δεν το άξιζαν. Το άφησαν το πρόβλημα και από εκεί που χρωστούσαν «χ» χρήματα ήρθαν, αφού βγήκαν εκτός νόμου όταν μετά από πέντε, έξι και επτά χρόνια ήρθε η δικάσιμός τους, να χρωστάνε τα δεκαπλάσια και να έρχονται τώρα να κληθούν να αντιμετωπίσουν ένα πρόβλημα το οποίο είναι πάνω από τις δυνάμεις τους. Αυτά τα προβλήματα έχεις όταν το μόνο που κάνεις και το μόνο που σε ενδιαφέρει είναι ο λαϊκισμός και το πώς θα χαϊδεύεις τα αυτιά των πολιτών. Δεν είναι αυτή η οδός την οποία ακολουθεί η Νέα Δημοκρατία.

Η Κυβέρνηση αυτή και η προηγούμενη, της προηγούμενης τετραετίας, έχει συγκεκριμένο σχέδιο. Ο εξωδικαστικός συμβιβασμός για πρώτη φορά αρχίζει και λειτουργεί και γι’ αυτόν τον λόγο έρχονται και κάνουν και διμερείς συμφωνίες οι τράπεζες, γιατί βλέπουν ότι υπάρχει η εναλλακτική του εξωδικαστικού συμβιβασμού και θέλουν να λύσουν το πρόβλημα πριν φτάσει εκεί.

Όμως δεν πήραμε μόνο αυτό το μέτρο. Πήραμε και μέτρα άλλα, τα οποία έχουν σχέση με τους ευάλωτους. Πράγματι το πρόγραμμα αυτό τρέχει. Ήδη πενήντα χιλιάδες, περίπου, αιτήσεις έχουν υποβληθεί και πολλές από αυτές έχουν ικανοποιηθεί. Τρέχει αυτό το πρόγραμμα.

Μέχρι να δημιουργηθεί αυτός ο οργανισμός για τη διαχείριση των αδυνάμων, υπάρχει το ειδικό ενδιάμεσο πρόγραμμα κρατικής στήριξης της πρώτης κατοικίας των ευάλωτων νοικοκυριών, το άρθρο 13 του ν.4738/2020, ο οποίος καλύπτει τους αδύναμους μέχρι να υπάρξει και αυτός ο οργανισμός ο οποίος θα δώσει και αυτός με πάγιο τρόπο λύση σε αυτό το πολύ μεγάλο κοινωνικό πρόβλημα.

Τώρα, όσον αφορά τις ρυθμίσεις της εφορίας, έχουμε καλέσει τον κόσμο και πράγματι ο Υπουργός κ. Χατζηδάκης στις προγραμματικές δηλώσεις είπε ότι η εποχή των ad hoc ρυθμίσεων, των εκτάκτων ρυθμίσεων, έχει παρέλθει. Το πρόγραμμα των ρυθμίσεων αυτών έχει συγκεκριμένη φιλοσοφία. Ήλθε να βοηθήσει αυτούς οι οποίοι έκαναν προσπάθεια μέσω των προηγούμενων ρυθμίσεων και ο COVID ήλθε και τους δημιούργησε πρόβλημα στο να μείνουν συνεπείς, ώστε να αναβιώσουν. Αυτό το πρόγραμμα δεν έχει καμμία προϋπόθεση, παρά μόνο να πληρώσουν δύο μηνιαίες δόσεις για να μπουν στο πρόγραμμα αυτό και να συνεχίσουν μετά να πληρώνουν τις υπόλοιπες δόσεις.

Καλούμε, λοιπόν, τους συμπολίτες μας, δεν είναι ακόμη αρκετοί, δεν υπάρχει καμμία προϋπόθεση, δεν υπάρχει συνεπώς και καμμία δικαιολογία. Δεν είναι ζήτημα του πώς είναι οργανωμένο και αν είναι οργανωμένο αυτό το πρόγραμμα, είναι ζήτημα του αν αμελούν ή αν έχουν τελικά πραγματική δυνατότητα οι συμπολίτες μας να μπουν. Υπάρχει ακόμα χρόνος, υπάρχουν μέρες μέχρι το τέλος του μήνα. Το ίδιο ισχύει και για το πρόγραμμα των τριάντα έξι και εβδομήντα δύο δόσεων, και ένα πρόγραμμα, που και αυτό ήλθε να βοηθήσει και να στηρίξει αυτούς οι οποίοι ήταν συνεπείς μέχρι την έναρξη της πανδημίας και μετά την πανδημία προφανώς δεν μπόρεσαν να αντιμετωπίσουν τα προβλήματά τους. Αυτούς στηρίζουμε μέσα στα δημοσιονομικά περιθώρια που υπάρχουν, γιατί αυτοί αξίζουν τη στήριξη και προφανώς, όταν ολοκληρωθούν αυτά τα προγράμματα και μόνο στο βαθμό που γίνει μια ενδελεχής ανάλυση, μπορεί κάποιος να μιλήσει με πιο συγκεκριμένα στοιχεία για το ποιες ρυθμίσεις έχουν δουλέψει, με ποιον τρόπο δούλεψαν ή όχι. Ήδη τετρακόσια περίπου εκατομμύρια στην αναβίωση έχουν ρυθμιστεί ξανά και διακόσια περίπου εκατομμύρια έχουν ρυθμιστεί στις νέες δόσεις των τριάντα έξι και εβδομήντα δύο δόσεων.

Καλούμε, λοιπόν, τον κόσμο να εκμεταλλευτεί αυτή την ευκαιρία που δίνει η φορολογική διοίκηση και εμπρόθεσμα μέχρι το τέλος του μήνα να εκμεταλλευτεί αυτά τα προγράμματα τα οποία τρέχουν. Δεν θα υπάρξουν άλλες ευκαιρίες!

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Συνεχίζουμε τώρα με την τέταρτη, με αριθμό 19/17-7-2023 επίκαιρη ερώτηση δεύτερου κύκλου του Βουλευτή Αχαΐας της Κοινοβουλευτικής Ομάδας ΝΙΚΗ κ. Σπυρίδωνα Τσιρώνη προς τον Υπουργό Περιβάλλοντος και Ενέργειας, με θέμα: «Ειδικό τιμολόγιο ηλεκτρικής ενέργειας οικιακής χρήσης για τις πολύτεκνες οικογένειες».

Στην επίκαιρη αυτή ερώτηση θα απαντήσει η Υφυπουργός Περιβάλλοντος και Ενέργειας, κ. Σδούκου.

Τον λόγο έχει τώρα ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κύριε Υπουργέ, σας εύχομαι επίσης καλή θητεία προς όφελος του ελληνικού λαού.

Η ερώτησή μου, όπως γνωρίζετε, είναι για το ειδικό τιμολόγιο ηλεκτρικής ενέργειας οικιακής χρήσης για τις πολύτεκνες οικογένειες. Επίσης, όπως γνωρίζετε, η ολομέλεια του Συμβουλίου της Επικρατείας με απόφασή της έκρινε αντισυνταγματική την απόφαση του πρώην Υπουργού Περιβάλλοντος και Ενέργειας κ. Σταθάκη με την οποία καταργήθηκε το ειδικό τιμολόγιο ηλεκτρικής ενέργειας οικιακής χρήσης των πολύτεκνων οικογενειών και οι οικογένειες αυτές εντάχθηκαν στην ενιαία ρύθμιση εκπτώσεων του τιμολογίου ηλεκτρικού ρεύματος.

Ειδικότερα, το Σ.τ.Ε. έκρινε ότι η επίμαχη υπουργική απόφαση αντιβαίνει ευθέως στις διατάξεις των παραγράφων 2 και 5 του άρθρου 21 του Συντάγματος και συγκεκριμένα στο μέτρο, που καταργεί το ειδικό τιμολόγιο οικιακής χρήσης για τις πολύτεκνες οικογένειες, εξομοιώνοντας την ειδική προστασία των πολυτέκνων στο πλαίσιο της ασκούμενης δημογραφικής πολιτικής με τις λοιπές διακεκριμένες κατά το άρθρο αυτό του Συντάγματος περιπτώσεις άσκησης κοινωνικής πολιτικής.

Ως εκ τούτου, δεν είναι επιτρεπτό να ταυτίζεται η ειδική κατά το Σύνταγμα προστασία των πολυτέκνων οικογενειών με την πρόνοια της πολιτείας για τις οικονομικά ή κοινωνικά ευπαθείς ομάδες του πληθυσμού.

Έως σήμερα, η Κυβέρνηση αρνείται με διάφορες προφάσεις να συμμορφωθεί στην ανωτέρω απόφαση του Συμβουλίου της Επικρατείας, με αποτέλεσμα και ενώ έχουν παρέλθει δεκαεπτά ολόκληροι μήνες από την έκδοση της απόφασης, οι πολύτεκνες οικογένειες να εξακολουθούν να στερούνται τη συνταγματική προστασία του άρθρου 21 των παραγράφων 2 και 5 του Συντάγματος, αφού η συντριπτική πλειοψηφία αυτών των οικογενειών δεν εμπίπτει στις πρόνοιες της ως άνω και ήδη κριθείσας αντισυνταγματικής απόφασης του πρώην Υπουργού Περιβάλλοντος.

(Στο σημείο αυτό, την Προεδρική Έδρα καταλαμβάνει ο Η΄ Αντιπρόεδρος της Βουλής, κ. **ΒΑΣΙΛΕΙΟΣ ΒΙΛΙΑΡΔΟΣ**)

Γι’ αυτό ερωτάται ο αρμόδιος Υπουργός για ποιον ή για ποιους λόγους το Υπουργείο Περιβάλλοντος και Ενέργειας δεν έχει συμμορφωθεί έως σήμερα με την απόφαση της Ολομέλειας του Σ.τ.Ε., σε ποιες συγκεκριμένες ενέργειες προτίθεται να προβεί για τη συμμόρφωση προς την ανωτέρω απόφαση και εάν και πώς προτίθεται να αποζημιώσει τις πολύτεκνες οικογένειες που ενώ έπρεπε να κάνουν χρήση του ειδικού τιμολογίου ηλεκτρικής ενέργειας οικιακής χρήσης από τις 25 Φεβρουαρίου 2022 διαπιστώνουμε ότι μέχρι σήμερα -επτά μήνες μετά- τόσο η Κυβέρνηση όσο και το αρμόδιο Υπουργείο αρνούνται να συμμορφωθούν στην ως άνω απόφαση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Η κυρία Υφυπουργός έχει τον λόγο για τρία λεπτά.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε.

Να σας ευχηθώ και εγώ, κύριε Τσιρώνη, καλή και παραγωγική κοινοβουλευτική περίοδο.

Επιτρέψτε μου, όμως, να σχολιάσω, αν θέλετε, ως προς την ερώτησή σας ότι ίσως είναι ένα δείγμα βιασύνης να μέμφεσθε την Κυβέρνηση για την οικογενειακή της πολιτική και αυτό γιατί είναι εξαιρετικά απλό να διαπιστώσει κανείς όλα όσα έχουμε κάνει τα προηγούμενα χρόνια εν μέσω πρωτόγνωρων και αλλεπάλληλων συνθηκών και κρίσεων, για να στηρίξουμε την οικογένεια και ειδικά τους πολύτεκνους.

Μία απτή και πλέον πρόσφατη επιβεβαίωση αυτού του ειδικού ενδιαφέροντος τόσο συμβολικά αλλά σίγουρα ουσιαστικά, είναι η ίδρυση βεβαίως του νέου Υπουργείου Κοινωνικής Συνοχής και Οικογένειας, ενός Υπουργείου, που είναι αφιερωμένο μεταξύ άλλων στη στήριξη και την ενδυνάμωση της ελληνικής οικογένειας. Χαίρομαι, όμως, πολύ για την ερώτησή σας γιατί μου δίνετε και μία ευκαιρία να ακουστεί ξανά στην Αίθουσα, αλλά κυρίως να θυμηθούν οι πολίτες όλα όσα έγιναν το προηγούμενο χρονικό διάστημα στο Υπουργείο Περιβάλλοντος και Ενέργειας για την προστασία της ελληνικής οικογένειας απέναντι στο αυξημένο ενεργειακό κόστος. Αρκεί να σας αναφέρω ότι οι επιδοτήσεις που έχει δώσει η προηγούμενη κυβέρνηση στο ρεύμα από το διάστημα Σεπτέμβριος 2021 μέχρι και σήμερα ξεπερνούν τα 9,2 δισεκατομμύρια, απορροφώντας στην πλειοψηφία των καταναλωτών το 80% περίπου των ανατιμήσεων στο ρεύμα, ειδικά για τους ευάλωτους συμπολίτες αυτό φτάνει στο 100%. Πρόκειται για μία στήριξη πρωτοφανών διαστάσεων με ποσά που πρέπει να ξέρετε ότι είναι αναλογικά σε σχέση με την Ευρώπη από τα υψηλότερα σε ευρωπαϊκό επίπεδο.

Αυτό που επίσης έχει ξεχωριστή σημασία για το Υπουργείο μας, είναι να βοηθήσουμε τις οικογένειες και τα ελληνικά νοικοκυριά να διαμορφώσουν καλύτερες συνθήκες ζωής μέσα στο σπίτι τους και γι’ αυτόν τον λόγο σε όλα τα προγράμματα και σε όλες τις δράσεις του Υπουργείου Περιβάλλοντος και Ενέργειας την προηγούμενη τετραετία υπήρχε ξεχωριστή μέριμνα για τους πολύτεκνους με ειδική μοριοδότηση και με αυξημένη χρηματοδότηση. Έχουμε εκδώσει περίπου πάνω από πέντε προγράμματα ενός προϋπολογισμού πάνω από 3,5 δισεκατομμύρια και αναφέρομαι στα προγράμματα ενεργειακής αναβάθμισης στα νοικοκυριά, στο πρόγραμμα «Ανακυκλώνω - αλλαζω συσκευή», «Φωτοβολταϊκά στη στέγη». Σε όλα αυτά τα προγράμματα δώσαμε ισχυρή μοριοδότηση στις πολύτεκνες οικογένειες, το οποίο και έκαναν τα προγράμματα πάρα πολύ χρήσιμα που βοήθησαν τις οικογένειες να μειώσουν το ενεργειακό τους κόστος και να εξοικονομήσουν και πόρους από το οικογενειακό εισόδημα.

Άρα αυτό που μας ενδιαφέρει -και θα κλείσω με αυτό- ήταν πρωτίστως μέσα στην ενεργειακή κρίση, κύριε Τσιρώνη, να στηρίξουμε οριζόντια όλη την ελληνική κοινωνία, με έμφαση στις ευάλωτες οικογένειες και από εδώ και πέρα, βλέποντας την ενεργειακή κρίση σιγά-σιγά να ομαλοποιείται σε συνθήκες κανονικότητας, δέσμευσή μας είναι πως οι πολιτικές μας θα γίνονται ειδικότερες, πιο στοχευμένες για τους συμπολίτες που πραγματικά χρειάζονται τη στήριξη της πολιτείας και σίγουρα σε αυτήν την κατηγορία είναι και οι πολύτεκνες οικογένειες.

Θα απαντήσω αναφορικά με το Συμβούλιο της Επικρατείας στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Ο συνάδελφος, κ. Τσιρώνης, έχει τον λόγο για να δευτερολογήσει για τρία λεπτά.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ.

Νομίζω ότι η μόνη φράση που ικανοποίησε τα ερωτήματά μου είναι η τελευταία, ότι δηλαδή στη δευτερολογία σας θα απαντήσετε στο Σ.τ.Ε., γιατί πέρα από τις προγραμματικές δηλώσεις που έχετε πει και που είπατε και τώρα ή για το τι κάνατε μέχρι τώρα, δεν απαντήσατε καθόλου ούτε για ποιους λόγους δεν έχετε συμμορφωθεί στην απόφαση του Σ.τ.Ε. ούτε εάν και πότε θα συμμορφωθείτε ούτε αν θα αποζημιωθούν για τους δεκαεπτά μήνες οι πολύτεκνες οικογένειες.

Νομίζω, επίσης, ότι κάνατε ένα λάθος. Είπατε «ευάλωτες οικογένειες». Ακριβώς αυτό είπε το Σ.τ.Ε., ότι δηλαδή δεν κατατάσσονται στις ευάλωτες οικογένειες οι πολύτεκνες οικογένειες. Έχουν ειδικό χαρακτήρα, ειδική προστασία από το Σύνταγμα, από το άρθρο 21, παράγραφοι 2 και 5. Έχουν διαφορετική αντιμετώπιση. Ακριβώς αυτή ήταν η απόφαση για την οποία λέω.

Λυπάμαι γιατί βλέπω, αν και νέος Βουλευτής, ότι και στις δύο ερωτήσεις τις οποίες έκανα, έγιναν παράλληλοι μονόλογοι και δεν απαντήθηκε κάτι. Καταλαβαίνετε ότι εάν, όπως είπα και προηγουμένως, αναγκάσετε τους πολύτεκνους να καταφύγουν στη δικαιοσύνη και να ξεκινήσουν μακροχρόνιες διαδικασίες, οι οποίες εννοείται ότι θα ευδοκιμήσουν και θα έχουν αίσιο τέλος αφού η απόφαση του Σ.τ.Ε. τους δικαιώνει, είναι βέβαιο πως το κόστος για το δημόσιο θα είναι πολύ μεγαλύτερο. Θα είναι πολλαπλάσια τα ποσά τα οποία θα πάρουν.

Είδαμε ότι για άλλες συγκεκριμένες αποφάσεις που ευνοούν την Κυβέρνηση κατευθείαν σπεύσαμε να τις υιοθετήσουμε. Όμως, σε ένα κράτος δικαίου που σέβεται τη δημοκρατία, και οι δύο επίκαιρες ερωτήσεις που έκανα σήμερα δεν θα έπρεπε καν να γίνουν. Θα ήταν αυτονόητη η συμμόρφωση στις αποφάσεις του Συμβουλίου της Επικρατείας. Εδώ, όμως, έχουμε μια συστηματική άρνηση συμμόρφωσης, άρα και συστηματική παραβίαση της αρχής της διάκρισης των εξουσιών.

Ένα παράδειγμα για το πώς αντιλαμβάνεται αυτή η Κυβέρνηση τη συμμόρφωση στις αποφάσεις της δικαιοσύνης είναι τα όσα προεκλογικά υποσχέθηκε ο κύριος Πρωθυπουργός στη Συνομοσπονδία των Πολυτέκνων. Συγκεκριμένα, από το δελτίο προκύπτει: «Στη συνάντηση ο κ. Μητσοτάκης ενημέρωσε τα μέλη της συνομοσπονδίας και για τη δημιουργία νέου ειδικού τιμολογίου ηλεκτρικής ενέργειας για τις πολύτεκνες οικογένειες, το οποίο έχει ήδη δρομολογηθεί από την Κυβέρνηση της Νέας Δημοκρατίας στο πλαίσιο συμμόρφωσης της πολιτείας στην απόφαση τη συγκεκριμένη του Συμβουλίου της Επικρατείας και απομένει η υλοποίησή της από την επόμενη κυβέρνηση».

Δηλαδή, υπόσχεται προεκλογικά ότι θα συμμορφωθεί με την απόφαση του Σ.τ.Ε. μετεκλογικά. Γιατί; Τι τον εμπόδιζε να κάνει εξαρχής τη συμμόρφωση;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Για τη ΝΙΚΗ, η προστασία των πολύτεκνων οικογενειών δεν συνιστά ούτε επαιτεία ούτε επίδομα βοηθήματος. Συνιστά επιβράβευση των οικογενειών που δίνουν ελπίδα και ζωή σε ένα κράτος που χωρίς αυτούς τείνει να εξαφανιστεί.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσιρώνη.

Παρακαλώ, κύριε Υφυπουργέ, έχετε τον λόγο για τη δευτερολογία σας για τρία λεπτά.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Κύριε Τσιρώνη, όπως είπα και στην πρωτολογία μου, η στήριξη της οικογένειας και ιδιαίτερα της πολύτεκνης σας διαβεβαιώ ότι θα είναι προτεραιότητα και στο δικό μας Υπουργείο, όπως και συνολικά στην Κυβέρνηση.

Είναι ένα ζήτημα που όπως είπατε κι εσείς, συγκεντρώνει το προσωπικό ενδιαφέρον του Πρωθυπουργού, του κ. Μητσοτάκη, ο οποίος έχει αδιαμεσολάβητη επικοινωνία με τους κοινωνικούς φορείς. Γι’ αυτόν ακριβώς τον λόγο θα ανέφερα και εγώ ότι ειδικά για τα θέματα των πολυτέκνων στις 8 Ιουνίου στην επίσκεψη και στην συνάντηση που έκανε με την Ανώτατη Συνομοσπονδία Πολυτέκνων, πράγματι ο Πρωθυπουργός ενημέρωσε τα μέλη της συνομοσπονδίας για τη δημιουργία -και απαντώ στο ερώτημά σας- ενός νέου ειδικού τιμολογίου ηλεκτρικής ενέργειας για τις πολύτεκνες οικογένειες. Είναι μια ρύθμιση που έχει ήδη δρομολογηθεί από την προηγούμενη κυβέρνηση της Νέας Δημοκρατίας στο πλαίσιο πράγματι συμμόρφωσης της πολιτείας με την απόφαση του Σ.τ.Ε.. Την έχουμε μελετήσει εξονυχιστικά την απόφαση του Συμβουλίου της Επικρατείας. Έπρεπε να την κοστολογήσουμε. Έπρεπε να συνεργαστούμε με το Υπουργείο Οικονομικών για να βρούμε τους πόρους για μια σειρά από απαραίτητες ενέργειες για την υλοποίηση αυτού του μέτρου.

Αυτό για το οποίο δεσμεύτηκε ο Πρωθυπουργός στις 8 Ιουνίου στη συνάντησή του με τη συνομοσπονδία ήταν ότι αυτό που απομένει από την επόμενη κυβέρνηση είναι η υλοποίηση. Άρα, αυτό ετοιμαζόμαστε να κάνουμε. Είναι μια νέα τρίτη κατηγορία του κοινωνικού οικιακού τιμολογίου για τις πολύτεκνες οικογένειες, ένα νέο ειδικό τιμολόγιο λοιπόν με σκοπό να μειωθεί το ενεργειακό τους κόστος. Και αυτήν ακριβώς την πολιτική θα κάνουμε πράξη, θεσμοθετώντας αυτό το ειδικό τιμολόγιο ρεύματος με βάση και τη σχετική απόφαση του Σ.τ.Ε..

Θέλω να τονίσω, όμως, κλείνοντας, ότι αυτό το ενδιαφέρον μας για τους πολύτεκνους -θα μου επιτρέψετε να πω- δεν είναι ευκαιριακό, δεν είναι καθόλου αποσπασματικό. Έχουμε αποδείξει πόση σημασία αποδίδουμε στη στήριξή τους και στο ίδιο πνεύμα θα συνεχίσουμε και τα επόμενα χρόνια, με νέες πρωτοβουλίες και δράσεις τις οποίες θα παρουσιάσουμε και εμείς ως Υπουργείο Περιβάλλοντος και ενέργειας μόλις είμαστε έτοιμοι.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Ακολουθεί η δέκατη με αριθμό 11/17-7-2023 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Περιβάλλοντος και Ενέργειας, με θέμα: «Για τη συνέχιση της ρύπανσης από τις αναφλέξεις επικίνδυνων αποβλήτων στο εργοστάσιο «ΒΙΟΚΕΡΑΛ» στη Λάρισα».

Ορίστε, κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν είναι η πρώτη φορά που φέρνουμε για συζήτηση το συγκεκριμένο ζήτημα. Ο Υπουργός μπορεί να είναι -αν δεν κάνω λάθος- ο τέταρτος Υπουργός διαδοχικών κυβερνήσεων. Βεβαίως είναι τώρα στην αρχή της θητείας. Προφανώς έχει ενημερωθεί για το ζήτημα. Υπάρχει και προεργασία, ενδεχομένως, στο Υπουργείο στην κατεύθυνση επίλυσης αυτού του οξυμένου, του επικίνδυνου προβλήματος. Εδώ και δεκαπέντε χρόνια κατά περιόδους σημειώνονται αναφλέξεις στα επικίνδυνα απόβλητα -σημειωτέον, πετρελαϊκά, ιατρικά απόβλητα, λυματολάσπη- που βρίσκονται εγκαταλελειμμένα στο εργοστάσιο της «ΒΙΟΚΕΡΑΛ» που δεν λειτουργεί εδώ και αρκετά χρόνια, καθώς είναι κλειστή η κεραμοποιία. Είναι εγκαταλελειμμένα στο προαύλιο. Μιλάμε για περίπου δέκα χιλιάδες τόνους αποβλήτων.

Κατά περιόδους, λοιπόν, έχουμε αυτοαναφλέξεις. Είναι χαρακτηρισμένα αυτά και από τις πυροσβεστικές υπηρεσίες, τις αρμόδιες αρχές. Λόγω των αυξομειώσεων στις θερμοκρασίες υπάρχουν αυτοαναφλέξεις, με αποτέλεσμα να σημειώνονται πυρκαγιές. Σημειωτέον, η συγκεκριμένη επιχείρηση γειτνιάζει και με την πόλη της Λάρισας και με άλλα χωριά πέριξ αυτής, με αποτέλεσμα να επιβαρύνεται και το περιβάλλον της περιοχής. Μάλιστα, εδώ δεν υπάρχει μέχρι τώρα, τόσα χρόνια, υπεύθυνη ενημέρωση στον λαό της περιοχής για τους κινδύνους που υπάρχουν προφανώς για τη δημόσια υγεία από την ανεξέλεγκτη καύση αυτών των αποβλήτων.

Έτσι, λοιπόν, κύριε Πρόεδρε, το ερώτημα προς το Υπουργείο είναι σε ποιες ενέργειες έχει προβεί μέχρι τώρα η Κυβέρνηση. Δέκα χρόνια είναι αυτά! Δέκα χρόνια! Υπήρξαν επίκαιρες ερωτήσεις, ερωτήσεις, παρεμβάσεις. Καμμία κίνηση!

(Στο σημείο αυτό κτυπά το κουδούνι λήξεως του χρόνου ομιλίας του κυρίου Αντιπροέδρου)

Επιτρέψτε μου μισό λεπτό, κύριε Πρόεδρε.

Και εδώ θα ήθελα να αναφέρω ότι υπάρχουν ευθύνες φυσικά από την Κυβέρνηση, τις περιφέρειες -εννοώ αιρετή και αποκεντρωμένη διοίκηση- τους δήμους.

Τα ερωτήματα, λοιπόν, κύριε Πρόεδρε, είναι τα εξής: Σε ποιες ενέργειες έχει προβεί ή θα προβεί η Κυβέρνηση, ώστε να εξαλειφθεί η παράνομη και επικίνδυνη αυτή κατάσταση; Φυσικά, πρέπει να επιβληθούν οι επιβαλλόμενες ποινικές και αστικές κυρώσεις κατά του ρυπαίνοντος. Με ποιον τρόπο προτίθεται να υποχρεωθεί η επιχείρηση να απομακρύνει τα επικίνδυνα για τη δημόσια υγεία απόβλητα και να οδηγηθούν σε ασφαλή χώρο; Τέλος, σκοπεύει η Κυβέρνηση να γίνουν άμεσα αυτές οι αναγκαίες παρεμβάσεις, αντίστοιχα και έλεγχοι, προκειμένου να διασφαλιστεί η δημόσια υγεία και το περιβάλλον της περιοχής;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Τον λόγο έχει ο Υπουργός Ενέργειας κ. Σκυλακάκης για την πρωτολογία του για τρία λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα ήθελα να ξεκινήσω λέγοντας ότι Υπουργός Περιβάλλοντος και Ενέργειας είναι ο αληθής τίτλος.

Άκουσα τον κ. Λαμπρούλη και συμμερίζομαι τα αισθήματά του. Αυτή είναι η πρώτη βασική διαπίστωση.

Θεωρώ ότι ένα πρόβλημα τέτοιου είδους δεν μπορεί μέσα στις γραφειοκρατικές αγκυλώσεις να καθυστερεί τόσο όσο έχει καθυστερήσει. Δεν σκοπεύω -και ελπίζω να το πετύχω- να είμαι ο τέταρτος Υπουργός, σκοπεύω να είμαι τελευταίος Υπουργός που θα ασχοληθεί με το θέμα, τουλάχιστον να έχουμε με ασφάλεια πρόοδο σε αυτήν την ιστορία.

Η ιστορία είναι προφανώς επώδυνη για τον φορολογούμενο, διότι μιλάμε τώρα για χιλιάδες τόνους. Εξ όσων γνωρίζω, δεν έχω δει τη μελέτη να έχει γίνει. Συνεπώς, δεν ξέρω πόσο θα κοστίσει, αλλά έχει κόστος. Προφανώς θα αναζητηθεί αυτό το κόστος. Διότι εδώ πρέπει να ισχύει η αρχή «ο ρυπαίνων πληρώνει». Παντού πρέπει να ισχύει.

Δεν έχω κάτι άλλο να προσθέσω σε αυτή τη φάση, κύριε Λαμπρούλη. Ελπίζω να κάνετε μια επόμενη ερώτηση σε μερικούς μήνες και να έχουμε μια διαφορετική κατάσταση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό Περιβάλλοντος και Ενέργειας.

Το λόγο έχει ο συνάδελφος κ. Λαμπρούλης για τη δευτερολογία του, για τρία λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Άκουσα με προσοχή τον Υπουργό. Κατανοώ ότι ως νέος Υπουργός με αυτό το χαρτοφυλάκιο θα ενημερώθηκε, προφανώς, για το ζήτημα αυτό από τους προκατόχους του, τους προηγούμενους, γιατί την αντίστοιχη ερώτηση την είχα να επανακαταθέσει και φέτος τον Μάρτη, μετά από αντίστοιχο περιστατικό ανάφλεξης.

Μάλιστα ήταν σε γνώση των υπηρεσιακών παραγόντων από ό,τι έμαθα από τους Υπουργούς, δεν πρόλαβα να την κάνω επίκαιρη λόγω των εξελίξεων με τις εκλογές κ.λπ.. Όμως υπήρξαν, όπως προείπα και στην πρωτολογία μου, αντίστοιχες επίκαιρες ερωτήσεις και συζητήσεις επ’ αυτού του θέματος με προκατόχους σας, κύριε Υπουργέ.

Όμως μέχρι τώρα -όχι δέκα χρόνια που είπα στην πρωτολογία- δώδεκα χρόνια δεν έχει σημειωθεί ούτε ένα βήμα. Το μπαλάκι αρμοδιοτήτων είναι από την κυβέρνηση στην περιφέρεια, από την περιφέρεια στην αποκεντρωμένη περιφέρεια και μάλιστα, πριν από δέκα μέρες, αν δεν κάνω λάθος, σε σχετική ερώτηση στο περιφερειακό συμβούλιο ο κ. Αγοραστός από τη Λαϊκή Συσπείρωση δήλωσε αναρμοδιότητα, πέταξε το μπαλάκι στην αποκεντρωμένη διοίκηση.

Εσείς εστιάσατε στην πρωτολογία σας στο ζήτημα του κόστους, είπατε ο «ρυπαίνων πληρώνει» κ.λπ., που είναι η στρατηγική της Ευρωπαϊκής Ένωσης. Εδώ ο ρυπαίνων ποιος είναι; Γιατί δεν επιβάλλετε στον επιχειρηματία -και εσείς αλλά και οι προηγούμενες κυβερνήσεις-, γιατί δεν επιβάλανε, όπως ορίζει ο νόμος δηλαδή, την απομάκρυνση αυτών των αποβλήτων;

Άρα με συγχωρείτε πάρα πολύ, δίνετε το δικαίωμα -και εσείς αλλά και όλοι οι προηγούμενοι, όπως αντίστοιχα όλοι οι εμπλεκόμενοι φορείς στους οποίος αναφέρθηκα- ότι δεν θέλουν να συγκρουστούν με τα συγκεκριμένα επιχειρηματικά συμφέροντα, των συγκεκριμένων επιχειρηματιών.

Δεν μπορεί μια πόλη διακοσίων χιλιάδων κατοίκων να υφίσταται αυτή τη μόλυνση. Διότι, κύριε Υπουργέ, δεν είναι συναισθηματικό. Με τη δημόσια υγεία δεν παίζουμε. Το ξέρετε πολύ καλά. Όμως διακόσιες χιλιάδες κόσμος υφίσταται κατά περιόδους τη μόλυνση από την καύση αυτών των αποβλήτων. Τι εκλύεται στην ατμόσφαιρα με την καύση αυτών των αποβλήτων; Ποιος θα μας το πει αυτό; Δώδεκα χρόνια γίνεται αυτό. Ποιος;

Ποια κρατική υπηρεσία περιφέρειας, δήμων, υγειονομικές υπηρεσίες, δημόσιας υγείας -όπως θέλετε πείτε το- έκανε ελέγχους να προειδοποιήσει, να ενημερώσει τον κόσμο για το τι συμβαίνει;

Και πολύ δε περισσότερο το πρόβλημα υφίσταται στις όμορες επιχειρήσεις, στους εργαζόμενους που το καταγγέλλουν συνεχώς όλα αυτά τα διαστήματα, όλα αυτά τα χρόνια, αλλά δεν ιδρώνει το αφτί κανενός και πολύ δε περισσότερο, παράλληλα με τους φορείς, και της δικαιοσύνης.

Αλήθεια, η ευαίσθητη δικαιοσύνη πού είναι; Κατά τα άλλα παρεμβαίνει όταν είναι καμμιά απεργία, για παράδειγμα; Έτσι δεν είναι; Έρχεται και ο εισαγγελέας. Εκεί όμως δεν ακουμπάει. Γιατί; Γιατί είναι τα επιχειρηματικά συμφέροντα από πίσω. Αυτό είναι, κύριε Υπουργέ, και με αυτά τα συμφέροντα θα πρέπει να συγκρουστείτε.

Εμείς ζητούμε άμεσα να δρομολογηθούν οι εξελίξεις, προκειμένου να απομακρυνθούν φυσικά ασφαλώς, να αποθηκευτούν σε χώρους ασφαλείς, όπως προβλέπεται τέλος πάντων, όλα αυτά τα απόβλητα. Είναι δέκα χιλιάδες τόνοι, όπως σας είπα.

Δεν μπορεί μια πόλη να έχει την υγειονομική βόμβα δίπλα της, κάθε τόσο να υφίσταται αυτήν τη μόλυνση, αυτήν τη ρύπανση, με όποιους κινδύνους ενδεχομένως υπάρχουν, και πολύ δε περισσότερο ένα Πυροσβεστικό Σώμα το οποίο κάθε λίγο και λιγάκι αφιερώνει χρόνο, δύναμη και ειδικά αυτήν την περίοδο του καλοκαιριού που χρειάζεται να παρεμβαίνει και να επεμβαίνει όπου υπάρχουν συμβάντα, πυρκαγιές κ.λπ., θα πρέπει να απασχολεί και προσωπικό ετοιμότητας γι’ αυτήν την επιχείρηση μην τυχόν και αναφλεγούν τα απόβλητα.

Άρα, άμεσα θα πρέπει, κύριε Υπουργέ, νομίζω, να δρομολογηθούν τα ζητήματα αυτά. Φυσικά θα το ελέγξουμε, θα επανέλθουμε ενδεχομένως και με ερωτήσεις, αλλά νομίζω ότι πλέον είναι ώρα να περάσετε σε πράξη. Οι ερωτήσεις καλές είναι, αναδεικνύουν τα προβλήματα, αλλά δεν είναι μόνο να τα συζητάμε, αλλά να βρίσκουμε και λύση. Η λύση στη συγκεκριμένη περίπτωση είναι γνωστή: απομάκρυνση των αποβλήτων.

Άρα, ιδού η Ρόδος ιδού.

**ΠΡΟΕΔΡΕΥΩΝ (Βασίλειος Βιλιάρδος):** Ιδού και το πήδημα.

Ευχαριστούμε πολύ, κύριε Λαμπρούλη.

Παρακαλώ πολύ, κύριε Υπουργέ, για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κατ’ αρχάς δεν είπα «συμμερίζομαι τα συναισθήματά σας», τα αισθήματα είπα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Είμαι και συναισθηματικά φορτισμένος, γιατί είμαι και γιατρός.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Το καταλαβαίνω.

Κοιτάξτε, εδώ υπάρχει ένα πεδίο στο οποίο συμφωνούμε, ότι δεν μπορεί δεκαπέντε χρόνια να υπάρχει μια υπόθεση που να μένει άλυτη. Τουλάχιστον εγώ σε αυτό συμφωνώ απολύτως.

Επίσης υπάρχει ένα δεύτερο πεδίο. Στο τέλος της ημέρας, άσχετα με τις αρμοδιότητες του ενός ή του άλλου, την κεντρική ευθύνη σε αυτά τα θέματα την έχει η Κυβέρνηση. Συνεπώς, η Κυβέρνηση θα πάρει τα μέτρα που πρέπει και θα το κάνει με ταχύτητα. Αυτό μπορώ να σας διαβεβαιώσω και με προσωπική δική μου ενασχόληση και θα δούμε το αποτέλεσμα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Ακολουθεί η πρώτη με αριθμό 9/17-7-2023 επίκαιρη ερώτηση πρώτου κύκλου του Βουλευτή Αιτωλοακαρνανίας της Κοινοβουλευτικής Ομάδας της Νέας Δημοκρατίας κ. Μάριου Σαλμά προς τον Υπουργό Ψηφιακής Διακυβέρνησης, με θέμα: «Έλλειψη εποπτείας στις πλατφόρμες κοινωνικής δικτύωσης για τη διακίνηση φαρμακευτικών προϊόντων χωρίς την έγκριση του ΕΟΦ».

Παρακαλώ πολύ, κύριε Σαλμά, για δύο λεπτά για να αναπτύξετε την επίκαιρη ερώτηση.

**ΜΑΡΙΟΣ ΣΑΛΜΑΣ:** Ευχαριστώ, κύριε Πρόεδρε.

Κύριε Υπουργέ, το θέμα το οποίο έχω την τιμή να σας απευθύνω την επίκαιρη ερώτηση, με σκοπό να δώσετε άμεση, γρήγορη λύση, είναι ένα πολύ σοβαρό θέμα, το οποίο ήρθε σε γνώση μου με αφορμή μια προσωπική περιπέτεια.

Εδώ και τρεις μήνες μια εγκληματική οργάνωση με έδρα την Ινδονησία, όπως απάντησε η «META», η ιδιοκτήτρια εταιρεία του Facebook, έβγαλε τον domain στην Ουκρανία, έβαλε πλαστή φωνή σε ένα δικό μου εκπαιδευτικό βίντεο ως καθηγητής Ιατρικής και πουλάει φάρμακα στην Ελλάδα εκτός εγκρίσεως του Εθνικού Οργανισμού Φαρμάκων, έξω από την ελληνική νομοθεσία και εν αγνοία του Εθνικού Οργανισμού Φαρμάκων.

Προσέξτε τώρα τι σοβαρό θέμα είναι. Πήγα στη Δίωξη Ηλεκτρονικού Εγκλήματος και η Δίωξη Ηλεκτρονικού Εγκλήματος επικοινώνησε με email με τη «META», η οποία έχει έδρα στην Ιρλανδία, και μετά από μια βδομάδα κατέβασε το προφίλ. Σε δύο λεπτά είχαν δημιουργηθεί άλλα δύο προφίλ. Μου υπέδειξαν να κάνω μήνυση. Πήγα στην Εισαγγελία, έκανα μήνυση, σχηματίστηκε δικογραφία. Με τη δικογραφία αυτή η Δίωξη Ηλεκτρονικού Εγκλήματος επικοινωνεί ξανά με τη «META» και λέει «Δώστε μου τα στοιχεία, ποιος είναι αυτός που κάνει αυτό το πράγμα». Απάντησε «δεν εμπίπτει στην αρμοδιότητά σας γιατί είναι μια εταιρεία που είναι στην Ινδονησία και ως εκ τούτου, αν θέλετε, πάτε και ζητήστε δικαστική συνδρομή με τις διατάξεις περί δικαστικής συνδρομής. Το δε domain δημιουργήθηκε από μια εταιρεία «REG» με έδρα την Ουκρανία και εκεί, αν θέλετε, ζητήστε δικαστική συνδρομή, γιατί εμείς δεν σας δίνουμε στοιχεία».

Η διαφήμιση είναι χορηγούμενη. Το Facebook παίρνει λεφτά από αυτό.

Δηλαδή το Facebook, μια πλατφόρμα, παίρνει λεφτά από μια εγκληματική οργάνωση για να κάνει την πώληση των φαρμάκων που πίσω από αυτή την διαδικασία, κύριε Πρόεδρε, έχει περίπου στα δέκα αδικήματα, πλαστοπροσωπία, απάτη, παράνομη διακίνηση φαρμακευτικού υλικού. Είναι δέκα ποινικά αδικήματα. Η χώρα είναι απροστάτευτη για τον εξής λόγο, ότι εδώ και τρεις μήνες ακόμη δεν χρεώθηκε εισαγγελέας στην υπόθεση.

Πότε θα χρεωθεί, πότε θα ολοκληρώσει τη δικογραφία, πότε θα ζητηθεί η δικαστική συνδρομή; Κι όταν ζητηθεί στην Ινδονησία και την Ουκρανία, που είναι σε πόλεμο, τι απάντηση θα πάρει αν θα δοθεί; Και όταν δοθεί ποιος είναι υπεύθυνος θα βρουν κάποιον και σε δύο λεπτά θα ξαναφτιάξουν άλλο προφίλ και θα συνεχίσουν να πουλάνε φάρμακα στην Ελλάδα.

Επομένως, κύριε Υπουργέ, είναι τεράστιο ζήτημα, γιατί όσο εμείς μιλάμε τώρα -κι εσείς βρίσκεστε στην ηγεσία του Υπουργείου- πωλούνται φάρμακα, μου έφεραν τιμολόγια, είναι στη δικογραφία.

Με τα φάρμακα ισχύει το εξής: Οι πολίτες δήλωσαν στο Facebook ότι τα διαφημίζει ο Σαλμάς αυτά που είναι καθηγητής. Ψάχνουν και βρίσκουν αλγορίθμους επώνυμων ανθρώπων σε κάθε επάγγελμα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, πέρασε πολύ η ώρα.

**ΜΑΡΙΟΣ ΣΑΛΜΑΣ:** Σταματάω αφού βρίσκετε το θέμα ήσσονος σημασίας, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Το καταλαβαίνω αλλά έχετε και την δευτερολογία σας.

Θα σας απαντήσει ο Υφυπουργός Ψηφιακής Διακυβέρνησης, κ. Κωνσταντίνος Κυρανάκης, ο οποίος έχει τον λόγο για τρία λεπτά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Είναι όντως, κύριε συνάδελφε ένα πάρα πολύ σοβαρό θέμα και κατανοώ απολύτως τον εκνευρισμό σας, διότι οποιοσδήποτε από εμάς βρισκόταν στη θέση σας και εκτιμώ ότι τα επόμενα χρόνια θα βρισκόμαστε πολλοί από εμάς στη θέση σας, διότι το μέλλον έχει φτάσει και πλέον οι νέες τεχνολογίες, η τεχνητή νοημοσύνη επιτρέπουν παραδείγματα πολύ χειρότερα από αυτό το οποίο μας αναφέρετε -και δικαίως έχετε κινηθεί νομικά εναντίον της εταιρείας- θα βλέπουμε περιστατικά, όπου με τη μέθοδο του λεγόμενου deepfake, πρόσωπα τα οποία είναι δημόσια και υπάρχουν διαθέσιμες φωτογραφίες και βίντεο στο διαδίκτυο σε όλο το κοινό από την δημόσια παρουσία τους, θα μπορεί κάποιος κακόβουλος, σε οποιοδήποτε σημείο της γης να δημιουργεί ένα ψευδές βίντεο με τη δική σας φωνή, η οποία θα μπορεί με μεθόδους τεχνητής νοημοσύνης -όπως στη δική σας περίπτωση- να αντιγράφεται και να παρουσιάζεται ως μία μέθοδος είτε για να πουλήσει φάρμακα είτε για να κάνει κάτι άλλο είτε απλά για να σας δυσφημίσει.

Αυτό είναι κάτι το οποίο συμβαίνει ήδη. Στις Ηνωμένες Πολιτείες Αμερικής είναι ένα διευρυμένο πρόβλημα, ειδικότερα όσον αφορά πολιτικά πρόσωπα και γενικότερα δημόσια πρόσωπα. Η αλήθεια είναι ότι σε εθνικό επίπεδο, το δικό μας Υπουργείο, δεν μπορεί από μόνο του να τα βάλει με μεγαθήρια όπως η «META» και η «FACEBOOK», γι’ αυτό και έχουν συμβεί όσα έχουν συμβεί.

Θέλω να σας πω κατ’ αρχάς πως στην δική σας περίπτωση μιλάμε για ένα -ας μου επιτραπεί η έκφραση- κακοφτιαγμένο βίντεο το οποίο ο οποιοσδήποτε έχει μία μερική εξοικείωση με την τεχνολογία, καταλαβαίνει αμέσως ότι πρόκειται για ψευδές περιεχόμενο. Όμως αναγνωρίζουμε ότι υπάρχουν άνθρωποι που δεν έχουν τέτοια εξοικείωση με την τεχνολογία και σίγουρα και στη δική σας περίπτωση έχουν φτάσει σε σημείο να αγοράσουν ένα φάρμακο μη εγκεκριμένο από τον Εθνικό Οργανισμό Φαρμάκων και να συμμετάσχουν με αυτό τον τρόπο σε αυτήν την παράνομη δραστηριότητα.

Τι γίνεται, λοιπόν, σε αυτή την περίπτωση; Εδώ και πάρα πολλά χρόνια η αρμόδια εθνική αρχή η ΕΕΤΤ σε συνδυασμό με τον Εθνικό Οργανισμό Φαρμάκων έχουν καταθέσει προτάσεις που έχουν πάει στην Ευρωπαϊκή Επιτροπή για να μπορέσουν αυτές οι προτάσεις να οδηγούν σε αυτόματο κατέβασμα τέτοιου υλικού ψεύδους για απειλή δημόσιας υγείας. Αυτή η περίπτωση μη εγκεκριμένων φαρμάκων αφορά και την περίπτωση προστασίας της δημόσιας υγείας.

Η Δίωξη Οικονομικού Εγκλήματος τα τελευταία χρόνια έχει χειριστεί ογδόντα τρεις τέτοιες δικογραφίες, μεταξύ των οποίων και η δική σας. Προφανώς η Δίωξη Ηλεκτρονικού Εγκλήματος δεν εμπίπτει στην δική μας αρμοδιότητα, αλλά οφείλουμε και θέλουμε να είμαστε σε συνεργασία μαζί τους για να μπορούμε να αντιμετωπίζουμε τέτοια περιστατικά. Ο λεγόμενος DSA, δηλαδή, η πράξη για τις ψηφιακές υπηρεσίες σε επίπεδο Ευρωπαϊκής Ένωσης, ο κανονισμός δηλαδή τον οποίο θα χρειαστεί να κυρώσουμε και εμείς σε εθνικό επίπεδο, προβλέπει ότι μέχρι τις 23 Αυγούστου του 2023 θα πρέπει οι μεγάλες πλατφόρμες να συμμορφωθούν σε μία σειρά από περιπτώσεις παράνομου περιεχομένου, μεταξύ των οποίων θεμελιώδη δικαιώματα, προστασία καταναλωτών, δικαιώματα των παιδιών, δημόσια ασφάλεια, εκλογικές διαδικασίες, βία με βάση το φύλο και η δημόσια υγεία είναι σε αυτές τις περιπτώσεις. Άρα, λοιπόν, θα έχει η Ευρωπαϊκή Επιτροπή, σε περίπτωση μη συμμόρφωσης, τη δυνατότητα να επιβάλλει πρόστιμα έως και 6% του παγκόσμιου τζίρου.

Αυτό προφανώς είναι ένα ενδεχόμενο το οποίο βάζει την Ευρωπαϊκή Ένωση, την Ευρωπαϊκή Επιτροπή σε ένα ρόλο επίσπευσης αυτής της διαδικασίας. Υπάρχουν αντιδράσεις από τις παγκόσμιες πλατφόρμες, από την «GOOGLE», από την «FACEBOOK» από όλους αυτούς οι οποίοι πρέπει να συμμορφωθούν με χώρες και ομοσπονδιακές ενώσεις οι οποίες μπορούν όταν λειτουργούν ενωμένα, όταν λειτουργούν συντονισμένα, όπως στη δική μας περίπτωση, να επιβάλλουν τέτοια πρόστιμα και σίγουρα αυτό είναι κάτι το οποίο δεν μπορούμε να κάνουμε μόνοι μας.

Θα επανέλθω στη δευτερολογία μου με περισσότερες λεπτομέρειες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Τον λόγο έχει ο κ. Σαλμάς για την δευτερολογία του για τρία λεπτά.

**ΜΑΡΙΟΣ ΣΑΛΜΑΣ:** Κύριε Υπουργέ, δεν έχω την απαίτηση μετά από δυο-τρεις εβδομάδες που είστε στο Υπουργείο εσείς και ο κ. Παπαστεργίου να είστε σε θέση να έχετε ολοκληρωμένη άποψη για το πώς θα λυθεί αυτό το σημαντικό πρόβλημα που όπως είπατε απασχολεί και την Ευρωπαϊκή Ένωση.

Πρέπει να σας πω όμως ότι εγώ απευθύνομαι στο ελληνικό Κοινοβούλιο σε Έλληνα Υπουργό και έχω την απαίτηση να τελειώσει το θέμα χθες για όλους. Δεν είναι δικό μου θέμα. Διότι όταν σας δείξω τα τιμολόγια με τα φάρμακα που έχουν έρθει μέσω της Βουλγαρίας και παρασκευάζονται στη Σκωτία, από την ώρα που από σήμερα είναι σε γνώση μέσω εσάς στην ελληνική Κυβέρνηση ότι πωλούνται φάρμακα παρανόμως από εγκληματικές οργανώσεις, πλέον είναι πολύ σοβαρό θέμα για να μην το λύσετε χτες.

Εγώ δεν θα σας πω τι θα κάνετε, αλλά μπορώ να σας πω τα εξής: Πρώτον να έχει νομικό αντιπρόσωπο η κάθε εταιρεία «FACEBOOK» στην Ελλάδα, οποιοσδήποτε δραστηριοποιείται επιχειρηματικά. Και σας λέω παίρνει χρήματα από αυτή την υπόθεση η «FACEBOOK» από αυτή την εγκληματική οργάνωση. Θα μπορούσε να είναι ναρκωτικά, να σας το πω αλλιώς, θα μπορούσαν να είναι όπλα. Τι θα κάνουμε; Θα περιμένουμε την Ευρωπαϊκή Επιτροπή πότε θα βγάλει οδηγία; Η χώρα δεν θα πάρει μέτρα;

Και επειδή ότι συμβεί από δω και πέρα είναι ήδη σε γνώση σας -και το λέω καλοπροαίρετα- παίρνετε και την ευθύνη εξ ολοκλήρου σαν Υπουργείο, γιατί εγώ απευθύνομαι σε αυτό το Υπουργείο και μέσω αυτού του Υπουργείου είστε υποχρεωμένοι να μιλήσετε και με το Υπουργείο Υγείας και το Υπουργείο Προστασίας του Πολίτη και να κάνετε οτιδήποτε κρίνετε εσείς.

Για παράδειγμα θα μπορούσαν οι δικογραφίες αυτές να πάνε σε τρεις μέρες, όταν αφορά την δημόσια υγεία και φάρμακα. Χρειαζόμαστε την Ευρωπαϊκή Επιτροπή να το κάνει αυτό; Θα περάσετε αύριο ένα νόμο, θα φέρετε εκτάκτως πέντε άρθρα που να λύνει σε πρώτη φάση τα εξής: Πρώτον οι δικογραφίες αυτές να πηγαίνουν αυτόματα και δεύτερον η κάθε εταιρεία - πλατφόρμα θα έχει νομικό αντιπρόσωπο στην Ελλάδα για να λειτουργεί. Όπως σε όλες τις επιχειρήσεις όταν θες και κάνει απάτη ή μια σειρά ποινικών αδικημάτων μια εταιρεία, υπάρχει ένας αντιπρόσωπος στον οποίον προσφεύγει ο πολίτης για να βρει το δίκιο του.

Επομένως, εδώ τώρα δεν μπορεί να είναι όμηροι οι Έλληνες πολίτες στο αδηφάγο Facebook που δεν ελέγχει. Διότι πρέπει να σας πω ότι το 2017 είχα την τιμή να επισκεφτώ τα κεντρικά γραφεία της «FACEBOOK» στη «SILICON VALLEY» ως μέλος της Επιτροπής Κοινοβουλευτικής Συνέλευσης του ΝΑΤΟ και έβλεπα την αγωνία των ομιλητών για το πως θα έπρεπε να την διασφαλίσουν από τρομοκρατικές οργανώσεις από πορνογραφία παιδική.

Στην πράξη όμως αυτό που βλέπω είναι ότι η «FACEBOOK» παίρνει λεφτά από αυτούς και απαντάει στη χώρα ότι δεν είναι δική σας δουλειά να σας δώσω εγώ στοιχεία ποια εγκληματική οργάνωση με πληρώνει για να πουλάει παρανόμως φάρμακα στη χώρα σας. Είναι ντροπή αυτό. Αυτό η χώρα δεν πρέπει να το αποδεχτεί και η Κυβέρνηση πρέπει να καταλάβει ότι είναι πάνω από όλες τις πλατφόρμες και τις παγκόσμιες επιχειρήσεις.

Η χώρα έχει κανόνες και πρέπει να έχει κανόνες. Διότι δεν είναι το Υπουργείο μόνο το δικό σας. Υπάρχουν στη δικογραφία τα τιμολόγια πώς ήρθαν τα φάρμακα, όλα. Υπάρχουν αποδείξεις ασθενών που έλαβαν αυτά τα φάρμακα όπου αυτό πρέπει να τελειώσει χθες. Κάθε μέρα που μένει είναι παράνομο και έχουμε την ευθύνη μας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Σαλμά.

Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κύριε συνάδελφε, κύριε Σαλμά, δεν έχετε απέναντί σας τον Υπουργό Προστασίας του Πολίτη ούτε τον Υπουργό Δικαιοσύνης. Μεθόδους επιβολής του νόμου το Υπουργείο Ψηφιακής Πολιτικής -το γνωρίζετε ήδη πριν από εμένα γιατί είστε πολύ πιο έμπειρος εμού- δεν έχει. Έτσι, να συνεννοούμαστε.

Αυτό που μπορούμε να κάνουμε εμείς, είναι να παρέχουμε γνώση και εργαλεία στα υπόλοιπα Υπουργεία, ώστε να χειρίζονται ταχύτερα τις υποθέσεις. Προφανώς, για μια οποιαδήποτε άλλη υπόθεση που αφορά τη δικαιοσύνη, εφόσον μιλάμε για εγκληματική οργάνωση με έδρα την Ινδονησία, είτε αυτό αφορά ένα έγκλημα σε ψηφιακή πλατφόρμα είτε αφορά ένα έγκλημα σε οποιοδήποτε άλλο τομέα, δυνατότητα να τελειώσει χθες, όπως είπατε, δεν υπάρχει, το γνωρίζετε.

Άρα, λοιπόν, τι μπορούμε να κάνουμε εμείς; Εμείς πρέπει και οφείλουμε, ως ελληνική Βουλή, να εκπαιδεύσουμε, κατ’ αρχάς, τα μέλη της ελληνικής Βουλής, που θα κληθούν να νομοθετήσουν, να ψηφίσουν και να αποφασίσουν επί ενός ρυθμιστικού πλαισίου που αφορά στις προκλήσεις της τεχνητής νοημοσύνης, που αφορά στις απαγορεύσεις, που αφορά στον τρόπο που πρέπει να λειτουργούν οι παγκόσμιες πλατφόρμες εντός Ευρωπαϊκής Ένωσης και στη χώρα μας.

Συμφωνώ ότι πρέπει να έχουμε τον πρώτο λόγο σε αυτό, αλλά μόνοι μας απέναντι σε μια εγκληματική οργάνωση στην Ινδονησία, η οποία χρησιμοποιεί μια παγκόσμια πλατφόρμα της «SILICON VALLEY», ως Υπουργείο Ψηφιακής Πολιτικής, δεν μπορούμε να έχουμε αποτέλεσμα «χθες», όπως είπατε. Συντονισμένα, ενωμένα: Συμφωνώ ότι πρέπει να είναι αυτός ο στόχος.

Το πρόβλημα που υπάρχει αυτή τη στιγμή και πρέπει να το γνωρίζουν όλοι οι συνάδελφοι από όλα τα κόμματα, γιατί αυτές οι προκλήσεις αφορούν κάθε δημόσιο πρόσωπο στη χώρα, είτε είναι στην πολιτική είτε όχι, η πρόκληση που έχουμε είναι ότι στο επίπεδο της Ευρωπαϊκής Επιτροπής δεν υπάρχει αυτή τη στιγμή μηχανισμός μεμονωμένων καταγγελιών.

Στη δική σας περίπτωση, επειδή μιλάμε για μια διευρυμένη και πάγια τακτική να πωλούνται παράνομα φάρμακα σε όλες τις χώρες, χρησιμοποιώντας προσωπικότητες εγνωσμένου κύρους, όπως εσείς, που είστε γνωστός για το κύρος σας στην ιατρική επιστήμη, για τα επιτεύγματά σας, ως ιατρός, ναι, αυτή είναι μια πάγια μέθοδος και γι’ αυτό είναι πολύ πιο αποτελεσματικός ο προέλεγχος. Γι’ αυτό και κατέβηκε σε δύο μέρες το προφίλ.

Εμείς τι πρέπει να κάνουμε; Να δώσουμε τις προτάσεις μας στην Ευρωπαϊκή Επιτροπή, ώστε ο μηχανισμός αυτός να εφαρμόζεται πολύ πιο γρήγορα, να υπάρχει προέλεγχος, να υπάρχει ενημέρωση του χρήστη ότι αυτό το περιεχόμενο που του προβλήθηκε είναι ψευδές, είναι λανθασμένο, είναι με τη μέθοδο του DeepFake, για να μπορεί να υπάρχει σε επίπεδο προελέγχου καλύτερο αποτέλεσμα.

Σε επίπεδο δικαιοσύνης να μου λέτε ότι μια δικογραφία που αφορά ξένη χώρα και απαιτεί δικαστική συνδρομή θα τελειώνει χθες, ως προς αυτό το πράγμα εμένα επιτρέψτε μου προσωπικά να βάζω ρεαλιστικούς στόχους. Ναι, θα το ήθελα σε έναν ιδανικό κόσμο. Είμαι μαζί σας επί της ουσίας, αλλά οφείλουμε να αναγνωρίσουμε και την πραγματικότητα, η οποία απαιτεί χρόνο, απαιτεί διαδικασίες και απαιτεί σωστά, σταθερά βήματα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ, κύριε Υφυπουργέ.

Ακολουθεί η ενδέκατη με αριθμό 23/17-7-2023 επίκαιρη ερώτηση δεύτερου κύκλου του Βουλευτή Κέρκυρας της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Δημητρίου Μπιάγκη προς τον Υπουργό Περιβάλλοντος και Ενέργειας, με θέμα: «Δυνατότητα δόμησης των εκτός σχεδίου και οικισμού οικοπέδων που ήταν κατά παρέκκλιση άρτια και οικοδομήσιμα και των εκτός σχεδίου οικοπέδων με εμβαδόν άνω των τεσσάρων στρεμμάτων».

Θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Παρακαλώ πολύ, κύριε συνάδελφε, έχετε τον λόγο για να αναπτύξετε την επίκαιρη ερώτηση.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ, κύριε Πρόεδρε.

Κύριε Υπουργέ, πριν μπω στην επίκαιρη, επιτρέψτε μου να σας συγχαρώ για την ανάληψη των καθηκόντων σας, να σας ευχηθώ κάθε επιτυχία εις όφελος της κοινωνίας και των πολιτών μας και να σας ευχαριστήσω για την παρουσία σας εδώ, προκειμένου να δώσουμε κάποιες απαντήσεις όχι τόσο σε μένα, αλλά στην ίδια την κοινωνία, αναφορικά με ένα θέμα που γνωρίζετε πάρα πολύ καλά ότι εδώ και μήνες την ταλανίζει.

Έχει να κάνει με τη δόμηση στα εκτός σχεδίου οικόπεδα. Έχουμε δύο διαφορετικά προβλήματα και σας θέτω απλώς τα ερωτήματα, περιμένοντας να δούμε τα νέα δεδομένα που υπάρχουν από την πολιτική που θα σχεδιάσετε στο Υπουργείο σας πλέον, σαν συνέχεια της προηγουμένης.

Υπάρχουν, λοιπόν, τα κατά παρέκκλιση άρτια και οικοδομήσιμα, τα οποία είχαν καταληκτική ημερομηνία με τον νόμο του 2020 τον Σεπτέμβριο του 2022 και στον οποίο δώσατε μια παράταση μέχρι τον Σεπτέμβριο του 2023, φτάνει κάποιος να έχει καταθέσει έναν πρόχειρο φάκελο και μέχρι τον Σεπτέμβριο του 2023 τα κατά παρέκκλιση άρτια και οικοδομήσιμα, μικρότερα των τεσσάρων στρεμμάτων εννοώ, να ολοκληρώσουν τη διαδικασία για τις άδειες.

Υπάρχει και το πρόβλημα που δημιουργήθηκε μετά την απόφαση του Συμβουλίου της Επικρατείας τον Φεβρουάριο του 2023, η οποία για τα εκτός οικισμού οικόπεδα άνω των τεσσάρων στρεμμάτων βάζει προϋποθέσεις, όρους σε σχέση με τις οδούς, οι οποίες υπάρχουν μπροστά, να είναι ονοματισμένες, για να μπορέσουν να έχουν τη δυνατότητα να δομηθούν ή όχι.

Είναι δύο διαφορετικά θέματα. Για το δεύτερο είχατε δεσμευτεί και προεκλογικά ότι θα φέρνατε λύση, κάτι το οποίο δεν το είδαμε.

Είναι, λοιπόν, δύο θέματα τα οποία έχουν χτυπήσει καίρια τους μικροϊδιοκτήτες και τα οποία έχουν φέρει τεράστια αναστάτωση στην αγορά και στην οικοδομή, πολύ περισσότερο στις περιοχές στις οποίες υπάρχει τεράστιο ενδιαφέρον. Και μιλάμε για τις νησιωτικές, τουριστικές περιοχές και όχι μόνο, αλλά και τα αστικά κέντρα.

Τα δύο ερωτήματα που σας θέτω είναι τα εξής: Πρώτον, είστε διατεθειμένοι, με δεδομένο ότι σε έναν μήνα από τώρα λήγει η προθεσμία που αφορά τα κατά παρέκκλιση, μικρότερα των τεσσάρων στρεμμάτων, να δώσετε νέα αναβολή, προκειμένου να ολοκληρωθούν αυτές οι αιτήσεις οι οποίες είναι σε εκκρεμότητα και δεν υπάρχει περίπτωση να ολοκληρωθούν μέχρι τον Σεπτέμβριο του 2023;

Και το δεύτερον και το σημαντικό είναι το εξής: Είστε διατεθειμένοι να πάρετε πρωτοβουλίες προκειμένου να αμβλυνθούν τα προβλήματα που έχουν δημιουργηθεί μετά την απόφαση του Συμβουλίου Επικρατείας, κάτι για το οποίο έχετε δεσμευτεί προεκλογικά και σε ποια κατεύθυνση;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπιάγκη.

Παρακαλώ, κύριε Υφυπουργέ, κύριε Ταγαρά, έχετε τον λόγο για την πρωτολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε συνάδελφε, κατ’ αρχάς, να σας ευχαριστήσω για τις ευχές, οι οποίες βεβαίως είναι αμοιβαίες για όλους μας στο ξεκίνημα της νέας κοινοβουλευτικής περιόδου, της νέας Κυβέρνησης.

Όπως είπατε και εσείς, υποχρέωσή μας είναι εδώ να δίνουμε διέξοδο σε προβλήματα τα οποία έχουν παρουσιαστεί. Αυτά τα οποία θέσατε ως ερώτημα σήμερα είναι διαχρονικές εκκρεμότητες, θα πω, σε ό,τι αφορά την εκτός σχεδίου δόμηση.

Η αναγκαιότητα, όμως και μετά την απόφαση 176/2023 του Φεβρουαρίου, η οποία μας γνωστοποιήθηκε έναν μήνα πριν από τις εκλογές και λάβαμε γνώση ακριβώς του περιεχομένου και της αιτιολόγησης-τεκμηρίωσης της αποφάσεως του Συμβουλίου Επικρατείας, πράγματι, έθεσε ένα κρίσιμο θέμα με αφορμή την έκδοση μιας άδειας στην Πάτμο σε ένα γήπεδο εκτός σχεδίου, το οποίο ήταν μάλιστα πάνω από τέσσερα στρέμματα. Δεν ετίθετο θέμα κατά παρέκκλιση, αλλά ετίθετο θέμα απαίτησης προσώπου σε κοινόχρηστο δρόμο.

Και η έννοια του προσώπου, αλλά και η έννοια του κοινόχρηστου δρόμου στην εκτός σχεδίου περιοχή θέλω να σας πω, ότι είναι μια εκκρεμότητα σχεδόν εκατό χρόνων. Όπως και να έχει, όμως, ανέδειξε ένα θέμα το οποίο έχει δημιουργήσει σε πολλές Υπηρεσίες Δόμησης πολλά προβλήματα. Και πολλές Υπηρεσίες Δόμησης, που, όπως γνωρίζετε, διοικητικά ανήκουν στους δήμους, δεν εκδίδουν άδειες στην εκτός σχεδίου περιοχή, περιμένοντας διευκρινίσεις, απαντήσεις.

Επειδή, όμως, το θέμα είναι πολύ σημαντικό και κρίσιμο, από τη μία πλευρά, το σκεπτικό της απόφασης του Συμβουλίου της Επικρατείας και η προσαρμογή του Υπουργείου Περιβάλλοντος και Ενέργειας στο σκεπτικό της απόφασης, από την άλλη πλευρά, διαχρονικά και με προεδρικά διατάγματα που αναφέρονταν και αναφέρονται στην εκτός σχεδίου δόμηση -το πρώτον το 1928, μετά το 1978, τελευταία το 1985- και σε συνάρτηση με τον ν.3212/2003 -τελευταίος νόμος 31-12-2003- ο οποίος διευκρίνισε και έβαλε, κατά πρώτον, την απαίτηση του προσώπου, που δεν υπήρχε στα προηγούμενα διατάγματα, παρά μόνο θέματα επιφάνειας, εμβαδού τουλάχιστον τέσσερις χιλιάδες τετραγωνικά, τέσσερα στρέμματα. Έβαλε για πρώτη φορά και την απαίτηση προσώπου όχι σε χαρακτηρισμένους δρόμους -γι’ αυτούς υπήρχε και πριν ανάλογα με τον χρόνο δημιουργίας- αλλά έβαλε στους λεγόμενους αγροτικούς δρόμους το ελάχιστο πρόσωπο των είκοσι πέντε μέτρων.

Δεν θέλω να κάνω όλη την ανάλυση, γιατί είναι μακριά, αλλά θέλω να πω ότι ο ν.3212/2003 επιβεβαίωσε στο τέλος του 2003 ότι θα μπορούσαν να εκδίδονται άδειες σε οικόπεδα πάνω από τέσσερα στρέμματα και χωρίς να υπάρχει απαίτηση προσώπου ακόμη και μέσω δουλείας διόδου. Τέτοια ήταν η συγκεκριμένη περίπτωση του γηπέδου στην Πάτμο.

Έδωσε, λοιπόν, τη δυνατότητα ο ν.3212, αν έχουν δημιουργηθεί τα γήπεδα αυτά μέχρι την εφαρμογή του νόμου, δηλαδή την 31-12-2003, ακόμη και με δουλεία διόδου, η οποία πρέπει όμως να έχει συναφθεί μέχρι τότε, να μπορεί να εκδίδεται η οικοδομική άδεια στην εκτός σχεδίου περιοχή.

Ο νόμος όλος αυτός και η απόφαση του Συμβουλίου της Επικρατείας αναφέρεται στο διάστημα από το 1985 έως το 2003. Δεν κάνει αναφορά πριν το 1985.

Ακριβώς, όλο αυτό το οποίο έχει δημιουργηθεί, χρήζει νομοθετικής ρύθμισης-παρέμβασης, διότι με διευκρινίσεις, εγκυκλίους και απαντήσεις, δεν είναι ισχυρά επιχειρήματα, δεν λαμβάνονται υπ’ όψιν, άρα εκκρεμεί παρέμβαση νομοθετική, για να κλείσουμε το θέμα της εκκρεμότητας με τις εκτός σχεδίου περιοχές.

Έχουμε μία βάση πρότασης, επειδή παρήλθε παραμονές των προηγούμενων εκλογών και δεν θέλαμε σε ένα κρίσιμο θέμα βιαστικά και προεκλογικά να πάρουμε θέση. Όμως, σέβομαι απόλυτα αυτό το οποίο είπατε και έχετε απόλυτο δίκιο. Είμαστε διατεθειμένοι από Σεπτέμβρη -ήδη επεξεργαζόμαστε λύση και διέξοδο σε αυτό- να δώσουμε απάντηση σημαντική σε αυτή την εκκρεμότητα.

Δεν θέλω να πάρω άλλο χρόνο εισαγωγικά. Θα συμπληρώσω και για το ερώτημα των παρεκκλίσεων που είπατε, καταθέτοντας και μερικά σημερινά στοιχεία που αφορούν στις παρεκκλίσεις.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ταγαρά.

Παρακαλώ, κύριε συνάδελφε, έχετε τον λόγο για τη δευτερολογία σας.

Ορίστε, κύριε Μπιάγκη, για τρία λεπτά.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ, κύριε Πρόεδρε.

Κύριε Υπουργέ, από την απάντησή σας καταλαβαίνω ότι αναγνωρίζετε τα προβλήματα αυτά που υπάρχουν στην αγορά και δη στην οικοδομή. Είναι κάτι το οποίο χρήζει γρήγορης αντιμετώπισης, θα έλεγα και ο χρόνος λειτουργεί εναντίον μας. Είναι δε αποφάσεις και οι δύο -και η μία και η άλλη αφορούν στα κατά παρέκκλιση άρτια και οικοδομήσιμα, είτε μικρότερα είτε μεγαλύτερα των τεσσάρων στρεμμάτων- που κύριο σημείο αναφοράς έχουν τους μικροϊδιοκτήτες.

Παρακολουθεί, λοιπόν, η κοινωνία μας καθημερινά ότι οι μικροϊδιοκτήτες χάνουν την αξία των οικοπέδων τους και των περιουσιακών τους στοιχείων, είτε αυτά προέρχονται από γονικές παροχές, είτε προέρχονται από αγορές από τις οποίες τα έχουν αποκτήσει οι φορολογούμενοι άρτια, οικοδομήσιμα και μπορούν να οικοδομηθούν. Με αυτή τη λογική τα έχει φορολογήσει το ελληνικό κράτος. Τους αφαιρέσαμε, λοιπόν, αυτή τη δυνατότητα στα κατά παρέκκλιση, δίνοντάς τους τον χρόνο μέχρι το τέλος του 2022 -νομίζω τον Σεπτέμβρη του 2022- να κάνουν επιπλέον τις αιτήσεις και να πάρουν χρόνο μέχρι τον Σεπτέμβριο του 2023.

Είναι πάρα πολύ σημαντικός ο χρόνος που σας είπα. Να λάβετε υπ’ όψιν σας ότι αυτή τη στιγμή οι πολεοδομίες όλες υπολειτουργούν και έχουν πάρα πολλές αιτήσεις, τις οποίες αποκλείεται να ολοκληρώσουν μέχρι τον Σεπτέμβριο του 2023. Θα σας πω απλώς -φέρνοντάς σας ένα στοιχείο και θα σας καταθέσω και έγγραφα- ότι στην Πολεοδομία του Δήμου Κεντρικής Κέρκυρας, κάθε υπάλληλος έχει χρεωμένες άνω των επτακοσίων αιτήσεων. Αν εσείς θεωρείτε ότι ένας υπάλληλος μπορεί να φέρει εις πέρας επτακόσιες αιτήσεις, αυτό να μου το απαντήσετε στη δευτερολογία σας.

Θεωρώ, επίσης, δεδομένο ότι ο νόμος όπως ήρθε για τα κατά παρέκκλιση μικρότερα των τεσσάρων στρεμμάτων, έφερε μια σειρά από αδικίες, διότι ήταν στον σχεδιασμό να έχουμε τα νέα πολεοδομικά σχέδια, να έχουμε δώσει εναλλακτικές λύσεις στην κοινωνία και μετά να αφαιρέσουμε και να βάλουμε μια τάξη στη δόμηση στα εκτός σχεδίου. Εμείς κινούμαστε αντίστροφα. Απαγορεύσαμε τη δόμηση εκτός σχεδίου, χωρίς να έχουμε δώσει λύσεις με νέες πολεοδομικές παρεμβάσεις.

Αυτό έχει να κάνει με τη σημερινή μας παρέμβαση και θα παρακαλούσα, λοιπόν, να το δείτε, δίνοντας νέα προθεσμία σε όσους είχαν κάνει τις αιτήσεις για τα κατά παρέκκλιση μικρότερα των τεσσάρων στρεμμάτων. Τα είχαν κάνει τον Δεκέμβριο του 2022 και είχατε δώσει προθεσμία μέχρι τον Σεπτέμβριο του 2023. Μέσα σε αυτούς να εντάξετε όλους όσοι έχουν αυτή τη δυνατότητα, ακόμα κι αν δεν είχαν κάνει αυτή την αίτηση το Νοέμβρη, γιατί είναι μικροϊδιοκτήτες και πραγματικά τινάζεται στον αέρα ο οικογενειακός τους σχεδιασμός και όλα τα μελλοντικά τους σχέδια. Είναι άνθρωποι οι οποίοι τα είχαν για τις οικογένειες τους και τα είχαν για να μπορέσουν να φέρουν εις πέρας τα όποια σχέδια είχαν στον νου τους. Είναι λοιπόν το αίτημα ξεκάθαρο προς εσάς.

Το θέμα της άναρχης πολεοδόμησης είναι πάρα πολύ σημαντικό, κύριε Υπουργέ και δεν θα μας βρείτε αντίθετους, φτάνει αυτό να γίνεται με βήματα τα οποία να μην είναι μονοσήμαντα εις βάρος των μικροϊδιοκτητών. Δυστυχώς, εδώ βλέπουμε ότι όλα αυτά είναι εις βάρος των μικροϊδιοκτητών, γιατί οι μεγαλοϊδιοκτήτες με τα ειδικά πολεοδομικά σχέδια συνεχίζουν κατά μόνας να δομούν και να έχουν τη δυνατότητα να κάνουν το όνειρό τους πραγματικότητα.

Αυτό έχει σαν αποτέλεσμα, όπως καταλαβαίνετε, η κοινωνία και η αγορά να έχει μπλοκάρει. Είναι ένα πρόβλημα που δεν αφορά τους μικροϊδιοκτήτες και μόνο. Αφορά τον νομικό κόσμο, αφορά τους συμβολαιογράφους, αφορά τους μηχανικούς. Έχετε αιτήσεις από τα ΤΕΕ από παντού, από όλον τον κόσμο. Έχουν μπλοκάρει τελείως, διότι είναι χιλιάδες οι αιτήσεις που είναι σε εκκρεμότητα στα συμβολαιογραφεία και περιμένουν να δοθούν λύσεις και απαντήσεις για τα τέσσερα στρέμματα εκτός σχεδίου.

Γι’ αυτό, σας λέω ότι είναι πάρα πολύ σημαντικό το πώς θα το αντιμετωπίσετε αυτό. Δεν είναι κανείς αντίθετος -και πολύ περισσότερο εγώ- σε εσάς και στην ηγεσία του Υπουργείου σας για τη θέλησή σας να βάλετε σε τάξη την άναρχη δόμηση. Το θέμα είναι πώς τη βάζουμε σε τάξη, κύριε Υπουργέ! Με τα δασικά και τα όσα προβλήματα έχουν δημιουργηθεί; Με το ότι υπάρχουν αιτήσεις αυτή τη στιγμή, οι οποίες θα περιμένουν για χρόνια να εκδικαστούν, σε οικόπεδα μικροϊδιοκτητών; Χρόνια θα περιμένουν να εκδικαστούν για να μπορέσουν να τα αξιοποιήσουν. Με τα Κτηματολόγια τα οποία έχουν μπλοκάρει; Με την απαγόρευση πλέον των μικρών οικοπέδων κατά παρέκκλιση εκτός οικισμού, χωρίς να έχουμε φτιάξει τα νέα πολεοδομικά σχέδια;

Αυτά είναι τεράστια ζητήματα τα οποία αφορούν τους μικροϊδιοκτήτες και εκεί πραγματικά πρέπει να δείξετε την ευαισθησία σας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, έγινε κατανοητό, πιστεύω.

**ΔΗΜΗΤΡΙΟΣ ΜΠΙΑΓΚΗΣ:** Τελειώνω, κύριε Πρόεδρε και ευχαριστώ πολύ για την ανοχή σας.

Σήμερα μας παρακολουθεί όλη η Ελλάδα. Δεν μας παρακολουθεί μόνο η Κέρκυρα και τα νησιά που έχουν σχέση με τον τουρισμό. Είναι όλοι οι μικροϊδιοκτήτες και όλα τα επαγγέλματα που είναι γύρω από το σπίτι και τη στέγη, τα οποία έχουν φρενάρει. Δεν προχωρούν πλέον ούτε οι αγοραπωλησίες ούτε οι πράξεις οι συμβολαιογραφικές. Τίποτα δεν προχωρεί.

Το αίτημα, λοιπόν, είναι ξεκάθαρο: άμεση λύση για τα εκτός σχεδίου άνω των τεσσάρων στρεμμάτων -νομοθετικά, όπως είπατε- όσο πιο γρήγορα μπορείτε και νέα παράταση για τα θέματα που αφορούν τα εκτός οικισμού κατά παρέκκλιση άρτια και οικοδομήσιμα μικρότερα των τεσσάρων στρεμμάτων για διάστημα ώστε να προλάβουν να ολοκληρωθούν οι αιτήσεις και να εντάξετε και σε αυτούς εκείνους τους κακομοίρηδες που λόγω της πανδημίας, λόγω οικονομικών προβλημάτων, λόγω θεμάτων υγείας, λόγω του ότι ήταν κάτοικοι του εξωτερικού δεν πρόλαβαν να καταθέσουν αυτή την έρημη την αίτηση, που ήταν να καταθέσουν μέχρι τον Νοέμβριο του 2022 και δεν εντάχθηκαν σε αυτή την ομάδα των ανθρώπων. Είναι παράκληση από όλους τους μικροϊδιοκτήτες. Έχω δεχτεί εκατοντάδες τηλέφωνα από όλη την Ελλάδα.

Ευχαριστώ πολύ για την ανοχή σας, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Σας ευχαριστώ.

Κύριε Υφυπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, όπως είπα και στην πρωτολογία μου, σέβομαι -και συμφωνώ απόλυτα- το ότι είναι μια κρίσιμη στιγμή για να δώσουμε διέξοδο μεταβατικά μέχρι να ολοκληρωθούν οι σχεδιασμοί που -και εσείς αναφερθήκατε- είναι σε εξέλιξη μετά από εκατό χρόνια.

Ακριβώς δεν υπήρξε τάξη στην εκτός σχεδίου περιοχή -και ξαναλέω ότι κλείνουμε ακριβώς εκατό χρόνια από τότε, το 1923 ξεκίνησαν οι σχεδιασμοί με τα νομοθετικά διατάγματα τότε και τα προεδρικά διατάγματα αμέσως μετά- και μετά την απόφαση του Συμβουλίου της Επικρατείας έχει προκύψει η ανάγκη που ανέφερα. Συντομότατα θα έχουμε απάντηση για να ξεκαθαρίσουμε το τοπίο.

Σέβομαι και αποδέχομαι αυτά που είπατε. Δεν μπορώ να πω περισσότερα αυτή τη στιγμή, αλλά θα επανέλθουμε σύντομα να δώσουμε διέξοδο με νομοθετική ρύθμιση.

Ξέρω ότι έχουν εκδοθεί πολλές άδειες, όχι με ευθύνη των ιδιοκτητών ούτε των υπηρεσιών δόμησης, αλλά μέσα από νομοθετικές ρυθμίσεις που ίσχυσαν διαχρονικά και διαμόρφωσαν στην πράξη μια πραγματικότητα. Λέω ξανά ότι δεν μιλώ για ευθύνη της κοινωνίας ή των πολιτών ή των μηχανικών. Όμως, ήρθε η ώρα αυτά να τα ξεκαθαρίσουμε. Γι’ αυτό και «τρέχουμε» τα τοπικά και ειδικά πολεοδομικά σχέδια, χαρακτηρισμούς δρόμων για την εκτός σχεδίου περιοχή, δηλαδή για το ποιοι χαρακτηρίζονται ως κοινόχρηστοι πολεοδομικά και όχι νομικά. Νομικά μπορεί να είναι, αλλά πολεοδομικά η διαδικασία χαρακτηρισμού ως κοινοχρήστων στην εκτός σχεδίου περιοχή έχει άλλα χαρακτηριστικά.

Όλα αυτά πάμε να τα βάλουμε σε τάξη και δεν μπορούμε να ανατρέχουμε εκατό χρόνια πριν για να αποδείξουμε αν ένας δρόμος είναι προϋφιστάμενος του 2023, για να εκδώσουμε μια άδεια σε δρόμο που έχει αυτή την ιστορική αναφορά, χωρίς να υπήρχαν δρόμοι τότε, ούτε αυτοκίνητα, ούτε συμβόλαια, ούτε παραστατικά στοιχεία, ούτε αεροφωτογραφίες κ.λπ..

Γι’ αυτό λέω, όλα αυτά θα προσαρμοστούν στο σήμερα, με σεβασμό στο Σύνταγμα, αλλά ταυτόχρονα θα πάρουμε και συγκεκριμένες θέσεις με ρύθμιση.

Αγαπητέ συνάδελφε, μιλάμε τώρα περί των τριακόσιων προεδρικών διαταγμάτων. Αυτός είναι περίπου ο αριθμός όλου αυτού του σχεδιασμού που αναφέρεται στην τάξη, στον χώρο και την οργάνωση στην εκτός σχεδίου περιοχή, με όλους τους σχεδιασμούς μέσα σε τρία χρόνια.

Δεν θέλω να κάνω περαιτέρω ανάλυση, αλλά θα τα συζητήσουμε γιατί είναι εθνικό στοίχημα η τάξη και η οργάνωση του χώρου στα εκτός σχεδίου που δεν υπήρξε ποτέ.

Έρχομαι τώρα στις παρεκκλίσεις που αναφερθήκατε. Όπως ξέρετε, πέρυσι, στις 9 Δεκεμβρίου 2022, ήταν η καταληκτική ημερομηνία κατοχύρωσης δικαιώματος παρέκκλισης κάτω από τέσσερα στρέμματα για γήπεδα εκτός σχεδίου ιδιοκτητών, ανάλογα με τον χρόνο δημιουργίας. Δεν μπαίνω σε τεχνική ανάλυση, στέκομαι σε αυτά.

Δεν δώσαμε παράταση, διευκολύναμε όμως. Και θα σας πω αμέσως με ποιον τρόπο διευκολύναμε και θα σας δώσω και σημερινά στοιχεία για το πώς έχουν εξελιχθεί οι αδειοδοτήσεις για το θέμα των παρεκκλίσεων σε όλη των Ελλάδα.

Οι αιτήσεις που υποβλήθηκαν -γιατί ήταν δύο οι διαδρομές- ήταν για προέγκριση οικοδομικής άδειας -αυτό υπήρχε. Αυτό που προσθέσαμε διευκολύνοντας και οικονομικά και χρονικά, αλλά με προϋπόθεση υποβολής της αίτησης μέχρι τις 9 Δεκεμβρίου, ήταν η βεβαίωση για όρους δόμησης. Υποχρέωση μέχρι τις 9 Δεκεμβρίου για υποβολή της αίτησης και υποχρέωση για την κατοχύρωση συνολικά του δικαιώματος μέχρι τον Σεπτέμβριο φέτος να έχει κατατεθεί η αίτηση είτε για προέγκριση είτε για έκδοση οικοδομικής άδειας.

Ως προς το τελευταίο, λαμβάνοντας υπ’ όψιν όλες τις ιδιαιτερότητες, έχουμε τα στοιχεία και θα τα επεξεργαστούμε περαιτέρω. Διότι υπάρχουν περιπτώσεις όπου ο ενδιαφερόμενος έκανε την αίτηση και με ευθύνη όχι δική του αλλά καθυστέρησης των υπηρεσιών δόμησης να εκδώσουν την απαραίτητη βεβαίωση, προϋπόθεση της οποίας είναι η κατάθεση αίτησης για προέγκριση ή έκδοση οικοδομικής άδειας, έχασε τις προθεσμίες.

Σήμερα μόνο -σας λέω αυτά που έχω στη διάθεσή μου με σημερινή επικαιροποίηση- οι αιτήσεις που υπεβλήθησαν μέχρι τις 9 Δεκεμβρίου πέρυσι για βεβαιώσεις ήταν έντεκα χιλιάδες εκατόν τρεις -είναι αυτές που θεωρούνται νόμιμες και εξελίσσονται, γιατί ήταν και άλλες χίλιες εκατόν ενενήντα επτά που για διάφορους λόγους είναι σαν να μην κατατέθηκαν. Και σε ό,τι αφορά τις προεγκρίσεις, είναι χίλιες οκτακόσιες τρεις. Από τις έντεκα χιλιάδες εκατόν τρεις βεβαιώσεις, έχουν εκδοθεί χίλιες πεντακόσιες εβδομήντα πέντε. Πολύ λίγες. Τα αναφέρω γιατί είναι σημερινά στοιχεία, τα ζήτησα με αφορμή την επίκαιρη ερώτησή σας. Για δε τις προεγκρίσεις, από τις χίλιες οκτακόσιες τρεις, έχουν εκδοθεί πεντακόσιες είκοσι τέσσερις. Και μόνο αυτά τα στοιχεία μας υποχρεώνουν να δούμε περαιτέρω και σε βάθος τους λόγους καθυστέρησης.

Άρα θα επανέλθουμε αφού έχουμε όλη την εικόνα για το τι ακριβώς συμβαίνει. Διότι για κάποιον ο οποίος έκανε αυτό που όφειλε, στους χρόνους που όφειλε και η καθυστέρηση δεν είναι υπαιτιότητά του, οφείλουμε να το δούμε, σεβόμενοι ακριβώς αυτό που δώσαμε ως περιθώριο, περαιτέρω δυνατότητα, να μην το χάσει.

Αυτά είναι που μπορώ να σας πω σήμερα. Κρατώ λοιπόν ως εκκρεμότητα -γιατί και τα δύο χρήζουν νομοθετικής ρύθμισης και το θέμα της εκτός σχεδίου με αφορμή την απόφαση του Σ.τ.Ε., αλλά και το θέμα του τι θα γίνει με τις υποβολές στον χρόνο που ήταν υποχρεωμένοι για κατοχύρωση δικαιώματος παρέκκλισης- το πώς θα εξελιχθούν.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υφυπουργέ.

Κύριε συνάδελφε, άμα κάνετε ερωτήσεις, πρέπει να είστε εδώ. Δεν γίνεται να περιμένει ο Υπουργός, ο οποίος έχει έρθει εδώ και μισή ώρα και να περιμένουμε εσάς.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Έχετε δίκιο, κύριε Πρόεδρε. Τι να κάνω;

**ΠΡΟΕΔΡΕΥΩΝ (Βασίλειος Βιλιάρδος):** Ακολουθεί η δεύτερη με αριθμό 1/17-7-2023 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Ανδρέα Παναγιωτόπουλου προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις και ενίσχυση των παραγωγών για τις πληγείσες από τον περονόσπορο αμπελοκαλλιέργειες».

Θα απαντήσει ο Υφυπουργός Αγροτικής Ανάπτυξης και Τροφίμων, κ. Διονύσιος Σταμενίτης.

Παρακαλώ πολύ, κύριε συνάδελφε, έχετε τον λόγο για την πρωτολογία σας.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε και συγγνώμη για την καθυστέρηση γιατί ήμουν εισηγητής στην Επιτροπή Κοινωνικών Υποθέσεων την ίδια ώρα και όπως καταλαβαίνετε, οι καιροί ου μενετοί.

Κύριε Υπουργέ, οι συνέπειες της κλιματικής κρίσης έχουν ως θύματα για μία ακόμη φορά, όπως και τα τελευταία χρόνια, τους Έλληνες παραγωγούς και ιδιαιτέρως τους αμπελοκαλλιεργητές οι οποίοι ήταν το μεγάλο θύμα και της πανδημίας. Οι ασυνήθιστα πολλές και πυκνές βροχές που έλαβαν χώρα την άνοιξη, αλλά και τους μήνες του καλοκαιριού που διανύουμε, ιδιαιτέρως δε στη δυτική Αχαΐα και σε όλη την Ελλάδα, έχουν ως αποτέλεσμα ο περονόσπορος καθώς και το ωίδιο του θείου, η κοινή θειαφασθένεια, να καταστρέφει τις αμπελοκαλλιέργειες και όχι μόνο. Και όσοι κατάφεραν να σώσουν τη σοδειά τους, βρίσκονται αντιμέτωποι με το ιδιαίτερα υψηλό κόστος που καλούνται να πληρώσουν για τις καλλιέργειές τους. Ο λαός εδώ λέει ότι "στον καταραμένο τόπο τον Μάη βρέχει", οπότε αντιλαμβάνεστε και για ποιο λόγο το λέει.

Ωστόσο, ο υφιστάμενος κανονισμός αποζημιώσεων του ΕΛΓΑ δεν προβλέπει κάλυψη των ζημιών από τον περονόσπορο, κάτι που όπως καταλαβαίνετε και γνωρίζετε και από τη δική σας εκλογική περιφέρεια που έχει εκτεταμένες αμπελοκαλλιέργειες, αποτελεί μείζονα παράλειψη και αδικία, αφού επιπλέον οι καλλιεργητές για την ενεργοποίηση των δικαιωμάτων τους έχουν κληθεί να καταβάλουν την εισφορά υπέρ ΕΛΓΑ για την ασφάλιση της παραγωγής τους, για καύσωνα, βροχοπτώσεις και άλλα καιρικά φαινόμενα.

Η απάντηση ότι ο κανονισμός του ΕΛΓΑ δεν προβλέπει, όπως προαναφέρθηκε, την κάλυψη των ζημιών, δεν μπορεί -και εύλογα- παρά να θεωρηθεί από τους πληγέντες αμπελοκαλλιεργητές ως αποφυγή ανάληψης ευθυνών από μέρους της πολιτείας για έναν ολόκληρο και νευραλγικό κλάδο του πρωτογενούς τομέα, ο οποίος αποτελεί τη διαχρονική ατμομηχανή της ελληνικής οικονομίας. Ένας λόγος παραπάνω, μάλιστα, όταν η κραυγή αγωνίας της δημοτικής αρχής της δυτικής Αχαΐας με επιστολή του δημάρχου προς τον Υπουργό, καθώς για των πολιτών αλλά και των συλλόγων της περιοχής της Αχαΐας προέρχεται από έναν τόπο που ήδη από τον 19ο αιώνα έχει πληγεί από τις διαχρονικές κρατικές αβλεψίες στο ζήτημα των αμπελιών.

Επειδή οι ζημιές είναι μεγάλες και καταστροφικές στη φετινή παραγωγή, επειδή οι καλλιεργητές επιθυμούν την άμεση καταγραφή των ζημιών από τον ΕΛΓΑ και τη διεύθυνση της αγροτικής οικονομίας και κτηνιατρικής, επειδή το κόστος παραγωγής γίνεται δυσθεώρητο για τους παραγωγούς με συνέπεια την ενδεχόμενη εγκατάλειψη των καλλιεργειών και στη συνέχεια της ελληνικής γενικά και της αχαϊκής ειδικά υπαίθρου, ερωτάται ο αρμόδιος Υπουργός, κύριε Πρόεδρε: Προτίθεται να δρομολογήσει άμεσα νομοθετική ρύθμιση ούτως ώστε οι ζημιές από τον περονόσπορο και τη θειαφασθένεια να ενταχθούν σε καθεστώς αποζημίωσης με σκοπό να αποζημιωθούν το συντομότερο δυνατό οι πληγέντες; Αυτό αποτέλεσε αντικείμενο συζήτησης στην πρόσφατη επίσκεψή του στον ΕΛΓΑ;

Επίσης, ερωτάται ποια άλλα μέτρα - κίνητρα ανακούφισης των πληγέντων, όπως η προαιρετική για τη φετινή χρονιά ασφάλιση στον ΕΛΓΑ, φοροελαφρύνσεις, αναστολή καταβολής φόρου, ασφαλίστρων και άλλων προτίθεται να πάρει.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παναγιωτόπουλο.

Παρακαλώ, κύριε Υφυπουργέ, έχετε τον λόγο για την πρωτολογία σας.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητοί συνάδελφοι, θα ξεκινήσω λέγοντας ότι σύμφωνα με τον κανονισμό ασφάλισης φυτικού κεφαλαίου του ΕΛΓΑ, όπως και εσείς ίδιος γνωρίζετε και το αναφέρατε, αποζημιώνονται μόνο οι άμεσες ζημιές στην παραγωγή που οφείλονται σε ασφαλιστικά καλυπτόμενα αίτια. Δεν αποζημιώνονται οι δευτερεύουσες ή αυτές που οφείλονται σε μη ασφαλιστικά καλυπτόμενα αίτια.

Ως εκ τούτου, η φυτοπαθολογικές προσβολές, όπως περονόσπορος συγκεκριμένα δεν καλύπτονται ασφαλιστικά. Ωστόσο, γνωρίζουμε μέσω των υπηρεσιών του ΕΛΓΑ ότι έχουν σημειωθεί εκτεταμένες προσβολές από περονόσπορο σε αμπελοκαλλιέργειες, ιδιαίτερα σε ορισμένες περιοχές όπως η δυτική Ελλάδα, η Πελοπόννησος, η Κρήτη, αλλά και η Μακεδονία.

Σήμερα, όμως, που συζητάμε δεν έχουμε την πλήρη εικόνα του φαινομένου καθώς αυτό εξελίσσεται και είμαστε υποχρεωμένοι να το παρακολουθούμε όπως και το κάνουμε. Στο τέλος, λοιπόν, της καλλιεργητικής περιόδου θα γίνει αξιολόγηση της κατάστασης όπως αυτή θα έχει διαμορφωθεί και τότε θα είμαστε σε θέση να πούμε αν και σε ποιες παρεμβάσεις θα προχωρήσουμε, εφόσον αυτές κριθούν απαραίτητες και για τα αμπέλια και για άλλες καλλιέργειες που εμφανίζουν ή θα εμφανίσουν προβλήματα. Και σε αυτή την περίπτωση, θα εξαντλήσουμε κάθε εργαλείο και μέσο που μας δίνει η εθνική και η ενωσιακή νομοθεσία.

Εμείς δεν αποφεύγουμε να αναλάβουμε δράσεις. Άλλωστε αυτό αποδεδειγμένα πράξαμε ως τώρα τα χρόνια της Διακυβέρνησης της Νέας Δημοκρατίας σε κάθε αντίστοιχη περίσταση για τους παραγωγούς μας. Ενδεικτικά μόνο αναφέρω:

Πρώτον για την αντιμετώπιση των ζημιών των συνεπειών της πανδημίας αναπτύξαμε μέτρα στήριξης ύψους 600 εκατομμυρίων ευρώ.

Δεύτερον, για πρώτη φορά η Κυβέρνηση της Νέας Δημοκρατίας ενεργοποίησε το άρθρο 7 του ν.3577/2010 του νόμου του ΕΛΓΑ δηλαδή και επιχορηγήθηκε ο ΕΛΓΑ με αναδρομικά ως οφειλόμενα της προηγούμενης δεκαετίας ύψους 366 εκατομμυρίων ευρώ γεγονός που κατέστησε εφικτές τις έγκαιρες και έγκυρες διαδικασίες αποζημίωσης των ζημιών, ενώ την τετραετία 2020 - 2023 καταβλήθηκαν από τον ΕΛΓΑ στους παραγωγούς, με την εφαρμογή της ισχύουσας νομοθεσίας, άνω του 1 δισεκατομμυρίου ευρώ.

Τρίτον, για την αντιμετώπιση της αύξησης του κόστους παραγωγής και των συνεπειών του πολέμου στην Ουκρανία είχαμε μια σειρά παρεμβάσεων οι οποίες τελικά οδήγησαν σε απορρόφηση του 80% με 90% της αύξησης του κόστους ενέργειας στο αγροτικό τιμολόγιο, ενεργοποίηση του μέτρου επιστροφής του ειδικού φόρου κατανάλωσης προϋπολογισμού 50 εκατομμυρίων ευρώ το 2022 για πρώτη φορά μετά το 2016 όταν η κυβέρνηση του ΣΥΡΙΖΑ κατήργησε την επιστροφή του ειδικού φόρου κατανάλωσης. Εδώ να σημειώσω ότι το μέτρο επεκτείνεται και το 2023 με πρόβλεψη για 75 εκατομμύρια ευρώ. Δόθηκε ενίσχυση για την κάλυψη της αύξησης των λιπασμάτων και συνολικά για την αντιμετώπιση των συνεπειών του πολέμου στην Ουκρανία δόθηκαν ενισχύσεις ύψους 264 εκατομμυρίων ευρώ.

Ειδικότερα υπήρχαν αποφάσεις de minimis που περιλαμβάνουν και τον γεωργικό τομέα το 2021 με το 2023, όπως και αποφάσεις ενίσχυσης και της σταφίδας για την αντιμετώπιση των συνεπειών του πολέμου.

Όσον αφορά την περιφέρεια στην Αχαΐα -και κλείνω- να πω ότι για τα έτη 2020 - 2023 ο τομέας της αμπελοκαλλιέργειας έχει λάβει συνολικά 20 εκατομμύρια ευρώ, 4.712.151 ευρώ de minimis και προσωρινό πλαίσιο για τις συνέπειες του πολέμου και τις συνέπειες της πανδημίας, ενώ έχει πάρει και 15.199.761 ευρώ ενισχύσεις από τον Πυλώνα I, αναδιάρθρωση αμπελώνων, απόσταξη κρίσης, πρώιμος τρύγος, προώθηση, επενδύσεις, συνδεδεμένες ενισχύσεις. Είμαστε εδώ για να στηρίξουμε τους παραγωγούς και αυτοί το ξέρουν πάρα πολύ καλά.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό.

Παρακαλώ κύριε συνάδελφε, κύριε Παναγιωτόπουλε έχετε τον λόγο για τη δευτερολογία σας για τρία λεπτά.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Χαίρομαι που ακούω τον Υπουργό να προβληματίζεται στα ζητήματα των αγροτών και ιδιαιτέρως της υπαίθρου, διότι η ύπαιθρος ερημώνεται και η γεωργία γενικότερα από ραχοκοκαλιά της εθνικής οικονομίας κατάντησε πλέον να είναι ζητιάνος, δεδομένου ότι τα χωριά ερημώνουν, κλείνουν σχολεία, κλείνουν καφενεία και η ύπαιθρος όπως βλέπετε αντιμετωπίζει σοβαρότατα προβλήματα και από τη διάθεση του προϊόντος, αλλά και από το αυξημένο κόστος παραγωγής.

Όσον αφορά τη δυτική Αχαΐα και τα αμπέλια, όντως εδόθησαν ενισχύσεις από το de minimis, αλλά ήταν μόνον για μια ποικιλία, τον ροδίτη. Δεν δόθηκαν για όλες τις ποικιλίες των αμπελιών. Οι αμπελουργοί χτυπήθηκαν ιδιαίτερα και με την πανδημία, δεδομένου ότι έκλεισαν τα καταστήματα λόγω των παρατεταμένων lock down που η Κυβέρνηση επέβαλε τότε την περίοδο της πανδημίας. Τα μαγαζιά, οι ταβέρνες, τα πάντα δεν κατανάλωναν κρασί, όπως αντιλαμβάνεστε. Τα πλεονάσματα και τα αποθέματα είναι αρκετά μεγάλα ακόμα. Ήδη η Παναιγιάλειος Ένωση με τη σταφίδα αντιμετωπίζει σοβαρότατο πρόβλημα, γιατί έχει πολλά αποθέματα, δεν μπορεί να τα διαθέσει, δεν λήφθηκε καμμία πρόνοια και φροντίδα να διατεθούν και έρχονται οι νέες σοδειές όπως έρχονται, πλήττονται από τα καιρικά φαινόμενα και βεβαίως το πρόβλημα γίνεται χειρότερο αντί να γίνεται καλύτερο.

Αντιλαμβάνεστε, κύριε Υπουργέ, ότι τα προβλήματα οξύνονται και πλήττεται η γεωργία στο σύνολό της. Η ακαρπία των ελαιόδεντρων φέτος παίρνει τεράστιες διαστάσεις, πανελλαδικές διαστάσεις, πιθανότατα και μεσογειακές διαστάσεις, με αποτέλεσμα τα προϊόντα εκείνα στα οποία η ελληνική αγροτική οικονομία στηρίζεται που ήταν ουσιαστικά το αμπέλι για το λάδι σήμερα να πλήττονται κατά τον βάρβαρο αυτόν τρόπο δεδομένου ότι το κόστος ιδιαιτέρως στα λιπάσματα, αλλά και της ΔΕΗ το κόστος είναι τεράστιο και δεν μπορούν να ανταποκριθούν. Για παράδειγμα το σακί λίτρου στο νίτρο από 9 ευρώ έφτασε τα 40 ευρώ. Είναι τραγική η κατάσταση δηλαδή που ζούνε και αμφιβάλλω εάν οι καλλιέργειες θα βγουν πέρα. Εάν προστεθεί το ενεργειακό κόστος, ιδιαιτέρως η ΔΕΗ με τα τιμολόγια αυτά που υπάρχουν σήμερα, νομίζω ότι τα πράγματα γίνονται τραγικότερα. Είναι ένα άλλο ζήτημα το ενεργειακό το οποίο η Κυβέρνηση πρέπει να το δει ιδιαιτέρως και εσείς, κύριε Υπουργέ, να δείξετε τη δική σας ευαισθησία, ούτως ώστε να ανακουφιστούν τα αγροτικά στρώματα, γιατί η κατάσταση δεν μπορεί να προχωρήσει άλλο. Γι’ αυτό φέρνουμε και τα θέματα αυτά στη Βουλή, διότι πολλά που δεν καλύπτονται από κανονισμούς, από διάφορες αποφάσεις προηγούμενων ετών, θα πρέπει να παρθεί η πολιτική πρωτοβουλία και νομοθετικές ρυθμίσεις τέτοιες ούτως ώστε να καλυφτούν.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παναγιωτόπουλο.

Τον λόγο έχει ο Υφυπουργός για τρία λεπτά για τη δευτερολογία του.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητοί συνάδελφοι, συμφωνούμε ότι υπάρχουν προβλήματα στον αγροτικό κόσμο. Μέχρι εκεί. Γι’ αυτό το Υπουργείο Αγροτικής Ανάπτυξης και Τροφίμων την προηγούμενη τετραετία και συνεχίζει στο πλαίσιο των αρμοδιοτήτων του παρεμβαίνει, ρυθμίζει και προλαμβάνει.

Προς υπεράσπιση όλων των λεγομένων που ανέφερα και στην πρωτολογία μου, θα σας καταθέσω μια ενδεικτική λίστα μόνιμων μέτρων τα οποία πήραμε την προηγούμενη τετραετία, τα οποία πραγματικά πιστεύω ότι έχουν βοηθήσει πάρα πολύ τους αγρότες και έχει αλλάξει η εικόνα. Μειώσαμε κατά τρεις ποσοστιαίες μονάδες τις ασφαλιστικές εισφορές για τους εργαζόμενους των αγροτικών επιχειρήσεων. Φέραμε νέα φορολογική κλίμακα για τα φυσικά πρόσωπα και τους κατ’ επάγγελμα αγρότες με συντελεστές που ξεκινούν από το 9% αντί για το 22%. Μειώσαμε τον φόρο στις αγροτικές επιχειρήσεις από το 28% στο 22%. Υπάρχει απαλλαγή από την καταβολή φόρου εισοδήματος στο 50% στην περίπτωση που υπάρχουν συνέργειες αγροτών. Μειώσαμε την προκαταβολή φόρου στο 80% για τα νομικά πρόσωπα και στο 55% για τα φυσικά πρόσωπα που ασκούν αγροτική δραστηριότητα. Υπάρχει μείωση φορολογίας 10% των κερδών των συλλογικών αγροτικών σχημάτων. Εξαίρεση από την υποχρεωτική καταβολή τέλους επιτηδεύματος για τους αγρότες κανονικού καθεστώτος και μείωση του ΦΠΑ των λιπασμάτων και ζωοτροφών στο 6% και φυσικά κατάργηση του ασφαλιστικού νόμου του Κατρούγκαλου και επαναφορά των αγροτών στις κλίμακες ανάλογα με τον ΟΓΑ.

Τέλος, για το δεύτερο θέμα που με ρωτήσατε και αφορά την ελάφρυνση και την αναστολή φόρου, είναι αρμοδιότητα του Υπουργείου Οικονομικών, το οποίο να πούμε ότι παρακολουθεί και εξετάζει όλες τις περιπτώσεις φυσικών καταστροφών για τις οποίες απαιτείται στήριξη των πληγέντων. Σε κάθε, όμως, περίπτωση υπάρχει σχετική νομοθεσία για τη ρύθμιση ή αναστολή χρεών προς το δημόσιο σε εξαιρετικές φυσικές περιπτώσεις ή θεομηνίες για οριοθετημένες σχετικά περιοχές.

Αγαπητοί συνάδελφοι, με τη νωπή και ισχυρή εντολή του ελληνικού λαού το έργο που ξεκίνησε η Κυβέρνηση Μητσοτάκη για την ανασυγκρότηση συνολικά του πρωτογενούς τομέα συνεχίζεται. Σε αυτό το πλαίσιο η αναβάθμιση του γεωργοκτηνοτροφικού ασφαλιστικού συστήματος αποτελεί εξαρχής βασικό στόχο αυτής της Κυβέρνησης και της νέας ηγεσίας του ΥΠΑΑΤ. Να σας πω μόνο ότι η μεταρρύθμιση του ΕΛΓΑ έχει ξεκινήσει.

Συγκεκριμένα, με την υπ’ αριθμό 9597 απόφαση του Μαΐου του 2023 της κοινωνίας της πληροφορίας, αποφασίστηκε η διενέργεια ηλεκτρονικού διεθνούς ανοιχτού διαγωνισμού για το έργο «Ψηφιακή εφαρμογή εκτιμητικής διαδικασίας του ΕΛΓΑ» προϋπολογισμού 2,5 εκατομμυρίων ευρώ. Το έργο αυτό αποσκοπεί στην πλήρη ανάπτυξη της ψηφιοποίησης των υπηρεσιών του ΕΛΓΑ για μεγαλύτερη αξιοπιστία και ταχύτητα της αξιολογήσιμης ζημιάς και αποζημίωσης.

Παράλληλα πραγματοποιήθηκαν δύο μελέτες της Παγκόσμιας Τράπεζας και της PWC τις οποίες αξιολογούμε, σχεδιάζοντας τα επόμενα βήματα με γνώμονα πάντοτε την οικονομική βιωσιμότητα του οργανισμού και την φερεγγυότητα των υπηρεσιών του και την αξιοπιστία του. Όπως άλλωστε έχει δηλώσει ο Υπουργός, ο κ. Αυγενάκης, ελπίζουμε τους επόμενους τρεις με τέσσερις μήνες και εφόσον υπάρχει σχετική διαβούλευση με τους άμεσα ενδιαφερόμενους, τους ασφαλισμένους, να προχωρήσουμε στη νομοθέτηση του νέου εκσυγχρονισμένου και βελτιωμένου κανονισμού του ΕΛΓΑ.

Σας ευχαριστώ, κύριε πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό κ. Σταμενίτη.

Ακολουθεί η έβδομη με αριθμό 21/17-7-2023 επίκαιρη ερώτηση πρώτου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Κλιματικής Κρίσης και Πολιτικής Προστασίας, με θέμα: «Ποτέ ξανά;»

Θα απαντήσει ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς.

Παρακαλώ πολύ, κυρία Πρόεδρε, έχετε τον λόγο για δύο λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ πολύ, κύριε Πρόεδρε.

Κύριε Υπουργέ, σας ευχαριστώ που ήρθατε να απαντήσετε. Θα ήταν κατανοητό και να μην έρθετε μέσα σε αυτές τις συνθήκες. Όταν έκανα την επίκαιρη ερώτηση προς τον Υπουργό Κλιματικής Κρίσης και Πολιτικής Προστασίας ήταν Δευτέρα πρωί.

Ήταν, λοιπόν, πριν να ξεσπάσουν όλες αυτές οι καταστροφικές πυρκαγιές που πλήττουν ολόκληρη τη χώρα μας και τους κατοίκους της.

Ο λόγος που έκανα αυτήν την ερώτηση ήταν η μεγάλη ανησυχία, γιατί ανατρέχοντας στο 2007 και στις πυρκαγιές της Ηλείας με τους δεκάδες θανάτους αισθάνομαι ότι το ελληνικό κράτος δεν μαθαίνει και, ενώ λέγεται ξανά και ξανά το «ποτέ ξανά», ότι δεν θα επιτρέψουμε ποτέ ξανά να συμβεί κάτι τέτοιο, ξανασυμβαίνει. Είχα, λοιπόν, την ισχυρή ανησυχία ότι θα ξανασυμβεί και γι’ αυτό κατέθεσα την ερώτηση.

Την Κυριακή που μας έρχεται, κύριε Υπουργέ, συμπληρώνονται πέντε χρόνια από την πυρκαγιά στο Μάτι, από το έγκλημα στο Μάτι με εκατόν τέσσερις ανθρώπινες ζωές χαμένες και με εκατοντάδες άλλα θύματα, εγκαυματίες, συγγενείς και μια ολόκληρη κοινότητα δια βίου τραυματισμένη και στιγματισμένη. Και στις αρχές του Αυγούστου συμπληρώνονται δύο χρόνια από το άλλο φοβερό έγκλημα στη βόρεια Εύβοια με την απώλεια του εθνικού δρυμού και σε ολόκληρη τη χώρα το καλοκαίρι του 2021 την απώλεια ανεκτίμητης περιουσίας και κληρονομιάς της πατρίδας μας.

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Πλεύσης Ελευθερίας)

Ακούσαμε μετά το Μάτι τον τότε Πρωθυπουργό να λέει «αναλαμβάνω την ευθύνη». Ακούσαμε μετά τις πυρκαγιές του 2021 τον τότε και νυν Πρωθυπουργό να λέει συγγνώμη και να εξαγγέλλει πολιτικές και στρατηγικές οργανωμένες, τη συγκρότηση του Υπουργείου, στο οποίο είστε σήμερα Υφυπουργός, το Υπουργείο δηλαδή Κλιματικής Κρίσης και Πολιτικής Προστασίας, ως τη λύση, για να μη συμβεί ξανά, για να μην ξαναθρηνήσουμε θύματα, για να μην ξαναθρηνήσουμε δάση, για να μην ξαναθρηνήσουμε ζώα, πτηνά, έμβια όντα, στάχτη στο έλεος της έλλειψης πρόνοιας και προετοιμασίας.

Με εντυπωσίασε ότι για μία άλλη τραγωδία, δηλαδή την απώλεια ανθρώπινων ζωών εν αναμονή διακομιδής από το ΕΚΑΒ όλο το τελευταίο διάστημα, η απάντηση ήταν μια πράξη νομοθετικού περιεχομένου με την οποία ανατίθενται καθήκοντα οδηγού ασθενοφόρων του ΕΚΑΒ σε πυροσβέστες. Και η ερώτηση που σας απευθύνω -και απηύθυνα εγγράφως και θα περιμένω ειλικρινά την απάντησή σας- είναι διττή: Πρώτον, ποια προετοιμασία, ποια προεργασία, τι εξοπλισμός, τι ανθρώπινο δυναμικό υπήρχε τη Δευτέρα και υπάρχει σήμερα για την πρόληψη, την έγκαιρη ανταπόκριση και την συνολική αποτροπή καταστροφών και απωλειών ζωών, δασών, έμβιων όντων; Και δεύτερον, για την ανάθεση καθηκόντων οδηγού ασθενοφόρου στους πυροσβέστες έγινε κάποια μελέτη; Δεν επιβαρύνει αυτό την ευχέρεια ανταπόκρισης των πυροσβεστών και της Πυροσβεστικής; Το συζήτησε η Κυβέρνηση με κανέναν; Ήδη σήμερα έρχεται ως νομοσχέδιο.

Κύριε Υπουργέ, αυτό είναι το ζουμί της ερώτησής μου, αυτός είναι ο πυρήνας: ποια είναι η προετοιμασία, ποιο είναι το σχέδιο και αν αυτά που γίνονται είναι κομμάτι ενός σχεδίου μιας προετοιμασμένες δράσης ή αν είναι κινήσεις εμβαλωματικής ανταπόκρισης που μπορεί να δημιουργήσουν μεγαλύτερα προβλήματα από αυτά που ευαγγελίζονται ότι θα λύσουν.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Πρόεδρε.

Κύριε Υφυπουργέ, έχετε τον λόγο για τρία λεπτά για την πρωτολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κυρία Πρόεδρε της Πλεύσης Ελευθερίας, ερχόμαστε σήμερα εδώ με αφορμή την ερώτησή σας εν μέσω ιδιαίτερα δύσκολων συνθηκών που έχουν δημιουργήσει ένα πολύ δυσμενές περιβάλλον για τους συμπολίτες μας που δοκιμάζονται αυτές τις ημέρες και στους οποίους θέλουμε πρωτίστως να απευθυνθούμε με σοβαρότητα και υπευθυνότητα διαβεβαιώνοντάς τους πως η πολιτεία βρίσκεται στο πλάι τους και θα κάνει ό,τι χρειάζεται για την προστασία τους και την αποκατάσταση των ζημιών που υπέστησαν στο συντομότερο χρονικό διάστημα. Επειδή πολλά λέγονται και γράφονται, θέλουμε υπεύθυνα να ενημερώσουμε για όσα έχει κάνει η πολιτεία σύμφωνα με το καθήκον της, έτσι ώστε να είναι προετοιμασμένη για την αντιμετώπιση των κινδύνων από ακόμη μια δύσκολη και απαιτητική αντιπυρική περίοδο.

Γιατί, κυρία Πρόεδρε της Πλεύσης Ελευθερίας, όπως νομίζω ότι γνωρίζετε, οι κλιματολογικές συνθήκες που αντιμετωπίζει η χώρα μας, η περιοχή αυτή της Ευρώπης, της Μεσογείου αλλά και ολόκληρος ο πλανήτης αποτελούν πλέον μια συνεχή απειλή και μια τεράστια πρόκληση, πρωτίστως ίσως για τους κρατικούς μηχανισμούς, που καλούνται να είναι προετοιμασμένοι κατάλληλα, αλλά και για ολόκληρη την κοινωνία που πρέπει δυστυχώς να προετοιμαστεί γι’ αυτή τη νέα πραγματικότητα. Γι’ αυτό πλέον μιλάμε διεθνώς για την κλιματική κρίση. Γι’ αυτό και στη χώρα μας ως μέρος της ευρύτερης μας απάντησης στα γεγονότα που αναφέρετε στις ερωτήσεις σας, ιδρύσαμε με πρωτοβουλία του Πρωθυπουργού ξεχωριστό Υπουργείο για το θέμα αυτό και προχωράμε έκτοτε σε αυτή τη γραμμή με συγκεκριμένα ως τώρα, μετρήσιμα αποτελέσματα.

Έτσι θα συμφωνούσα ίσως στο «ποτέ ξανά», με την έννοια της οργανωμένης απάντησης του κράτους στις προκλήσεις, όχι όμως και με τον αποκλεισμό μεγάλων γεγονότων, μεγάλων συμβάντων. Αυτό δεν μπορεί να γίνει. Δείτε τι συμβαίνει διεθνώς. Εκατόν δέκα εκατομμύρια καμένης γης στον Καναδά, σε μία οργανωμένη χώρα με υψηλές προδιαγραφές και υψηλές υπηρεσίες δασοπυρόσβεσης, μια έκταση σχεδόν όση είναι η χώρα μας. Η κοινωνία οφείλει να γνωρίζει και εμείς να προετοιμαζόμαστε συνεχώς για την καλύτερη δυνατή αντιμετώπιση, όταν έρθει η ώρα. Διότι δυστυχώς φωτιές είχαμε, έχουμε και θα έχουμε.

Ας προχωρήσουμε όμως στα ερωτήματά σας, πρώτα από όλα στο πρώτο. Στηριζόμαστε στο νέο δόγμα για πρόληψη, προετοιμασία, ετοιμότητα και ανθεκτικότητα. Έτσι, ήδη από τον Ιανουάριο, όπως και πέρυσι, ξεκινήσαμε ευρύτατες συσκέψεις με τη συμμετοχή όλων των συναρμόδιων φορέων: Υπουργεία, τοπική αυτοδιοίκηση, Ένοπλες Δυνάμεις, Σώματα Ασφαλείας, δασικές υπηρεσίες και εθελοντές. Βασισμένοι στην περσινή εμπειρία, επιλύσαμε διαδικαστικά ζητήματα και επικαιροποιήσαμε μεθόδους συνεργασίας και συντονισμού όπου ήταν αναγκαίο.

Για την αντιμετώπιση των κινδύνων ο σχεδιασμός του Υπουργείου μας γίνεται από το Πυροσβεστικό Σώμα και από τη Γενική Γραμματεία Πολιτικής Προστασίας.

Τι έκανε η Πυροσβεστική; Συντάχθηκαν έγκαιρα τα σχέδια αντιμετώπισης δασικών πυρκαγιών για όλη την επικράτεια που αφορούν την οργάνωση, τη διαχείριση και τον συντονισμό των δυνάμεων πυρόσβεσης και περιλαμβάνουν όλα όσα πρέπει για την ανάπτυξη και τις επιχειρήσεις των δυνάμεων. Συντηρήθηκαν οι υποδομές, τα πυροφυλάκια, οι υδατοδεξαμενές και ό,τι απαιτείται για την ανάπτυξη των δυνάμεων και την απρόσκοπτη εκτέλεση των επιχειρήσεών του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Καθορίστηκαν -είναι ευρύ το ερώτημα, θα μου επιτρέψετε λίγο χρόνο παραπάνω- οι επικίνδυνες ζώνες και περιοχές ιδιαίτερα σε περιαστικά δάση και άλλες ευαίσθητες περιοχές σε συνεργασία με τη Γενική Γραμματεία Δασών του Υπουργείου Περιβάλλοντος. Επιταχύνθηκαν οι διαδικασίες συντήρησης των οχημάτων του Σώματος στα εργοστάσια που διαθέτει. Ολοκληρώθηκε τον Οκτώβριο του 2022, από πέρυσι δηλαδή, ο επιχειρησιακός σχεδιασμός για τις μισθώσεις των εναέριων μέσων. Υλοποιήθηκαν ειδικές εκπαιδεύσεις των πεντακοσίων δασοκομάντο που προσλάβαμε πέρυσι. Εκπαιδεύτηκαν επτακόσιοι νέοι εθελοντές πυροσβέστες και σχεδιάστηκαν και εκτελέστηκαν ασκήσεις επί χάρτου και στο πεδίο, τις οποίες παρακολούθησα προσωπικά σε τοπικό και πανελλαδικό επίπεδο.

Όσον αφορά τη Γενική Γραμματεία, επικαιροποιήθηκαν οι κατευθυντήριες οδηγίες για την οργανωμένη προληπτική απομάκρυνση πολιτών και δόθηκαν οδηγίες στους δήμους για τη σύνταξη των ειδικών σχεδίων. Εκδόθηκε η σχετική εγκύκλιος για την οργανωμένη προληπτική απομάκρυνση από αρχαιολογικούς χώρους και βέβαια επικαιροποιήσαμε την πυροσβεστική διάταξη 20/2023 σε συνεννόηση με την ΚΕΔΕ με θέμα τον καθορισμό προληπτικών μέτρων πυροπροστασίας που αφορούν στην περιοχή ευθύνης τους. Από την άνοιξη ξεκινήσαμε την εκστρατεία ενημέρωσης του κοινού για τους καθαρισμούς που πρέπει να κάνουν για την προστασία της περιουσίας τους και την αποφυγή ενεργειών που μπορούν να προκαλέσουν πυρκαγιά.

Εδώ θα ήθελα να επισημάνω ότι για πέρυσι είχαμε εννέα χιλιάδες οκτακόσιες πενήντα έξι πυρκαγιές. Είναι, δυστυχώς, ένα ρεκόρ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, παρακαλώ ολοκληρώστε, έχετε και τη δευτερολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Είναι αρκετά εκτενές, πρέπει να ενημερωθεί το Σώμα για τις αλλαγές που έχουμε κάνει.

**ΠΡΟΕΔΡΕΥΩΝ (Βασίλειος Βιλιάρδος):** Ναι, αλλά έχετε ξεπεράσει κατά πολύ τον χρόνο σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Εντάξει, θα προσπαθήσω να επιταχύνω.

Όσον αφορά το προσωπικό αυξήθηκε κατά οκτακόσια τριάντα δύο άτομα πέρυσι: Πεντακόσιοι δασοκομάντο, εκατόν τριάντα δύο ειδικών καθηκόντων και διακόσιοι που βγήκαν από τις παραγωγικές μας σχολές. Έχουμε δεκαέξι χιλιάδες πεντακόσιους ογδόντα πυροσβέστες από τους οποίους οι δέκα χιλιάδες εκατόν σαράντα έξι είναι για τη δασοπυρόσβεση.

Όσον αφορά τους εθελοντές, εντάχθηκαν επιπλέον οκτακόσιοι για εφέτος και έχουμε διπλάσιο αριθμό απ’ ότι είχαμε το 2019. Έχουμε τέσσερις χιλιάδες διακόσιους εθελοντές. Εκπαιδεύσαμε τους εθελοντές πολιτικής προστασίας…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, να συνεχίσετε στη δευτερολογία σας. Έχετε ξεπεράσει κατά πολύ τον χρόνο, το βλέπετε αυτό.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Εντάξει. Όμως δώσατε, κύριε Πρόεδρε, περισσότερο χρόνο στην ερώτηση απ’ ό,τι στην απάντηση.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Αυτό που είπατε δεν ήταν σωστό, αλλά δεν πειράζει.

Ορίστε, κυρία Πρόεδρε, έχετε τον λόγο για τη δευτερολογία σας για τρία λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Κύριε Υπουργέ, αφούέγιναν όλα τόσο καλά και τα κάνατε τόσο καλά, γιατί είμαστε σε αυτή την κατάσταση; Επειδή υπάρχει η κλιματική κρίση; Ειλικρινά, έχω εντυπωσιαστεί με την απάντησή σας. Περίμενα κάποιο ψήγμα αναγνώρισης της πραγματικής κατάστασης. Δεν υπάρχει επαρκής ανταπόκριση, δεν έγινε επαρκής πρόληψη, ούτε έγκαιρη κατάσβεση. Οι πυροσβεστικές δυνάμεις δεν είναι επαρκείς, το καταλαβαίνουν οι πολίτες και το ζουν, δυστυχώς, και αγωνιούν, καίγονται. Περίμενα μια πιο συγκεκριμένη και ειλικρινή τοποθέτηση εν μέσω πυρκαγιών.

Η κλιματική κρίση, η κλιματική αλλαγή, είναι φαινόμενο δεκαετιών. Δεν είναι σημερινό, δεν προέκυψε χτες, ούτε προχτές, ούτε πέρυσι. Απέναντι στο φαινόμενο αυτό εξαγγέλθηκε πριν από δύο χρόνια από τον ίδιο τον Πρωθυπουργό στρατηγική απάντησης. Σήμερα και όλη αυτή την εβδομάδα καίγεται ολόκληρη η Ελλάδα, η Δυτική Αττική, η Λακωνία, η Ρόδος, η Εύβοια, κάθε γωνιά της πατρίδας μας καίγεται. Μπορεί η απάντηση να είναι αυτή που δώσατε; Ότι αυτό συμβαίνει γιατί τα κάνατε όλα σωστά και γιατί κάνατε τόσα πολλά; Είστε στρατιωτικός στην πορεία και τη διαδρομή σας. Υπάρχει στρατηγική η οποία σχεδιάστηκε και ακολουθήθηκε; Και αν ναι, παρακαλώ, πείτε μας ποια είναι.

Είπατε ότι κάνατε διαβουλεύσεις με τους αρμόδιους φορείς. Είναι κομμάτι της ερώτησής μου που δεν το απαντήσατε. Στις διαβουλεύσεις αυτές σας είπε κανείς -είτε από τους οδηγούς ασθενοφόρων, είτε από τους ιατρούς, είτε από τους υγειονομικούς, είτε από τους πυροσβέστες- ότι μία καλή λύση θα ήταν οι πυροσβέστες να διατεθούν στην υπηρεσία οδηγού ασθενοφόρου; Αυτό προέκυψε από τις διαβουλεύσεις που κάνατε; Είχατε περίσσευμα πυροσβεστών, κύριε Υπουργέ, για να τους διαθέσετε στα ασθενοφόρα, όπου υπήρχε και υπάρχει σοβαρότατο έλλειμμα οδηγών; Κάνατε, λέτε, επιχειρησιακές ασκήσεις και τις παρακολουθήσατε. Ήταν επιτυχείς και έγινε το ίδιο στην πραγματική ζωή και επιβεβαιώθηκαν;

Θα μου επιτρέψετε να σας πω ότι είναι τόσο ζωντανό το βίωμα των ανθρώπων που εγώ ειλικρινά σήμερα ήρθα πραγματικά περιμένοντας να ακούσω ότι έστω «διαπιστώνουμε αυτό το έλλειμμα, εκείνο το έλλειμμα, αυτή την αβελτηρία, αυτό το λάθος και θα τα λύσουμε». Γιατί μετά το Μάτι ακούσαμε «ανάληψη ευθύνης», το 2021 ακούσαμε «συγγνώμη». Τώρα καταλαβαίνω ότι δεν ακούμε τίποτα. Ακούμε ότι «όλα καλώς καμωμένα». Αυτό θα ήθελα να σας πω ότι εμπνέει πολύ μεγάλη ανησυχία και στους πολίτες. Δεν καθησυχάζονται οι πολίτες όταν το βίωμά τους είναι άλλο. Ίσα-ίσα ανησυχούν πολύ περισσότερο όταν περιγράφετε μία εικονική πραγματικότητα, που απέχει παρασάγγας από αυτό που βιώνουν, και ανησυχούν ότι θα γίνει ξανά και ξανά, και ξανά, και ξανά, κύριε Υπουργέ.

Μία τελευταία για την απάντησή σας υποερώτηση και αναφερόμενη και στην ιδιότητά σας: Ακούμε για όλους αυτούς τους εξοπλισμούς που θα γίνουν. Έχει προβλεφθεί, και επειδή υποθέτω ότι θα μου απαντήσετε αρνητικά, γιατί δεν έχει προβλεφθεί το να εξοπλιστεί η χώρα μας με ικανά πυροσβεστικά μέσα, επίγεια και εναέρια; Γιατί δεν έχει προβλεφθεί μέχρι σήμερα η μονιμοποίηση των πυροσβεστών σε δωδεκάμηνη υπηρεσία, αντί να είναι εποχικοί, και τρεμάμενοι, και στην ανεργία εκτός αντιπυρικής περιόδου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, ευχαριστώ, κλείνω αμέσως.

Και τέλος, θεωρείτε ότι η απάντηση τελικά σε αυτήν όλη την καταστροφή είναι θα δοθούν αποζημιώσεις; Θεωρείτε ότι με αποζημιώσεις τελειώνει αυτό το δράμα του πολίτη;

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ πολύ, κύριε Υφυπουργέ, έχετε τον λόγο για τρία λεπτά.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Να τα πιάσουμε ένα-ένα. Να ξεκινήσουμε από το τι έχουμε και αν θα έχουμε σκοπό να αποκτήσουμε μέσα. Θα ήθελα λοιπόν να σας πω ότι για φέτος σε όλη την επικράτεια διαθέτουμε τρεις χιλιάδες εξακόσια πενήντα τέσσερα οχήματα, τα οποία είναι κατά διακόσια σαράντα τέσσερα περισσότερα από όσα είχαμε πέρυσι. Ο ρυθμός απόκτησης οχημάτων δεν είναι τόσο εύκολος γιατί δεν είναι εύκολη και δεν είναι και δυνατή η μαζική παραγωγή.

Θα σας πω ότι στο πρόγραμμα «ΑΙΓΙΣ» έχουμε προβλέψει 262 εκατομμύρια για απόκτηση χιλίων οκτακοσίων πυροσβεστικών οχημάτων και αυτή τη στιγμή η αγορά προσπαθεί να ανταποκριθεί στην πρώτη παρτίδα που είναι τετρακόσια οχήματα. Ο διαγωνισμός ήδη είναι στον αέρα και σύντομα, τις επόμενες ημέρες, θα ολοκληρωθεί. Άρα λοιπόν στο θέμα των οχημάτων, στον εξοπλισμό του Πυροσβεστικού Σώματος, προχωράμε με τα επίγεια μέσα.

Και να προχωρήσω λιγάκι όσον αφορά στα εναέρια μέσα στα οποία αναφερθήκατε και να σας πω ότι, πράγματι, βλέπουμε ότι έχουμε μία παλαιότητα στον στόλο και προσφεύγουμε αναγκαστικά τα τελευταία χρόνια στις μισθώσεις. Μισθώνονταν δέκα οκτώ μέχρι το 2019, όταν ήσασταν εσείς κυβέρνηση. Στη συνέχεια τα αυξήσαμε και φτάσαμε πέρυσι στα σαράντα τέσσερα ενοικιασμένα και φέτος έχουμε σαράντα εννέα.

Όσα και να έχουμε όμως εκείνο που αντιμετωπίζουμε ως κλιματική κρίση το παραβλέπετε. Βλέπετε δηλαδή, την κλιματική κρίση όταν μιλάμε για τον Καναδά, για την Ευρώπη, για κάπου αλλού. Εκεί υπάρχει κλιματική κρίση, όταν ερχόμαστε εδώ είναι το άλλοθι. Δεν είναι έτσι, κυρία Πρόεδρε. Έχουμε κλιματική κρίση και το βλέπουμε και θα το δούμε και τις επόμενες ημέρες. Γιατί για δεύτερη εβδομάδα, και θα ακολουθήσει και τρίτη, θα έχουμε θερμοκρασίες, δυστυχώς, ρεκόρ αιώνα στην πατρίδα μας. Είναι μια παρατεταμένη ξηρασία.

Τι κάνουμε όμως όσον αφορά τον εξοπλισμό του κυρίαρχου επιχειρησιακού βραχίονα της Πολιτικής Προστασίας, που είναι το Πυροσβεστικό Σώμα; Προχωράμε στην προμήθεια επτά αεροσκαφών, νέων αεροσκαφών, Καναντέρ από τα οποία τα δυο μάς τα πληρώνει RescEU, η Ευρωπαϊκή Ένωση. Επιπλέον προχωράμε σε συνεργασία με την εταιρεία και την καναδική κυβέρνηση σε εκσυγχρονισμό, σε αναβάθμιση επιπλέον επτά αεροσκαφών. Αποκτούμε δέκα ελικόπτερα βαρέως τύπου, τριάντα έξι ελαφρά αμφίβια αεροσκάφη και τρία αεροσκάφη εναέριας επιτήρησης. Όλα αυτά συμπεριλαμβάνονται σε ένα γιγαντιαίο πρόγραμμα «ΑΙΓΙΣ» 1,82 δισεκατομμυρίων ευρώ, που αντλεί πόρους από το Ταμείο Ανάκαμψης, από το καινούργιο ΕΣΠΑ και από την Ευρωπαϊκή Τράπεζα Επενδύσεων.

Επιπλέον προχωράμε στην προμήθεια τριών ελικοπτέρων μεταφοράς προσωπικού στο πεδίο. Και επειδή επικαλεστήκατε την ιδιότητά μου την πρότερη ως στρατιωτικός, σας λέω ότι αυτές οι προμήθειες δεν αποκτώνται από χθες σήμερα. Θέλουν το χρόνο τους, είναι οι διαδικασίες, είναι οι διαγωνιστικές διαδικασίες που πρέπει να γίνουν και είναι όλα αυτά τα της παραγωγής που καθυστερούν την άφιξη, την απόκτηση αυτών των μέσων.

Μέχρι τότε, θα δουλέψουμε με αυτά που έχουμε, θα σχεδιάσουμε με αυτά που έχουμε και με αυτά που μπορούμε και μισθώνουμε, τα οποία είναι, όπως σας είπα, αυξημένα κατά 170% σε σχέση με τα προηγούμενα χρόνια.

Επιπλέον, θα αποκτηθούν συνολικά χίλια οκτακόσια πυροσβεστικά οχήματα. Εκσυγχρονίζουμε το επικοινωνιακό σύστημα του Πυροσβεστικού Σώματος και βέβαια το επιχειρησιακό πρόγραμμα, το «ΑΙΓΙΣ», μέσα από το οποίο γίνονται η διοίκηση και ο έλεγχος των επιχειρήσεων. Είναι πάρα πολλά, για τα οποία θα μπορούσα αν θέλετε, να σας ενημερώσω κατ’ ιδίαν. Τώρα θα σταματήσω εδώ γιατί δεν επαρκεί ο χρόνος.

Παρ’ όλα αυτά, θα κλείσω εδώ με το τι κάνουμε. Η προσπάθειά μας είναι να ενισχύσουμε το Πυροσβεστικό Σώμα, για να μπορεί να αντιμετωπίσει αυτή την κλιματική κρίση που τρέχει δυστυχώς με πολύ μεγάλη ταχύτητα για όλους μας. Για εμάς, για όλη την Ευρώπη, για τη Μεσόγειο, για όλον τον κόσμο, για όλον τον πλανήτη!

Θα επαναλάβω ότι μέχρι στιγμής στον Καναδά καίγονται εκατόν δέκα εκατομμύρια στρέμματα γης. Μια Ελλάδα, δηλαδή. Αυτό στον Καναδά, που και αν έχει οργανωμένες και πλήρεις δυνάμεις δασικών υπηρεσιών.

Θα σταματήσω, όμως, εδώ και θα προχωρήσω στο δεύτερο ερώτημά σας. Να σας πω, λοιπόν, ότι για την ΠΝΠ η οποία πέρασε, έχει εντελώς προσωρινό χαρακτήρα. Εν συντομία θα σας πω για να αμβλυνθούν οι όποιες παρεξηγήσεις ότι θα γίνεται επ’ αμοιβή για τους πυροσβεστικούς υπαλλήλους οι οποίοι επιθυμούν να προσφέρουν αυτή την εργασία κατά τις ημέρες των ρεπό τους και εφόσον το επιτρέπουν οι υπηρεσιακές ανάγκες. Και προσέξτε, παρακαλώ, μόνο από τα αεροδρόμια της «FRAPORT» που δεν εμπλέκονται στις δασικές πυρκαγιές.

Αυτά ήθελα να πω για να ενημερωθείτε. Είναι μεγάλο το θέμα και χρειάζεται πολύς χρόνος για να ενημερωθεί το Κοινοβούλιο και, βεβαίως, οι άνθρωποι τους οποίους εκπροσωπείτε, ο ελληνικός λαός, για το τι έχει γίνει και θα πρέπει να γίνει ενδεχομένως στις επιτροπές μια ενημέρωση εκ νέου, όπως έγινε και πέρσι.

Είναι μια τεράστια προσπάθεια που γίνεται αλλά δεν μπορεί να ολοκληρωθεί από σήμερα στο αύριο. Ήρθα, λοιπόν, για να σας ενημερώσω και περίμενα πραγματικά και από εσάς πέρα από την παρουσίαση του άσπρου-μαύρου, και μια γόνιμη πρόταση. Τι μας προτείνετε, δηλαδή, πέρα από αυτά που κάνουμε; Θα ήθελα να το ακούσω κάποια στιγμή. Είμαστε στη διάθεσή σας.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υφυπουργέ.

Ακολουθεί η τέταρτη με αριθμό 7/17-7-2023 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Κοινωνικής Ασφάλισης, με θέμα: «Για τις απολύσεις στις δομές του Κέντρου Κοινωνικής Πρόνοιας Περιφέρειας Κρήτης».

Θα απαντήσει ο Υπουργός Εργασίας και Κοινωνικής Ασφάλισης κ. Άδωνις Γεωργιάδης.

Ο κ. Συντυχάκης έχει τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, πενήντα δύο εργαζόμενοι ΙΔΟΧ απολύθηκαν πρόσφατα από τις οκτώ δομές του Κέντρου Κοινωνικής Πρόνοιας της Περιφέρειας Κρήτης όπου δούλευαν τα τελευταία έξι με επτά χρόνια, καλύπτοντας υπαρκτές ανάγκες στις ήδη υποστελεχωμένες δομές. Αυτές οι απολύσεις έχουν αρνητικές συνέπειες στους ίδιους τους απολυμένους, αλλά και στο εναπομείναν ελάχιστο προσωπικό που καλείται να δουλέψει σε εξαντλητικές συνθήκες. Σοβαρές θα είναι και οι επιπτώσεις στις παρεχόμενες υπηρεσίες στους περιθαλπόμενους που ανήκουν σε ευάλωτες ομάδες, βαριά ανάπηρους, χρόνια πάσχοντες, παιδιά χωρίς οικογένεια.

Χαρακτηριστική περίπτωση μεγάλης υποστελέχωσης είναι το παράρτημα προστασίας παιδιών στην Νεάπολη Λασιθίου -παιδόπολη, όπως λέγεται- από το οποίο απολύθηκαν συνολικά δεκατρείς εργαζόμενοι. Την ίδια στιγμή και οι εργαζόμενοι που δουλεύουν στις δομές του κέντρου με το πρόγραμμα κοινωφελούς εργασίας πετάχτηκαν στην ανεργία με τη λήξη του συγκεκριμένου προγράμματος.

Οι πραγματικές αιτίες, που κατά την άποψή μας οδηγούν τις δομές πρόνοιας διαχρονικά σε απαξίωση και σε πολλές περιπτώσεις σε κλείσιμο, δεν είναι άλλες από την πολιτική της Ευρωπαϊκής Ένωσης όλων των κυβερνήσεων ανεξαιρέτως που αντιμετωπίζουν τους εργαζόμενους, τα άτομα με αναπηρία, τους χρονίως πάσχοντες και την προστασία του παιδιού ως κόστος με σαφή στόχο την απαλλαγή του κράτους από την ευθύνη του για κοινωνική πρόνοια και την ενίσχυση του ιδιωτικού τομέα και της επιχειρηματικής δράσης.

Σας ρωτάμε λοιπόν, κύριε Υπουργέ, ποια μέτρα προτίθεται να πάρει η Κυβέρνηση, πρώτον, για την επαπαπρόσληψη και μονιμοποίηση των απολυμένων εργαζομένων που αποδεδειγμένα τους έχει ανάγκη το Κέντρο κοινωνικής Πρόνοιας, τη μονιμοποίηση των εργαζομένων με ελαστικές εργασιακές σχέσεις και για να γίνουν προσλήψεις με κατεπείγουσες διαδικασίες μόνιμου προσωπικού όλων των ειδικοτήτων που να αντιστοιχούν στις σύγχρονες ανάγκες για τη στελέχωση και των οκτώ δομών του Κέντρου Κοινωνικής Πρόνοιας Περιφέρειας Κρήτης; Επίσης, για την ένταξη όλων των δικαιούχων στα βαρέα και ανθυγιεινά. Τέλος, την εξασφάλιση πλήρους αποκλειστικής και επαρκούς χρηματοδότησης από τον κρατικό προϋπολογισμό για την κάλυψη των αυξημένων αναγκών των δομών, την άμεση αναβάθμισή τους με τεχνολογικό και υλικοτεχνικό εξοπλισμό καθώς και για την άμεση αποκατάσταση, συντήρηση των κτηριακών υποδομών και ανέγερση νέων.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Συντυχάκη.

Ο κύριος Υπουργός έχει τον λόγο για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Δεν μπορώ να πω τίποτε άλλο στο Σώμα από το εκφράσω τα θερμά μου συλλυπητήρια στην οικογένεια του θανόντος στη Χαλκίδα εργαζομένου. Διερευνάται το περιστατικό αν πράγματι οφείλεται σε θερμοπληξία και όταν θα έχω την απάντηση από την Επιθεώρηση Εργασίας, θα ενημερώσω και το Σώμα και τον ελληνικό λαό.

Τώρα, ως προς την ερώτησή σας, αγαπητέ κύριε συνάδελφε, πρώτα απ’ όλα εγώ μπορώ να σας απαντήσω μόνο ως προς το σκέλος που αφορά τα οικονομικά ζητήματα. Γενικά για ζητήματα πολιτικής για το κέντρο πρόνοιας , θα πρέπει να κάνετε την ερώτηση στην κ. Ζαχαράκη που είναι πλέον η αρμόδια Υπουργός που έχει πάρει όλο το τμήμα της πρόνοιας.

Να σας πω μόνο ότι για το Κέντρο Κοινωνικής Πρόνοιας Κρήτης η Κυβέρνηση όχι μόνο δεν το απαξίωσε αλλά το 2022 έδωσε και 600.000 ευρώ έκτακτη επιχορήγηση, πέραν του 1,3 εκατομμυρίου ευρώ που είχαν αρχικά προγραμματιστεί στον προϋπολογισμό του για να εξασφαλίσει την εύρυθμη λειτουργία του. Για το δε έτος 2023 ανέβασε τον προϋπολογισμό από το 1,3 εκατομμύριο ευρώ το 2022 στα 2,37 εκατομμύρια ευρώ το 2023, ακριβώς για να συνεχίσει το κέντρο να παρέχει τις αναγκαίες υπηρεσίες που απολύτως αναγνωρίζουμε ότι χρειάζονται στον κόσμο.

Όλα τα άλλα τα οποία είπατε για τη μετατροπή των διαφόρων σχέσεων εργασίας σε μόνιμο προσωπικό, φαντάζομαι -Βουλευτής αρκετά χρόνια είστε και άξιος συνάδελφος- ότι τρόπος μονιμοποίησης στο δημόσιο υπαλλήλων εκτός ΑΣΕΠ ούτε υπάρχει ούτε πρέπει να υπάρχει. Προσκρούει πάνω στο Σύνταγμα της Ελλάδος, άρα αυτό που λέτε, πολύ απλά δεν μπορεί να γίνει. Τα υπόλοιπα θα τα ρωτήσετε στην αρμόδια Υπουργό κ. Ζαχαράκη.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Ο κ. Συντυχάκης έχει τώρα τον λόγο για να δευτερολογήσει για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ζείτε σε άλλον κόσμο; Σας λέω ότι έχουν απολυθεί πενήντα δύο εργαζόμενοι με συμβάσεις εργασίας ιδιωτικού δικαίου ορισμένου χρόνου. Σημαίνει μείον πενήντα δύο εργαζόμενοι στις οκτώ δομές. Τι θα κάνετε γι’ αυτούς; Δουλεύουν εποχικά; Δουλεύουν προσωρινά; Είναι εργαζόμενοι που τους έχει μόνιμα ανάγκη το Κέντρο Κοινωνικής Πρόνοιας στην Κρήτη; Πραγματικά, δεν αντιλαμβάνομαι. Υπουργός Εργασίας, αφορά τους εργαζόμενους. Αν το πρωτόκολλο λέει να πάμε και στην κ. Ζαχαράκη, να πάμε και στην κ. Ζαχαράκη, αλλά είστε Υπουργός Εργασίας, αν δεν κάνω λάθος.

Σας υπενθυμίζω, λοιπόν, πως μεγάλο ποσοστό -τουλάχιστον 35% των εργαζομένων- εργάζεται με συμβάσεις ΙΔΟΧ. Υπάρχουν και οι εργολαβικοί με συμβάσεις ακόμα και του ενός μήνα σε καθαριότητα, σίτιση, υπηρεσίες που έχουν ιδιωτικοποιηθεί και υπάρχουν επιπλέον ελλείψεις σε διοικητικό προσωπικό, όπως ψυχολόγους, κοινωνικούς λειτουργούς, ψυχιάτρους, εργοθεραπευτές, λογοθεραπευτές και άλλες πολλές ειδικότητες. Δεν σας νοιάζουν αυτά, δεν σας απασχολούν; Είναι κάτι που δεν σας αφορά εσάς; Όλα αυτά έχουν αρνητικές συνέπειες κατ’ αρχάς στους ίδιους τους εργαζόμενους που καλούνται να δουλέψουν σε εξαντλητικές συνθήκες και φυσικά στους ίδιους τους περιθαλπόμενους. Η αιτία της συνεχούς διογκούμενης και χρόνιας υποχρηματοδότησησης της συγχώνευσης των δομών, της δραματικής μείωσης του μόνιμο προσωπικού, αφήνοντας χώρο στους ιδιώτες -εάν αυτό είναι το σχέδιό σας, εάν αυτό θέλετε, εάν αυτό επιζητείτε- βρίσκεται στο γεγονός ότι οι εργαζόμενοι, τα άτομα με αναπηρία, οι χρόνια πάσχοντες, θέματα που αφορούν την προστασία του παιδιού, αντιμετωπίζονται ως κόστος που οδηγεί αντικειμενικά στο να απαλλαγεί το κράτος από την ευθύνη για την κοινωνική πρόνοια.

Δηλαδή, με μία έννοια συνειδητά δημιουργείτε το έδαφος για να αναπτυχθεί παραπέρα επιχειρηματική δράση, να ανθίσουν οι ιδιώτες, τα ιδιωτικά κέντρα, οι μη κυβερνητικές οργανώσεις που πατάνε πάντα στην ανάγκη των οικογενειών να στηρίξουν τους ανθρώπους τους.

Σημαντικός, επίσης, παράγοντας που δυσχεραίνει το έργο του προσωπικού είναι οι κτηριακές υποδομές και η ημιτελής συντήρησή τους με ετοιμόρροπα κτήρια, καθώς λόγω συνταξιοδότησης δεν υπάρχει τεχνική υπηρεσία.

Μας λέτε ότι δώσατε 600.000 ευρώ για το 2022 και ότι το αυξάνετε από το 1.300.000 ευρώ στο 1.700.000 ευρώ για το 2023. Τίποτα! Είναι ψίχουλα μπροστά στις ολοένα και αυξανόμενες ανάγκες και σε προσωπικό, αλλά και σε περιθαλπόμενους. Το 70% του προϋπολογισμού του Κέντρου Κοινωνικής Πρόνοιας πηγαίνει στα συνεργεία και στους επικουρικούς. Προσέξτε! Το 70%! Και μου λέτε ότι αυτά τα ποσά επαρκούν; Πού απευθύνεστε;

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Οι ευθύνες, λοιπόν, βαραίνουν διαχρονικά όλες τις κυβερνήσεις, κατ’ αρχάς τη δική σας ως Νέας Δημοκρατίας και την προηγούμενη και την τωρινή, παλαιότερα του ΣΥΡΙΖΑ και του ΠΑΣΟΚ. Εκτός των άλλων καταψηφίσατε την πρόταση νόμου του ΚΚΕ για τροποποίηση του άρθρου 103 του Συντάγματος, ενός άρθρου που απαγορεύει τη μετατροπή των συμβάσεων ορισμένου χρόνου σε αορίστου και νομιμοποιεί τις απολύσεις των συμβασιούχων. Και μετά λέτε ότι δεν υπάρχει τρόπος μονιμοποίησης. Να το! Το καταθέσαμε ως πρόταση και απορρίφθηκε από εσάς και από όλους τους υπόλοιπους! Άρα είναι συνειδητή πολιτική και ιδεολογική, θα έλεγα, επιλογή, όχι ότι δεν υπάρχει τρόπος. Υπάρχει τρόπος με τον οποίο δεν συμφωνείτε.

Μόνο το ΚΚΕ έχει αναδείξει τα ζητήματα της πρόνοιας και ειδικά του Κέντρου Κοινωνικής Πρόνοιας και των επιμέρους δομών του. Γι’ αυτό, λοιπόν, καλούμε από το Βήμα αυτό τους εργαζόμενους, περιθαλπόμενους, γονείς, σε έναν αγώνα για να μη γίνει καμία απόλυση, να επαναπροσληφθούν όλοι οι απολυμένοι του Κέντρου Κοινωνικής Πρόνοιας, να γίνει μονιμοποίηση των εργαζομένων με ελαστικές εργασιακές σχέσεις και να υπάρξουν αγώνες -και κλείνω με αυτό, κύριε Πρόεδρε- για να αυξηθούν άμεσα οι κρατικοί πόροι για την κάλυψη των αυξανόμενων αναγκών των δομών και για να αναβαθμιστούν οι κτηριακές τους εγκαταστάσεις.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ πολύ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε συνάδελφε, είστε μάγος! Είπατε ταυτόχρονα το άρθρο του Συντάγματος που απαγορεύει αυτό το οποίο ζητάτε με την ερώτησή σας και ταυτόχρονα με κατηγορείτε γιατί δεν κάνω κάτι που είναι παράνομο. Η μη αποδοχή της προτάσεως του ΚΚΕ όχι μόνο από τη Νέα Δημοκρατία, αλλά και από όλα τα υπόλοιπα κόμματα του Κοινοβουλίου, έγκειται στο εξής απλό πράγμα: Μετά από πάρα πολλά χρόνια δημιουργίας του ανεξάρτητου ελληνικού κράτους είναι πολύ μεγάλη κατάκτηση για τη χώρα ότι για να γίνεις μόνιμος δημόσιος υπάλληλος πρέπει να περνάς από τις διαδικασίες του ΑΣΕΠ, γιατί αν ακολουθηθεί ένας άλλος δρόμος, ο κάθε δήμαρχος και ο κάθε Υπουργός θα μπορεί να διορίζει μόνιμους στο δημόσιο.

Εμένα ως Υπουργό θα με συνέφερε να έχει αναθεωρηθεί το άρθρο 103 για να μπορώ να διορίσω τους φίλους μου στο δημόσιο, αλλά δεν είναι σωστό. Άρα δεν το απορρίψαμε γιατί είμαστε κακοί και εσείς καλοί. Το απορρίψαμε γιατί δεν είναι σωστό.

Τώρα, αφού το απορρίψαμε όμως -πέραν του ότι δεν είναι σωστό, ξέρετε γιατί το είπατε- αυτό που ζητάτε με την ερώτησή σας είναι και παράνομο. Άρα μου ζητάτε γιατί δεν κάνουμε κάτι παράνομο. Δεν κάνουμε κάτι παράνομο, γιατί και εγώ και εσείς έχουμε ορκιστεί πίστη στο ίδιο Σύνταγμα, άρα δεν μπορούμε να παρανομήσουμε. Άρα, παρακαλώ πολύ, η μισή σας ερώτηση να διαγραφεί ως παράνομη.

Τα υπόλοιπα θα τα ρωτήσετε στην κ. Ζαχαράκη. Δεν είναι θέμα πρωτοκόλλου, κύριε συνάδελφε. Δεν κάνουμε δεξιώσεις εδώ. Εδώ είναι Βουλή και είμαστε Κυβέρνηση. Η κ. Ζαχαράκη έχει την αρμοδιότητα. Αυτό δεν είναι αρμοδιότητα του Υπουργού Εργασίας, όπως είπατε, γιατί ο Υπουργός Εργασίας αφορά σε όλους τους εργαζόμενους, όλων των μορφών εργασιακών σχέσεων, δημοσίου και ιδιωτικού τομέα. Ούτε λέει ο Υπουργός Εργασίας «όλοι μπείτε στο δημόσιο να γίνετε μόνιμοι δημόσιοι υπάλληλοι»!

Όμως, όσον αφορά την πολιτική του Κέντρου Πρόνοιας, τις ανάγκες που πρέπει να καλύψει, την πολιτική που θέλει να ασκήσει η Κυβέρνηση, θα ρωτήσετε την αρμόδια Υπουργό.

Τέλος, ως προς τα νούμερα του προϋπολογισμού, δεν τα είπατε σωστά. Πέρυσι ο προϋπολογισμός ήταν 1.355.000 ευρώ, προσθέσαμε εκτάκτως 600.000 ευρώ -δηλαδή, είναι 1.955.000 ευρώ- και φέτος ο προϋπολογισμός έγινε 2.355.000 ευρώ. Δηλαδή, έχει ανέβει πάρα πολύ σε σχέση με πέρυσι. Αν χρειαστεί έκτακτη επιχορήγηση για να καλύψει περισσότερες ανάγκες και μας το ζητήσει η αρμόδια Υπουργός, η Κυβέρνηση θα καλύψει το αίτημα γιατί σε αντίθεση με ό,τι πιστεύετε, τα κέντρα αυτά έχουν πολύ μεγάλη σημασία για μας και τα υποστηρίζουμε.

Θα μου επιτρέψετε να πω κι ένα τελευταίο σχόλιο. Αυτή η κασέτα ότι ό,τι κάνει η Κυβέρνηση έχει ως κρυφό στόχο να πάει να τα δώσει όλα σε ιδιώτες, την παίζατε κι εσείς και ο ΣΥΡΙΖΑ την προηγούμενη τετραετία σχεδόν σε κάθε συνεδρίαση. Δεν πήγε και πολύ καλά στην Αριστερά. Προτείνω να αλλάξετε λίγο την κασέτα, μπας και συνεννοηθούμε σαν άνθρωποι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ε, εσείς πήγατε καλά. Θέλω να είμαι ειλικρινής, να μην είμαι ψεύτης. Θέλω να είμαι ειλικρινής. Μιλώ για τον χώρο εν ευρυτέρα εννοία.

Δεν έχουμε, λοιπόν, κρυφή ατζέντα να τα πάμε όλα σε ιδιώτες ούτε ενδιαφέρονται οι ιδιώτες για τα πάντα, όπως για παράδειγμα αυτά. Αυτά αποτελούν προϊόν κρατικής μέριμνας. Αναγνωρίζει η Κυβέρνηση την ευθύνη του κράτους για αυτά και δεν θα αφήσει κανέναν συμπολίτη μας που έχει ανάγκη να μη λάβει τις αντίστοιχες υπηρεσίες.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ακολουθεί η τρίτη με αριθμό 8/17-7-2023 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εργασίας και Κοινωνικής Ασφάλισης,με θέμα: «Για το εργατικό ατύχημα του εικοσιδυάχρονου ξενοδοχοϋπάλληλου, στην περιοχή των Μαλίων του Δήμου Χερσονήσου στην Κρήτη».

Παρακαλώ πολύ, κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, είναι μακρύς ο κατάλογος εργατικών ατυχημάτων στα σύγχρονα κάτεργα των ξενοδοχειακών μονάδων και στην Κρήτη και σε όλη την Ελλάδα. Πριν έναν μήνα προστέθηκε ένα επιπλέον εργατικό ατύχημα, ένα εργοδοτικό έγκλημα ενός εικοσιδυάχρονου που εργαζόταν ως βοηθός μάγειρα και κάηκε με λάδι την ώρα της δουλειάς σε ξενοδοχείο στην περιοχή των Μαλίων. Ο εικοσιδυάχρονος υπέστη εγκαύματα δευτέρου βαθμού στο πρόσωπο και στα χέρια. Εργαζόταν ανασφάλιστος, χωρίς να το γνωρίζει ο ίδιος, ενώ, όπως καταγγέλθηκε, η εργοδοσία τού ξενοδοχείου προσπάθησε να κρύψει το γεγονός. Δεν κάλεσε ασθενοφόρο, με αποτέλεσμα να περάσουν περίπου τρεις ώρες μέχρι ο εργαζόμενος να αναλάβει την απαραίτητη ιατροφαρμακευτική περίθαλψη.

Μετά, όμως, τη δημοσιότητα που πήρε το θέμα και τη δυναμική κινητοποίηση που πραγματοποίησαν οι δυνάμεις της ΔΑΣ στο Σωματείο Ξενοδοχοϋπαλλήλων Νομού Ηρακλείου, η εργοδοσία έκανε εκπρόθεσμη πρόσληψη του εργαζομένου 30 Ιουνίου με σύμβαση ορισμένου χρόνου για το διάστημα 18 μέχρι 21 Ιουνίου, δηλαδή μία μέρα μετά το εργατικό ατύχημα. Το ατύχημα ήταν στις 20 Ιουνίου και 21 Ιουνίου έληγε η σύμβαση. Τυχαίο;

Μέχρι σήμερα δεν έχει προχωρήσει καμμία διαδικασία για αναγνώριση του εργατικού ατυχήματος -το εργοδοτικό έγκλημα, που λέμε εμείς- για αποζημίωση και για πρόσληψη, ενώ το κράτος και οι ελεγκτικοί μηχανισμοί σφυρίζουν αδιάφορα.

Έναν μήνα μετά, ακόμα περιμένει το πόρισμα της Επιθεώρησης Εργασίας, ενώ αρχικά είχε γίνει προσπάθεια να παρουσιάσουν το ατύχημα ως δική του απροσεξία.

Σας θυμίζω τι λέγατε εσείς, κύριε Υπουργέ, στις 30-6-2023. Λέγατε «Το ΣΕΠΕ έχει ήδη παρέμβει από χθες και πόρισμα συντάσσεται και εκδίδεται εντός ολίγου». Όμως, κανένα πόρισμα δεν έχει έρθει σε γνώση του εργαζομένου μέχρι και σήμερα.

Επίσης, την 1η Ιουλίου 2023 δηλώνατε ότι μετά από την παρέμβαση της Επιθεώρησης Εργασίας συμφωνήθηκε ο εργαζόμενος να εισπράξει όλα τα δεδουλευμένα και όποιες άλλες νόμιμες αποδοχές και η επιχείρηση να καλύψει τα έξοδα θεραπείας του. Ωστόσο, μέχρι και σήμερα δεν υπάρχει η παραμικρή δέσμευση από την επιχείρηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το παραπάνω περιστατικό και συνολικά ο μεγάλος αριθμός εργατικών ατυχημάτων δεν οφείλονται στην «κακιά στιγμή». Είναι το αποτέλεσμα των άθλιων εργασιακών συνθηκών που επικρατούν στην πλειοψηφία των ξενοδοχειακών μονάδων, συνθήκες που αναδεικνύουν τις εγκληματικές ευθύνες όλων των κυβερνήσεων για το θεσμικό πλαίσιο θωράκισης της εργοδοτικής ασυδοσίας που νομοθέτησαν, για τις σοβαρές ελλείψεις σε μέτρα υγιεινής και ασφάλειας στους χώρους δουλειάς, για τον μη καθορισμό ελάχιστου αριθμού εργαζομένων ανά πόστο, για την απουσία καθηκοντολογίου, όσο και για την υποστελέχωση της τεχνικής και κοινωνικής Επιθεώρησης Εργασίας, με αποτέλεσμα να πραγματοποιείται ένας πολύ μικρός αριθμός ελέγχων.

Κατά συνέπεια οι ευαισθησίες σας, κύριε Υπουργέ, μετά την κατακραυγή, δεν πείθουν κανέναν, από τη στιγμή που διατηρείτε και ενισχύετε όλο αυτό το θεσμικό πλαίσιο.

Σας ρωτάμε λοιπόν, πρώτον, τι προτίθεται να κάνει η Κυβέρνηση ώστε να διερευνηθούν κατ’ αρχάς τα αίτια, οι συνθήκες του εργατικού ατυχήματος και να μη σκεπαστεί απολύτως τίποτα. Δεύτερον, η εργοδοσία να αναλάβει πλήρως τα έξοδα ιατροφαρμακευτικής περίθαλψης του εργαζομένου και να πληρώσει κανονικά όχι μόνο τα δεδουλευμένα, αλλά και τη μισθοδοσία και τα ένσημα για όσο διάστημα βρίσκεται ο εργαζόμενος εκτός εργασίας. Να πραγματοποιηθεί έκτακτος έλεγχος της Επιθεώρησης Εργασίας για μέτρα προστασίας και ασφάλειας των εργαζομένων και την εφαρμογή της τοπικής συλλογικής σύμβασης εργασίας και να στελεχωθούν σε όλες τις τουριστικές περιοχές κλιμάκια της τεχνικής επιθεώρησης εργασίας για τους όρους υγιεινής και ασφάλειας και, τέλος, να εντατικοποιηθούν οι έλεγχοι για την τήρηση των μέτρων υγιεινής και ασφάλειας στα ξενοδοχεία, τις επισιτιστικής επιχειρήσεις, τα αεροδρόμια και συνολικά τους χώρους εργασίας.

Ευχαριστώ πολύ, για την ανοχή σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

Τον λόγο έχει ο Υπουργός, για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κατ’ αρχάς, ως προς το συγκεκριμένο περιστατικό, το οποίο είναι απολύτως καταδικαστέο, η ανεξάρτητη αρχή επιθεώρησης εργασίας έστειλε αμέσως κλιμάκιο ελέγχου, πιστοποίησε την παράβαση της αδήλωτης εργασίας, έβαλε το σχετικό πρόστιμο και ενημέρωσε τις τοπικές αστυνομικές αρχές, καθόσον το ζήτημα αυτό έχει και αστυνομικές προεκτάσεις- και ποινικές, εννοώ, προεκτάσεις.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Άρα όχι μόνο δεν είχαμε καμμία διάθεση να συγκαλύψουμε τίποτα, αλλά αντιθέτως ενεργήσαμε σε πρώτο χρόνο αμέσως, τηρώντας όλη την νομοθεσία.

Τώρα, στο αν πληρώθηκαν τα δεδουλευμένα, ο συγκεκριμένος υπάλληλος εργάστηκε τρεις μέρες, σύμφωνα με όσα λένε οι εκθέσεις της Επιθεώρησης και των δηλώσεων και του ιδίου. Τρεις ημέρες. Ναι, είναι η απάντηση. Γι’ αυτά που πρέπει να πληρωθεί για τις τρεις ημέρες, πληρώθηκε. Η επιχείρηση πλήρωσε το αναλογούν πρόστιμο, είπε ότι θα του πληρώσει πράγματι τα έξοδα νοσηλείας στο νοσοκομείο, αλλά με τη διαφορά ότι τελικά δεν νοσηλεύτηκε στο νοσοκομείο, αλλά κρίθηκε από τους γιατρούς ότι χρειάζεται νοσηλεία κατ’ οίκον.

Ζήτησα και ο ίδιος επικοινωνία με την επιχείρηση και ξεκίνησε μια συζήτηση μεταξύ των δικηγόρων της επιχειρήσεως και των δικηγόρων του εργατικού κέντρου για να ορίσουν ποιες πρέπει να είναι δαπάνες που πρέπει να επωμιστεί η επιχείρηση για το πολύ άσχημο αυτό ατύχημα.

Επικοινώνησα ο ίδιος με την οικογένεια του συγκεκριμένου ανθρώπου και είμαι στη διάθεσή του και τώρα, εάν κάτι μπορεί να κάνει το κράτος παραπάνω, ασφαλώς και θα το κάνω.

Άρα, πρώτον, καμμία διάθεση συγκάλυψης, δεύτερον, άμεση επέμβαση των αρχών στη συγκεκριμένη περίπτωση, τρίτον, εξάντληση της αυστηρότητας της νομοθεσίας στο τέρμα που επιτρέπει το νόμος.

Και ξεκαθαρίζω προς πάσα κατεύθυνση. Ανοχή στη «μαύρη» ανασφάλιστη και αδήλωτη εργασία από αυτήν την Κυβέρνηση και από μένα προσωπικά δεν υπάρχει καμμία απολύτως. Αντιθέτως, παρακαλώ κάθε σχετική καταγγελία να γίνεται στο 1555 και θα πηγαίνει έλεγχος αυθωρεί και παραχρήμα. Είμαστε εχθροί της «μαύρης» ανασφάλιστης και αδήλωτης εργασίας. Βλάπτει τον εργαζόμενο προφανώς κατά πρώτον, αλλά όλο το σύστημα και την κοινωνία, την πολεμάμε ανελέητα και δουλεύουμε σε πρώτο χρόνο.

Τα υπόλοιπα στη δευτερολογία μου.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Συντυχάκης για τη δευτερολογία του για τρία λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, σαν να μην πέρασε μια μέρα από τότε που κάνατε τις δηλώσεις, τις οποίες, επαναλαμβάνω: «Το πόρισμα συντάσσεται και εκδίδεται εντός ολίγου», 30 Ιουνίου…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Συντάχθηκε.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν έχει στα χέρια του κανένας τίποτε. Εσείς πώς το έχετε; Ο εργαζόμενος δεν το έχει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Συντάχθηκε.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι, το λέτε τώρα εσείς. Πότε συντάχθηκε. Αν συντάχθηκε σήμερα, εντάξει, καλώς.

Την 1-7-2023 λέτε ότι θα εισπράξει όλα τα δεδουλευμένα, νόμιμες αποδοχές, για να καλύψει τα έξοδα θεραπείας κ.λπ.. Τίποτα. Μηδέν από μηδέν, μηδέν.

Δεν χρειάζεται να απολογείστε για την εργοδοσία, κύριε Υπουργέ, γιατί αυτό κάνατε στην πρωτολογία σας. Το περιστατικό, όπως και πολλά άλλα που συμβαίνουν -μιλάμε τώρα για εκατοντάδες τέτοια περιστατικά, άλλα πέφτουν στην αντίληψή μας, άλλα δεν πέφτουν στην αντίληψή μας- συγκλονίζουν πραγματικά τους ξενοδοχοϋπαλλήλους, τη νεολαία της περιοχής, όλη τη χώρα. Είναι γνωστά και τα περιστατικά στη Ρόδο της εργοδοτικής ασυδοσίας κ.λπ..

Εκατοντάδες νέοι δουλεύουν μέσα σε άθλιες συνθήκες, προσπαθώντας να βγάλουν ένα μεροκάματο επιβίωσης σε αυτή τη βαριά βιομηχανία που μας λέτε του τουρισμού. Η ασυδοσία των ξενοδόχων είναι πραγματικά προκλητική.

Αυτός ο νέος ο εικοσιδυάχρονος, ενώ δούλευε δέκα μέρες πριν από το ατύχημα στο ξενοδοχείο, τον είχε ανασφάλιστο, παρ’ ότι ο ίδιος είχε παραδώσει όλα τα απαραίτητα έγγραφα, και στο πλαίσιο της ατομικής συμφωνίας -δεν μιλάμε για τις συλλογικές συμβάσεις εργασίας, για ατομική συμφωνία- του είχαν πει αρχικά ότι θα έπαιρνε 750 ευρώ μισθό, μετά από κάποιες μέρες το κατέβασαν στα 500 ευρώ, επειδή του έδωσαν να μείνει ένα δωμάτιο δύο επί δύο, που ίσα που χωρούσε ένα κρεβάτι!

Έγινε το περιστατικό και, αντί η εργοδοσία να καλέσει άμεσα ασθενοφόρο και να τον μεταφέρει στο νοσοκομείο, τον έβαλαν για μία ώρα στο ψυγείο των κρεάτων με τα κρέατα, για να κρυώσουν, λέει, οι πληγές. Λες και είναι ζώο! Λες και είμαστε στη δουλοκτητική κοινωνία, που ο δούλος ήταν το ομιλούν εργαλείο!

Μετά, λοιπόν, από σχεδόν δύο ώρες, κάλεσαν γιατρό και αγόρασαν αλοιφές από το φαρμακείο, αφού το ξενοδοχείο δεν είχε γιατρό ούτε αλοιφές για τα εγκαύματα. Η γνωμάτευση της εργοδοσίας ήταν σαφής: «Δεν έχεις τίποτα, πάρε δύο μέρες αναρρωτική και γυρνά για δουλειά», ενώ ο ίδιος ο εργαζόμενος έλεγε ότι έχει αφόρητους πόνους, απαιτώντας να τον μεταφέρουν στο νοσοκομείο. Τελικά ήρθε η μητέρα του και τον παρέλαβε και τον πήγε στο Νοσοκομείο της Σητείας, όπου διαμένουν, και διαγνώστηκε με εγκαύματα δευτέρου βαθμού στα χέρια και το πρόσωπο.

Δεν σταματάει εδώ η εργοδοτική ασυδοσία. Προσπάθησαν να αποκρύψουν το γεγονός με κάθε τρόπο και προς τιμήν του ο εικοσιδυάχρονος είναι αποφασισμένος, ξεκαθαρίζοντας ότι δεν πρόκειται να κάνει πίσω και θα παλέψει μέχρι να δικαιωθεί, να αποδοθούν οι ευθύνες για το εργατικό ατύχημα, να αποζημιωθεί για τα έξοδα θεραπείας του, να πληρωθούν όλα τα ένσημα και οι μισθοί για όλο αυτό το διάστημα που δεν εργάζεται και να παρθούν όλα τα μέτρα, ώστε να μην ξανασυμβεί παρόμοιο περιστατικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε κάθε περίπτωση ο αγώνας του Βαγγέλη και του κάθε Βαγγέλη -και κλείνω με αυτό, κυρία Πρόεδρε- είναι κοινός αγώνας όλων των εργαζομένων. Κανείς δεν πρέπει να φοβηθεί να καταγγείλει τέτοιου είδους περιστατικά.

Και ας προσέξουν καλά, κύριε Υπουργέ, όλοι όσοι έχουν κάθε λόγο να απειλούν τους εργαζόμενους -ναι, δέχονται απειλές- λέγοντάς τους να κλείσουν το στόμα τους, για να μην έχουν κακά ξεμπερδέματα! Δεν θα τους περάσει. Δεν θα το επιτρέψουμε και θα πάρουν βέβαια και σκληρή απάντηση από τους ίδιους τους εργαζόμενους.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κύριος Υπουργός για τη δευτερολογία του, για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κατ’ αρχάς, κύριε συνάδελφε, δεν απολογούμαι έναντι κανενός εργοδότη. Σας είπα ότι ο συγκεκριμένος εργοδότης παρανόμησε, του βάλαμε το αυστηρότερο πρόστιμο που προβλέπει ο νόμος και για όλα τα σωστά που αναφέρατε, που τον έβαλαν με τα κρέατα κ.λπ., ενημερώσαμε την αστυνομία και την ελληνική δικαιοσύνη.

Συγγνώμη, αλλά στον δυτικό κόσμο αυτά είναι που μπορεί να κάνει ένας υπουργός. Δεν πάει ο υπουργός να δείρει ούτε να αυτοδικήσει. Ενημερώνει τις κρατικές αρχές και ακολουθεί αυτά που λέει ο νόμος. Στη συγκεκριμένη περίπτωση εξαντλήσαμε όλη την αυστηρότητα του νόμου στον κακό αυτόν εργοδότη που παρανόμησε και πολύ κακώς έκανε.

Και θα συμφωνήσω μαζί σας ότι κάθε εργοδότης ο οποίος δεν τηρεί την εργατική νομοθεσία είναι κακός εργοδότης και πρέπει να υφίσταται τις συνέπειες του νόμου. Τώρα αν θα βρουν μπροστά τους τους εργαζομένους, δεν ξέρω. Οι αυτοδικίες εμένα δεν μου αρέσουν. Έχουμε κρατικές αρχές, η αυστηρότητα είναι δεδομένη, η νομοθεσία μας είναι αρκετά αυστηρή με αυτά τα θέματα.

Η εφαρμογή της Ψηφιακής Κάρτας Εργασίας θα αποτελέσει -και αποτελεί για κάποιες επιχειρήσεις και θα αποτελέσει για τις υπόλοιπες συν τω χρόνω- πολύ μεγάλο όπλο στα χέρια του εργαζόμενου, για να μην μπορεί να κλέβει ο εργοδότης τις υπερωρίες του και να μην μπορεί να παραβιάζονται τα δικαιώματά του.

Και επαναλαμβάνω, δεν έχουμε καμμία διάθεση να καλύψουμε κανέναν. Στην προκειμένη περίπτωση ο εργαζόμενος δούλεψε τρεις μέρες, άρα τα δεδουλευμένα και οι μισθοί και τα υπόλοιπα πάνε ανάλογα του χρόνου εργασίας του, που ήταν ελάχιστος, το καταλαβαίνετε…

**ΕΜΜΑΝΟΥΗΛ ΣΥΝΤΥΧΑΚΗΣ:** Δέκα μέρες.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Τρεις μού είπαν εμένα, δέκα λέτε εσείς. Δεν αντιλέγω, αλλά και το δέκα δεν αλλάζει την ουσία. Ίδια συζήτηση είναι. Δεν ήταν εκεί ένας «μαύρος» εργαζόμενος πέντε χρόνια, για να μπορούμε να τον βάλουμε να πληρώσει τα πέντε χρόνια. Ήταν δέκα μέρες. Αναγκαστικά πηγαίνεις με αυτό που έχεις στα χέρια σου. Δεν μπορείς να κάνεις κάτι άλλο. Αλλά δεν έχω καμμία διάθεση να δικαιολογήσω τον εργοδότη. Πολύ κακά ενήργησε ο εργοδότης. Απαράδεκτος!

Σας λέω όμως ότι η εφαρμογή του νόμου πήγε στο πιο αυστηρό πλαίσιο που μπορούσε να πάει. Δεν μπορεί να γίνει κάτι άλλο.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Υπουργέ.

Η έκτη με αριθμό 13/17-7-2023 επίκαιρη ερώτηση δεύτερου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Αθηνάς Λινούπρος τον ΥπουργόΕργασίας και Κοινωνικής Ασφάλισης, με θέμα: «Μέτρα προστασίας επαγγελματικών ομάδων από την έκθεση σε υψηλές θερμοκρασίες».

Κυρία Λινού, έχετε τον λόγο για δύο λεπτά.

**ΑΘΗΝΑ ΛΙΝΟΥ:** Σας ευχαριστώ πολύ, κυρία Πρόεδρε.

Εύχομαι καλή θητεία σε όλους και συγχαρητήρια και ελπίζω αποδοτική θητεία.

Κύριε Υπουργέ, βιώνουμε μια τεράστια κρίση αυτή τη στιγμή και λόγω των πυρκαγιών και λόγω του καύσωνα. Στο πεδίο της ευθύνης σας, κύριε Υπουργέ, είναι η υγιεινή και η ασφάλεια, όπως είπατε νωρίτερα, όλων των εργαζομένων της χώρας. Στη χώρα βέβαια από τις πυρκαγιές κι από τις υψηλές θερμοκρασίες κινδυνεύει ολόκληρος ο πληθυσμός και έχουμε ακούσει από το Υπουργείο Υγείας -και είναι σίγουρο- ότι κινδυνεύουν περισσότερο τα παιδιά και οι ηλικιωμένοι.

Όμως αμέσως επόμενοι σε κίνδυνο είναι οι εργαζόμενοι στην ύπαιθρο, που είναι πολύ συχνά οι εργαζόμενοι στην οικοδομή, οι αγρότες, οι αλιείς, οι ναυτικοί, οι φύλακες και οι εργαζόμενοι σε σεκιούριτι, οι αρχαιολόγοι και οι φύλακες στους χώρους τους πολιτιστικούς, οι ναυτικοί, οι ταχυδρόμοι, οι εργαζόμενοι στην εστίαση, ακόμα και οι αστυνομικοί, με προέχοντα τον ρόλο του τροχονόμου.

Εκείνοι όμως με τους οποίους ασχολείται συνήθως η πολιτεία λιγότερο είναι οι αυτοαπασχολούμενοι και οι απασχολούμενοι σε μικρές οικογενειακές επιχειρήσεις, ενώ όλοι αυτοί που εργάζονται είτε στο δημόσιο είτε σε μεγάλες επιχειρήσεις θεωρητικά καλύπτονται από τον ρόλο του ΣΕΠΕ. Κινδυνεύουν όμως αυτοί οι εργαζόμενοι από σοβαρές αρρώστιες κι από ατυχήματα. Και στην ιατρική της εργασίας, που θήτευσα πολλά χρόνια και υπηρέτησα, μετράμε τη δόση του κινδύνου και τη διάρκεια του κινδύνου. Λόγω της κλιματικής αλλαγής και η δόση, δηλαδή η τιμή της θερμοκρασίας στην οποία εκτίθενται οι εργαζόμενοι στην ύπαιθρο, και η διάρκεια, δηλαδή το πόσες μέρες είμαστε σε πολύ υψηλές θερμοκρασίες, είναι αυξημένες.

Η Ευρωπαϊκή Επιτροπή ασχολήθηκε με αυτό το 2022 με μια συγκεκριμένη ερώτηση, γιατί στις περισσότερες χώρες του κόσμου δεν υπάρχει κανονικός έλεγχος της ανώτατης επιτρεπόμενης θερμοκρασίας και ο Επίτροπος Απασχόλησης και Κοινωνικών Δικαιωμάτων Νίκολας Σμιτ απάντησε ότι θα αντιμετωπίσει το θέμα με την επικαιροποίηση της οδηγίας για όλους τους εργαζομένους.

Θα ήθελα να σας ρωτήσω, κύριε Υπουργέ, τα εξής: Μέσα σε αυτό το χάος, θα έλεγα, αρμοδιοτήτων πώς θα μπορέσετε να συντονιστείτε και να συνεργαστείτε με το Υπουργείο Υγείας και το Υπουργείο Περιβάλλοντος, το Υπουργείο Αγροτικής Ανάπτυξης, το Υπουργείο Πολιτισμού, το Υπουργείο Δημόσιας Διοίκησης και Δημόσιας Ασφάλειας; Τι σκοπεύετε να κάνετε, ώστε να υπάρξει επάρκεια των υπηρεσιών προστασίας σε όλους τους εργαζόμενους και τους αυτοαπασχολούμενους;

Επίσης, εν όψει αυτής της επικαιροποίησης της μεγάλης οδηγίας, η οποία θα πρέπει μετά να υιοθετηθεί από τη χώρα μας, τι κάνατε για να βεβαιωθείτε ότι περιλαμβάνονται στην καινούργια οδηγία η προστασία των αυτοαπασχολούμενων -γιατί έχουμε πολλούς στη χώρα μας- και η προστασία ειδικά από τους κινδύνους στις νοτιότερες χώρες, που θα υποστούμε πολύ μεγαλύτερα προβλήματα;

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστώ.

Τον λόγο έχει ο Υπουργός Εργασίας και Κοινωνικής Ασφάλισης κ. Σπυρίδων - Άδωνις Γεωργιάδης.

Κύριε Υπουργέ, έχετε τον λόγο για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κυρία συνάδελφε, κυρία Λινού, θα ήθελα να σας συγχαρώ κατ’ αρχάς για την εκλογή σας, θα μου επιτρέψετε να πω για την πρωτιά. Να ευχηθώ καλή θητεία στο Κοινοβούλιο και παραγωγική συνεργασία για το καλό του ελληνικού λαού.

Η ερώτηση σας είναι πράγματι επίκαιρη. Θα έλεγα είναι ο ορισμός της επίκαιρης ερώτησης, αν σκεφτείτε, κυρία Πρόεδρε, ότι είμαστε στην πρώτη μέρα της δεύτερης φάσης του καύσωνα, ο οποίος προβλέπεται μήνες σύμφωνα με την Εθνική Μετεωρολογική Υπηρεσία και τις σημερινές ενημερώσεις που μας έκανε να ενταθεί πάρα πολύ μέχρι την Κυριακή το απόγευμα. Θα έχουμε φαίνεται μια μικρή ανάσχεση τη Δευτέρα, αλλά θα έχει και συνέχεια κάποιες μέρες μέσα στην εβδομάδα. Αυτό έρχεται σε συνέχεια της προηγούμενης εβδομάδας και της προηγούμενης θερμικής καταπόνησης που είχε ήδη ξεκινήσει.

Τι κάναμε στο Υπουργείο Εργασίας; Παρ’ ότι δέχθηκα βολές από τον ΣΥΡΙΖΑ ότι άργησε ο Υπουργός Εργασίας να αντιδράσει στον καύσωνα «Κλέων», όπως ονομάστηκε από τους μετεωρολόγους, που έρχεται, η αλήθεια είναι ότι την προηγούμενη Δευτέρα, την πρώτη μέρα δηλαδή που επισήμως η Εθνική Μετεωρολογική Υπηρεσία μάς ενημέρωσε για τον καύσωνα, συγκάλεσα αμέσως στο Υπουργείο Εργασίας επείγουσα σύσκεψη, με τη συμμετοχή της Εθνικής Μετεωρολογικής Υπηρεσίας, των γιατρών εργασίας του Υπουργείου, των σχετικών υπηρεσιών του Υπουργείου που ασχολείται με τα ζητήματα της ασφάλειας των εργαζομένων, του αρμόδιου Υφυπουργού, του κ. Βασίλη Σπανάκη, της Γενικής Γραμματέως και διαφόρων συμβούλων που έχει το κράτος για αυτή την περίπτωση.

Ως αποτέλεσμα αυτής της σύσκεψης εκδώσαμε στην αρχή, την ίδια μέρα, μια πολύ αναλυτική εγκύκλιο για το πώς πρέπει να λειτουργήσουν οι επιχειρήσεις ως προς τους εργαζομένους τους και πώς οι εργαζόμενοι οι ίδιοι κατά τις συνθήκες του καύσωνα.

Μάλιστα, την επόμενη μέρα, μετά από μια διαμαρτυρία των εργαζομένων στην είσοδο του Υπουργείου Εργασίας, τους οποίους και κάλεσα πάνω και μιλήσαμε, από το Συνδικάτο του Μετάλλου, για να δώσω μεγαλύτερη νομική ισχύ σε σχετικές οδηγίες, μετατρέψαμε τη σχετική εγκύκλιο από εγκύκλιο σε υπουργική απόφαση και προσθέσαμε την υποχρεωτική παύση κάθε εργασίας σε εξωτερικούς χώρους 12.00΄ με 16.00΄, σε περιοχές όπου σύμφωνα με τον Δείκτη Βιοκλιματικής Δυσφορίας της Εθνικής Μετεωρολογικής Υπηρεσίας η κατάσταση φτάνει στο μαύρο.

Η Εθνική Μετεωρολογική Υπηρεσία έχει έναν δείκτη, υπάρχει ένας ιστότοπος, τον έχουμε συμπεριλάβει στην υπουργική απόφαση, που είναι online είκοσι τέσσερις ώρες το εικοσιτετράωρο, που χωρίζει τις περιοχές σε χρωματισμούς από το λευκό προς το μαύρο. Δεν είναι μόνο κριτήριο η θερμοκρασία. Το λέω για να καταλάβετε. Δεν έχει να κάνει μόνο με το αν θα περάσει η θερμοκρασία τους σαράντα βαθμούς Κελσίου, έχει να κάνει και με την ταχύτητα του ανέμου και με την υγρασία. Αυτούς τους τρεις δείκτες ενώνει και βγάζει τον δείκτη βιοκλιματικής δυσφορίας.

Το βρίσκεις πολύ εύκολα. Αν πατήσεις Google στον δείκτη, μπορείς να κάνεις μεγέθυνση ακριβώς στο σημείο που είσαι, για να δεις αν αυτή η περιοχή είναι στο μαύρο, στο κόκκινο, στο πορτοκαλί, στο κίτρινο ή στο λευκό. Εκεί που είναι μαύρο απαγορεύεται 12.00΄ με 16.00΄ πάσα εξωτερική εργασία.

Για όλους τους υπόλοιπους, όμως, έχουμε επίσης ορίσει ότι πρέπει υποχρεωτικά η επιχείρηση να δίνει σε όσους εργάζονται σε εξωτερικούς χώρους καπελάκι, γυαλιά, να έχουν συχνότερα διαλείμματα, ώστε να πίνουν νερό, να μπαίνουν σε τακτά χρονικά διαστήματα σε κλιματιζόμενους χώρους, για να αποφορτίζεται το σώμα τους από τη θερμική καταπόνηση, και μια σειρά άλλων πολύ αναλυτικών οδηγιών, οι οποίες εφαρμόζονται σε ελέγχους από την Επιθεώρηση Εργασίας.

Η Επιθεώρηση Εργασίας έλαβε την περασμένη φορά αρκετές καταγγελίες, που σε ορισμένες περιπτώσεις επιβεβαιώθηκαν και μπήκαν τα πρόστιμα. Το πρόστιμο για παραβίαση αυτών των μέτρων είναι 2.000 ευρώ ανά εργαζόμενο. Δεν είναι μικρό το πρόστιμο για μια επιχείρηση, αν συλλάβουμε, αν δούμε ότι έχουμε μαζική παραβίαση αυτών των μέτρων.

Σήμερα, πρώτη μέρα του νέου καύσωνα, έχω ζητήσει από την Επιθεώρηση Εργασίας να με ενημερώσει αν κάπου υπήρξε παραβίαση. Μέχρι αυτή την ώρα που μιλάμε, 14.15΄, δεν έχω ενημέρωση για κάποια παραβίαση. Αν είχα, θα την είχα αναφέρει.

Άρα φαίνεται ότι σε έναν μεγάλο βαθμό είναι κάτι καινούργιο αυτό. Πρώτη φορά το κράτος βγήκε με τόσο μεγάλη αυστηρότητα και είπε από την αρχή ότι αυτό θέλω να κάνετε την ώρα του καύσωνα. Φαίνεται όμως ότι σιγά-σιγά και επιχειρήσεις προσαρμόζονται κι ελπίζω να είναι αλήθεια αυτό.

Εμένα δεν μου αρέσει να βάζω πρόστιμα, δεν είναι τα πρόστιμα ο αυτοσκοπός μου. Εμένα αυτό που με ενδιαφέρει είναι οι εργαζόμενοι να δουλεύουν με ασφάλεια και να μην κινδυνεύσει η υγεία τους υπό τις συνθήκες του καύσωνα.

Και να το πω και λίγο διαφορετικά. Τα υπόλοιπα θα τα πω στη δευτερολογία μου, γιατί έχω περάσει τον χρόνο. Θα πω τα ευρωπαϊκά στη δευτερολογία μου.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Λινού, έχετε τον λόγο για τρία λεπτά.

**ΑΘΗΝΑ ΛΙΝΟΥ:** Όντως έχω παρακολουθήσει τις εξελίξεις και τις δηλώσεις σας και τις αποφάσεις σας και συμφωνώ ότι για τους εργαζόμενους σε μεγάλες επιχειρήσεις ήταν επιτυχείς και έγκυρες.

Η ερώτησή μου όμως δεν ήταν αυτή. Ήταν τι θα κάνατε γι’ αυτούς που είτε είναι αυτοαπασχολούμενοι, όπως ένας αγρότης, είτε είναι σε χώρους που είναι πολύ μικροί και δεν φτάνουν. Μην κοροϊδευόμαστε ως προς τη λειτουργία του ΣΕΠΕ και όλων.

Και χάρηκα που λέτε ότι έχετε γιατρούς εργασίας στο Υπουργείο Υγείας. Η δική μου πληροφορία από τον Σύλλογο των Γιατρών Εργασίας είναι ότι δεν υπάρχει κανείς με ειδικότητα πραγματική γιατρού εργασίας, αλλά αυτό αυτή τη στιγμή δεν έχει σχέση με την ερώτηση.

Τι θα κάνετε για το γεγονός ότι στη χώρα μας πέρσι, σύμφωνα με μελέτη που δημοσιεύτηκε στο «NATURE», πέθαναν διακόσιοι ογδόντα άνθρωποι, η πλειονότης των οποίων είμαι σίγουρη ότι ήταν εργαζόμενοι σε μικρές οικογενειακές επιχειρήσεις στην επαρχία, στην αγροτιά ή ήταν ναυτικοί, αλιείς; Και φέρνει τη χώρα μας δεύτερη στην Ευρωπαϊκή Ένωση σε αναλογία με τον πληθυσμό, μετά την Ιταλία.

Το δεύτερο που ρωτάω είναι τι θα κάνετε με τους περισσότερους από εξακόσιες χιλιάδες ανθρώπους που δουλεύουν στην αγροτική εργασία, που μπορεί να είναι αλιείς, στην πρωτογενή δηλαδή παραγωγή, και εκεί δουλεύουν και οι οικογένειές τους. Επίσης, τι θα κάνετε για τις εκατόν εβδομήντα χιλιάδες εργαζόμενους οι οποίοι είναι κάτοικοι τρίτης χώρας, νομίμως έρχονται στη χώρα μας για να δουλέψουν περιοδικά οκτώ, εννιά, δέκα μήνες και η πλειονότης είναι στη γεωργία και περίπου το ένα τρίτο μπορεί να είναι στη σίτιση και σε άλλες επιχειρήσεις.

Όμως, αυτοί οι εργαζόμενοι ανήκουν και σε μια άλλη, ιδιαίτερα ευάλωτη, κοινωνικοοικονομική ομάδα. Είναι σίγουρο -και αυτό είναι δηλώσεις της ΑΔΑΕ- ότι το εισόδημα του αγρότη είναι πολύ μειωμένο, περίπου 20% κατώτερο από το μέσο εισόδημα της χώρας. Η προσβασιμότητα -σύμφωνα πάλι με μελέτη της Ευρωπαϊκής Ένωσης- των αγροτών και των ανθρώπων που δουλεύουν σε περιοχές απομακρυσμένες είναι 13% μειωμένη σε δομές υγείας, πέρα από τα προβλήματα υγείας που έχουν στην επαρχία, ενώ στους κατοίκους των κεντρικών πόλεων είναι 3%.

Επίσης, οι άνθρωποι αυτοί, ιδιαίτερα οι εκατόν εβδομήντα χιλιάδες ξένοι πολίτες, έχουν μεγάλη δυσκολία και στην επικοινωνία και αυτές οι οδηγίες μπορεί να μη φτάνουν ποτέ σε αυτούς με τρόπο κατανοητό. Και όλοι αυτοί οι εργαζόμενοι, αν δεν είναι αυτοαπασχολούμενοι, έχουν δυσκολία να επικοινωνήσουν τον κίνδυνό τους και να το πουν. Σε ποιον θα πάνε να πουν ότι έχουν πρόβλημα;

Να βάλουμε σε όλα αυτά μαζί και τις ενδείξεις ότι υπάρχουν πρόσφατες ευρωπαϊκές μελέτες και μελέτες της ΕΛΣΤΑΤ ότι οι εργαζόμενοι σε ανοιχτούς χώρους, οι αγρότες, έχουν τον μεγαλύτερο κίνδυνο, μετά από τους ανθρώπους που είναι διοικητές σε μεγάλες επιχειρήσεις, για καρδιαγγειακά. Ξέρουμε την ιστορία του Κατάρ, με τα προβλήματα της νεφρικής ανεπάρκειας. Όλους αυτούς τους ανθρώπους ποια υπηρεσία θα τους παρακολουθεί, ποιος θα τους ενημερώνει για την προστασία που πρέπει να πάρουν και ποιος θα εφαρμόζει τον νόμο;

Κύριε Υπουργέ, με την κλιματική αλλαγή το πρόβλημα υπάρχει, το πρόβλημα αυξάνεται και θα αυξηθεί κατακόρυφα. Θα έχουμε περισσότερους καύσωνες, περισσότερες πυρκαγιές. Και υπάρχουν μελέτες που δείχνουν ότι στις αγροτικές επαρχίες, στις αγροτικές περιφέρειες η θνησιμότητα, εκτός από μια περιοχή στα νησιά μας, αυτών των ανθρώπων είναι 30% με 50% υψηλότερη από τη θνησιμότητα στις μεγάλες πόλεις. Μπορεί να είναι μόνο, θα πει κάποιος, θέμα ηλικίας, αλλά δεν είναι μόνο αυτό. Οι άνθρωποι που δουλεύουν σε υπαίθριους χώρους κινδυνεύουν, βιώνουν ανισότητα και ο κίνδυνος είναι πάρα πολύ άνισος. Και είναι άνισος ιατρικά, είναι κοινωνικά, είναι πολιτικά, ίσως και είναι και οικονομικά.

Κύριε Υπουργέ, για αυτόν τον πληθυσμό είναι θέμα ζωής και θανάτου και δεν το λέω μεταφορικά. Το λέω πραγματικά. Πρέπει να σκύψετε. Ξέρω ότι δεν είναι το κύριο αντικείμενό σας η υγιεινή και ασφάλεια της εργασίας, αλλά είναι ίσως το σημαντικότερο για τη χώρα μας.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για τη δευτερολογία σας για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Αγαπητή κυρία συνάδελφε, κατ’ αρχάς, ευχαριστώ για τα καλά σας λόγια για την ταχύτητα και την ορθότητα των μέτρων που ήδη λάβαμε. Είναι ένα καλό δείγμα πολιτικού διαλόγου.

Έρχομαι στο τελευταίο που είπατε, ότι δεν είναι η κύριά μου -ας το πούμε έτσι- μέριμνα το θέμα υγιεινής και ασφάλειας. Σας διαβεβαιώ ότι κάνετε μεγάλο λάθος. Η κύρια μέριμνά μου είναι η υγιεινή και ασφάλεια. Χωρίς υγιεινή και ασφάλεια όλα τα άλλα είναι τελείως δεύτερα.

Μάλιστα, πρέπει να σας πω ότι για επαγγέλματα όπως, παραδείγματος χάριν, τα ντελίβερι, με απόφαση δική μου απαγορεύεται παντελώς η υπηρεσία αυτή 12.00΄ με 16.00΄ σε συνθήκες καύσωνα, ακριβώς γιατί θέλω να προστατεύσω τη ζωή τους και την υγεία τους. Με απασχολεί πάρα πολύ και με τον αρμόδιο Υφυπουργό και συνεργάτη μου, τον κ. Βασίλη Σπανάκη, θα παρουσιάσουμε σύντομα την πρωτοβουλία που θέλουμε να πάρουμε, για να ενισχύσουμε τον τρόπο που θα εξασφαλίσουμε την υγιεινή και την ασφάλεια των εργαζομένων.

Εδώ, όμως, θέσατε μια σειρά ζητημάτων που δεν θέλω να αφήσω αναπάντητα. Πρώτα από όλα, στην υπουργική μου απόφαση, όταν λέμε απαγορεύονται οι εξωτερικές εργασίες 12.00΄ με 16.00΄ ή εκεί που δεν είναι ο δείκτης μαύρος πρέπει να γίνονται με συγκεκριμένο τρόπο, δεν εξαιρούνται οι αγροτικές εργασίες. Συμπεριλαμβάνονται οι αγροτικές εργασίες.

Εάν μιλάμε για τις εκατόν εβδομήντα χιλιάδες εποχικά εργαζομένους από το εξωτερικό που έρχονται -«μετάκληση» λέγεται αυτό- και δουλεύουν σε κάποιες επιχειρήσεις, προφανώς η επιχείρηση που τους καλεί και τους βάζει να κάνουν αυτές τις αγροτικές εργασίες είναι υποκείμενη του ελέγχου και αυτή θα πληρώσει το πρόστιμο, εάν παραβιάζει τη σχετική υπουργική απόφαση και άρα εργατική νομοθεσία.

Άρα αυτοί έχουν εργοδότη. Δεν είναι αυτοαπασχολούμενοι κατά κανόνα. Κάποιος τούς έχει καλέσει για να έρθουν στη χώρα, άρα υπάρχει και ο καταγεγραμμένος προσκαλών, ο καταγεγραμμένος εργοδότης.

Όσον αφορά στους αυτοαπασχολούμενους, είναι ένα άλλο κεφάλαιο, πιο δύσκολο στον έλεγχο του ΣΕΠΕ, διότι εδώ είναι και ατομικό πια ζήτημα. Ο ίδιος θα ήταν υποκείμενο και του ελέγχου, δηλαδή του προστίμου, αλλά και της παράβασης, δηλαδή του να δουλεύει σε ώρα που δεν πρέπει.

Εγώ θέλω να είμαι ειλικρινής. Ο λόγος που βγάλαμε έγκαιρα και δώσαμε τόσο μεγάλη δημοσιότητα και στην εγκύκλιο και στην υπουργική απόφαση -έδωσα εκείνες τις μέρες πάρα πολλές συνεντεύξεις και εγώ και ο αρμόδιος Υφυπουργός, γράφτηκε σε όλα τα site, έπαιξε σε όλα τα δελτία ειδήσεων- ήταν για να είναι και ενήμεροι όλοι αυτοί οι άνθρωποι για το ποιους πραγματικά κινδύνους έχει η απόφασή τους να βγουν και να δουλέψουν αυτές τις ώρες με συνθήκες καύσωνα στο χωράφι ή σε όποια άλλη αγροτική εργασία έχουν.

Κυρία Λινού, δεν μπορεί το κράτος να είναι πανταχού παρόν. Αυτή δεν είναι μια πραγματική ιδέα. Ούτε μπορεί να είναι πανταχού παρόν ούτε και θα το ήθελα πολύ. Θα μπαίναμε σε ένα κράτος που θα παρακολουθούσε τους πάντες για πάντα και ανά πάσα στιγμή σε ό,τι κάνουν.

Δώσαμε οδηγίες. Εξηγήσαμε τι πρέπει να κάνουν. Είπαμε στις επιχειρήσεις ποια είναι τα πρόστιμα. Οι αυτοαπασχολούμενοι έχουν και έναν βαθμό ατομικής ευθύνης αν θα προστατεύσουν τον εαυτό τους από τον καύσωνα ή όχι. Δεν μπορώ εγώ να βρεθώ δίπλα στον καθένα και να του πω: «Μα, τι κάνεις, χριστιανέ μου; Βγαίνεις στον καύσωνα; Θα θέσεις τη ζωή σου σε κίνδυνο.». Αυτό δεν γίνεται. Του το είπαμε με όποιον δυνατό τρόπο μπορούμε και, αν έχετε κάποια καλή ιδέα να το πούμε και ακόμα περισσότερο ή όπως κάνουμε τώρα εδώ, πολύ ευχαρίστως.

Σας λέω απολύτως ότι είμαι πεπεισμένος ότι σε συνθήκες καύσωνα 12.00΄ με 16.00΄ δεν πρέπει κάποιος να δουλεύει σε εξωτερικό χώρο, παρά μόνο αν είναι ζήτημα ζωής και θανάτου. Έχουμε εξαιρέσει, παραδείγματος χάριν, με εγκύκλιο από την απόφαση κρίσιμες υποδομές, όπως τα αεροδρόμια, που έχουν -για να αναφέρω ένα παράδειγμα- τις υπηρεσίες των αποσκευών, που δεν μπορούν να σταματήσουν 12.00΄ με 16.00΄. Θα σταματούσε το αεροδρόμιο να λειτουργεί, άρα θα σταματούσε σχεδόν όλη η οικονομία της χώρας. Εκεί αναγκαστικά πρέπει να υπάρξει μια μέριμνα της επιχείρησης για να αλλάζει συχνά τους εργαζομένους και να μην είναι οι ίδιοι όλη αυτή την ώρα, ώστε να μοιράζεται αυτή η θερμική καταπόνηση που σίγουρα θα δεχθούν.

Στη μεγάλη συζήτηση που πρέπει να σας πω ότι εγώ βρέθηκα στη Μαδρίτη την περασμένη εβδομάδα, στο πρώτο Συμβούλιο Υπουργών Εργασίας στο οποίο συμμετείχα με τη νέα μου θέση, έθεσα στον κ. Σμιτ το θέμα της θερμικής καταπόνησης.

Η Ευρώπη δεν έχει εκσυγχρονίσει τη νομοθεσία σε αυτό το θέμα. Στην πραγματικότητα, η εργατική μας νομοθεσία, εννοώ η ευρωπαϊκή, οι ευρωπαϊκές οδηγίες δεν έχουν ακόμα αφομοιώσει πλήρως τις συνέπειες της κλιματικής αλλαγής σε αυτά που λέμε.

Σίγουρα μπορεί για κάποιους να θεωρείται ένα πρόβλημα του Νότου περισσότερο και όχι ένα πρόβλημα του Βορρά, αλλά σας διαβεβαιώ ότι όσο προχωράει η κλιματική αλλαγή, δυστυχώς, γίνεται πρόβλημα και του Βορρά σε πολλές περιπτώσεις.

Ήδη αυτή τη στιγμή την ανοίξαμε τη συζήτηση σε ευρωπαϊκό επίπεδο και με δική μας πρωτοβουλία. Ασφαλώς, εδώ θα πρέπει να ληφθούν πιο διευρυμένες μέριμνες, διότι τα χρόνια που θα έρθουν δεν θα είναι ευκολότερα, θα είναι δυσκολότερα ως προς αυτά τα φαινόμενα. Άρα καύσωνας όπως ο σημερινός, δεν θα είναι πιο σπάνιος, θα είναι πιο συχνός. Άρα θα πρέπει να είμαστε πιο προετοιμασμένοι για το πώς θα αντιμετωπίζουμε αυτά τα γεγονότα και τα επόμενα χρόνια.

Σε κάθε περίπτωση, ευχαριστώ για την ερώτηση. Ίσως είναι καλή μέρα για να ακουστούν όλα αυτά στο πανελλήνιο, για να καταλάβει ο κόσμος ότι δεν το κάνουμε για πολιτικούς λόγους, για επικοινωνιακούς. Είναι πράγματι επικίνδυνο να δουλεύεις σε εξωτερικό χώρο σε συνθήκες καύσωνα, ντάλα μεσημέρι. Δεν μπορούν να το κάνουν και θα ήθελα να παρακαλέσω όλες τις επιχειρήσεις να τηρήσουν αυτή την υπουργική μου απόφαση. Ειδάλλως, όποιος έχει να κάνει καταγγελία, να την κάνει και η Επιθεώρηση Εργασίας θα πάει αμέσως, την ίδια μέρα και θα επιβάλει τα αναλογούντα πρόστιμα.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Υπουργέ.

Ανακοινώνεται προς το Σώμα ότι ο Πρόεδρος της Κοινοβουλευτικής Ομάδας της Ελληνικής Λύσης Κυριάκος Βελόπουλος και οι Βουλευτές του κόμματός του κατέθεσαν σήμερα 21-7-2023 πρόταση νόμου με τίτλο: «Απαγόρευση εγκατάστασης πάσης φύσεως έργων Ανανεώσιμων Πηγών Ενέργειας (ΑΠΕ) και λοιπών εγκαταστάσεων, σε δάση, δασικές εκτάσεις, αναδασωτέα δημόσια και ιδιωτικά δάση και δασικές εκτάσεις στις περιοχές στο ευρωπαϊκό οικολογικό δικτύου “NATURA 2000”».

Παραπέμπεται η πρόταση νόμου στην αρμόδια Διαρκή Επιτροπή.

Θα συζητηθεί η ένατη με αριθμό 15/17-7-2023 επίκαιρη ερώτηση δευτέρου κύκλου του Βουλευτή Ροδόπης της Κοινοβουλευτικής Ομάδας του ΠΑΣΟΚ- Κινήματος Αλλαγής κ. Ιλχάν Αχμέτ προς τον Υπουργό Υποδομών και Μεταφορών, με θέμα: «Χωρίς κεντρική σιδηροδρομική διασύνδεση παραμένει η Θράκη».

Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

Έχετε τον λόγο, κύριε Αχμέτ, για δύο λεπτά για να καταθέσετε το ερώτημα.

**ΙΛΧΑΝ ΑΧΜΕΤ:** Ευχαριστώ, κυρία Πρόεδρε.

Κύριε Υπουργέ, παρά τις περί της αντιθέτου υποσχέσεως, η γεωγραφική ενότητα της Θράκης παραμένει σιδηροδρομικά αποκομμένη από τη Θεσσαλονίκη και από τον υπόλοιπο ηπειρωτικό κορμό της χώρας μας από το 2019, με ευθύνες που βαραίνουν όχι μόνο της δικής σας Κυβέρνηση, αλλά και την προηγούμενη κυβέρνηση του ΣΥΡΙΖΑ. Οι κυβερνήσεις από το 2015 έως και σήμερα, αδυνατούν να βρουν μια σύγχρονη, αποδοτική και διάφανη λύση, η οποία να ανταποκρίνεται στις ανάγκες του επιβατικού κοινού της περιοχής μας που κατά κόρον χρησιμοποιούσε το τρένο ως βασικό μέσο μεταφοράς όλες τις προηγούμενες δεκαετίες.

Όμως, κύριε Υπουργέ, καταγγέλλει ο πρόεδρος του Δικτύου Συνδέσμων Βιοτεχνιών - Βιομηχανιών Ανατολικής Μακεδονίας και Θράκης ότι ο σιδηρόδρομος στην περιοχή μας -λέει ο ίδιος- είναι ανέκδοτο και δεν επιτρέπει σε επιχειρήσεις να μεταφέρουν με ανταγωνιστικό κόστος τα προϊόντα από και προς την περιοχή.

Θα καταθέσουμε στα Πρακτικά της Βουλής το δημοσίευμα του Προέδρου στο οποίο καταγγέλλει τα προαναφερθέντα.

Ούτε λόγος να γίνεται φυσικά για τη διασύνδεση των βιομηχανικών περιοχών της Κομοτηνής, της Ξάνθης και της Αλεξανδρούπολης, γεγονός που αποτελεί πάγιο αίτημα του επιχειρηματικού κόσμου.

Οπότε, σας ρωτάμε συγκεκριμένα, κύριε Υπουργέ: Πρώτον, με ποιο τρόπο τελικά και από πότε η Κυβέρνησή σας σχεδιάζει να ξεκινήσει την υλοποίηση των δεσμεύσεων που περιλαμβάνεται στο πρόσφατο ψηφισθέν από τη Βουλή των Ελλήνων πόρισμα της διακομματικής επιτροπής και που αφορά την αναβάθμιση του σιδηροδρομικού σταθμού της Θράκης ως προαπαιτούμενο για την εξυπηρέτηση της μετακίνησης των πολιτών και άρση των λόγων που συμβάλλουν στην γεωγραφική της απομόνωση; Δεύτερον, πότε θα υλοποιηθούν τα σχέδια για τη σιδηροδρομική Εγνατία, προκειμένου οι επιχειρήσεις της Θράκης να αποκτήσουν ανταγωνιστικό πλεονέκτημα στη διακίνηση των προϊόντων τους, αίροντας τα αντικίνητρα που υφίστανται σήμερα από το υψηλό κόστος μεταφορών;

Διότι, κύριε Υπουργέ, αντιλαμβάνεστε ότι δεν μπορεί να γίνει καμμία ανάπτυξη στη Θράκη -αυτό που στόχευε και η προηγούμενη διακομματική επιτροπή με τη συμβολή όλων των Βουλευτών- αν δεν λυθεί αυτό το ουσιαστικό πάγιο πρόβλημα και αίτημα όλων των φορέων της περιοχής μας.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για τρία λεπτά.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κυρία Πρόεδρε.

Κυρία καικύριοι Βουλευτές, κατ’ αρχάς οφείλω να πω ότι είναι τιμή μου που για πρώτη φορά απευθύνομαι στο Σώμα. Οφείλω αυτή την τιμή στην επιλογή του Κυριάκου Μητσοτάκη, τον οποίον και ευχαριστώ. Μάλιστα, το βάρος αυτής της ευθύνης γίνεται ακόμα ισχυρότερο από το γεγονός ότι η πρώτη ερώτηση, στην οποία καλούμαι να απαντήσω αφορά ένα από τα πιο καυτά ζητήματα της τελευταίας περιόδου, αυτό του σιδηροδρόμου. Διότι, καταλαβαίνετε ότι η λέξη «σιδηρόδρομος» στην Ελλάδα, είναι μια λέξη η οποία πλέον καίει. Το επόμενο δύσκολο της υπόθεσης είναι ότι αναγκάζομαι να διαδεχθώ στο Βήμα έναν ρήτορα, όπως ο Άδωνις Γεωργιάδης, αλλά νομίζω ότι θα τα καταφέρω.

Στον πυρήνα της ερώτησής σας, κύριε Βουλευτά, θα μπορούσα και εγώ να προσυπογράψω, αν ήμουν Βουλευτής. Το λέω αυτό, διότι επειδή σας γνωρίζω ξέρω ότι είστε ένας βορειοελλαδίτης, ο οποίος πραγματικά αγαπάει τον τόπο του και την ανάπτυξη της πατρίδας του και συμμερίζομαι ακριβώς αυτά τα αισθήματά σας για το γεγονός αυτό. Μάλιστα, είναι πάρα πολύ ουσιαστικό ότι στην ερώτησή σας βασικό ζήτημα το οποίο θέτετε, είναι η ανάπτυξη της περιοχής σας. Θα έλεγα ότι αυτό δεν έχει να κάνει μόνο με την περιφερειακή ανάπτυξη αλλά και με την ανάπτυξη στην ίδια την περιοχή σας.

Για παράδειγμα, επειδή το ξέρω πολύ καλά, θα ήθελα οι πολίτες των γειτονικών προς το Κόσμιο Χωριό -μια περιοχή έξω από την Κομοτηνή, η οποία πραγματικά κοσμεί τον νομό- να έχουν την ίδια ανάπτυξη με το Κόσμιο. Αυτό είναι κάτι πάρα πολύ σημαντικό για τη Θράκη, το οποίο μπορώ να το καταλάβω και σίγουρα ο σιδηρόδρομος παίζει ρόλο στην ανάπτυξη της περιοχής, στην ανάπτυξη της οικονομίας της.

Πρέπει, όμως, να είμαστε ρεαλιστές.Ποια είναι η πρώτη προτεραιότητα για την Κυβέρνηση; Πρώτη προτεραιότητα για την Κυβέρνηση αυτή τη στιγμή, είναι η προώθηση, η αναβάθμιση, η βελτίωση των χαρακτηριστικών, η ηλεκτροδότηση της γραμμής από την Αλεξανδρούπολη προς το Ορμένιο. Αυτό σε συνδυασμό με ένα ακόμα έργο, το οποίο είναι ώριμο για χρηματοδότηση και τρέχει αυτή τη στιγμή, το οποίο αφορά τη σύνδεση της Νέας Καρβάλης με τους Τοξότες, με την υφιστάμενη σιδηροδρομική γραμμή, τη βελτίωσή της, καταλαβαίνετε ότι πραγματικά μπορεί να επιτρέψει να συνδεθεί η Θράκη με τους διαδρόμους εκείνους της Ευρωπαϊκής Ένωσης, οι οποίοι μπορούν να βοηθήσουν την εξαγωγική δραστηριότητα.

Από εκεί και πέρα, ένα άλλο έργο το οποίο τρέχει είναι η αναβάθμιση της σιδηροδρομικής γραμμής μεταξύ Θεσσαλονίκης και Αλεξανδρούπολης, η οποία πρόκειται να αναταχθεί από τον Στρυμόνα μέχρι το τέλος της.

Αυτά είναι έργα τα οποία αποτελούν πρώτες προτεραιότητες και είναι ρεαλιστικές, για να επανέλθει ο σιδηρόδρομος στην Θράκη που προφανώς, δεν υποκαθίσταται από τα δρομολόγια των λεωφορείων, τα οποία έχει βάλει η «HELLENIC TRAIN» για να αναπληρώνουν την απώλεια λόγω της διακοπής.

Φυσικά, υπάρχει και το θέμα της σιδηροδρομικής Εγνατίας. Αυτό είναι ένα θέμα το οποίο -στο μέτρο της ανάπτυξης της σιδηροδρομικής Εγνατίας από τη Θεσσαλονίκη μέχρι τη Νέα Καρβάλη, για να συνδεθεί με την υπόλοιπη γραμμή- αυτή τη στιγμή δοκιμάζεται μέσα από μία διαγωνιστική διαδικασία που γίνεται στο πλαίσιο του ανταγωνιστικού διαλόγου. Δεν είμαι έτοιμος να σας πω πώς θα προχωρήσει αυτή. Αποτελεί κάτι το οποίο και η ίδια η αγορά θα έρθει να δώσει την απάντηση, γιατί είναι ένα έργο το οποίο θα μας δώσει στοιχεία για τη βιωσιμότητά του αυτή τη στιγμή σε σχέση με το πραγματικό του κόστος, μέσα από τις μελέτες που προκύπτουν από τον ανταγωνιστικό διάλογο. Όμως, νομίζω ότι και η προώθηση αυτού του έργου αποτελεί μια ένδειξη ότι η Κυβέρνηση πραγματικά ενδιαφέρεται για τη Θράκη.

Θα συμφωνήσω μαζί σας ότι θα πρέπει να ευθυγραμμιστούμε απολύτως με την αναπτυξιακή προοπτική της Θράκης, την οποία δίνει το πόρισμα της διακομματικής επιτροπής.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κύριε Αχμετ, έχετε τον λόγο, για τρία λεπτά.

**ΙΛΧΑΝ ΑΧΜΕΤ:** Ευχαριστώ.

Κοιτάξτε, κύριε Υπουργέ, δεν αμφισβητώ τις καλές προθέσεις σας. Κοινοβουλευτικό έλεγχο ασκούμε από το ΠΑΣΟΚ και στην προηγούμενη θητεία -σας είπα- ακόμα και από τον ΣΥΡΙΖΑ. Τέτοιες ευχές ακούσαμε πάρα πολλές από εδώ, από τους προκατόχους σας. Όμως, ουσιαστικά, δεν δόθηκε καμμία λύση.

Δεύτερον, είπατε ότι πρέπει να είμαστε ρεαλιστές και ότι πρέπει πρώτα να δούμε τη γραμμή Αλεξανδρούπολη προς τους Κήπους. Δεν λέω, να τη δείτε, όμως να ξέρετε ότι δεν μπορεί να υπάρξει καμμία ανάπτυξη στη Θράκη αν κοιτάζουμε μόνο τον Έβρο, την Αλεξανδρούπολη, ενώ δεν κοιτάζουμε τη Ροδόπη και την Ξάνθη. Δηλαδή, ανάπτυξη δεν μπορεί να υπάρξει αν δεν σχεδιάσουμε συνολικά.

Εγώ, όμως, θα ήθελα να διαβάσω κάποια σημεία από το πόρισμα μπροστά στην Εθνική Αντιπροσωπεία, ώστε να καταγραφούν και να δούμε το πόσο σημαντικό είναι αυτό το θέμα.

Λέει το πόρισμα: "Μια συνδεδεμένη Ανατολική Μακεδονία και Θράκη χωρίς αποκλεισμούς, που αγκαλιάζει τον γεωγραφικό της ρόλο, προϋποθέτει την αναβάθμιση του σιδηροδρομικού δικτύου, συνδέοντας την περιοχή των Βαλκανίων και της Νότιας Ευρώπης. Στην κατεύθυνση αυτή, προτείνεται η επιτάχυνση των έργων για αναβάθμιση ολόκληρης της σιδηροδρομικής γραμμής. Αξίζει να σημειωθεί ότι η απουσία ηλεκτροκίνησης σε συνδυασμό με ανεπάρκεια του δικτύου, αυξάνουν περαιτέρω την οικονομική στασιμότητα της περιοχής. Βασικό, λοιπόν, κομμάτι της αναβάθμισης του σιδηροδρομικού δικτύου πρέπει να αποτελούν τα έργα κίνησης ηλεκτρικών αμαξοστοιχιών". Εξειδικεύει δηλαδή το πόρισμα: "Συγκεκριμένα από Θεσσαλονίκη, Σέρρες, Αλεξανδρούπολη, Πύθιο, Ορμένιο, το σιδηροδρομικό δίκτυο είναι μονής γραμμής, απαρχαιωμένο, χωρίς ηλεκτροκίνηση, με αποτέλεσμα ούτε εμπορικές μεταφορές να είναι συμφέρουσες -το λέει το πόρισμα- ούτε οι ταχύτητες να είναι ελκυστικές".

Όμως, η κατάσταση που επικρατεί σήμερα στη Θράκη ποια είναι; Αυτή η παρούσα κατάσταση, για να είμαστε ρεαλιστές, ποια είναι. Ποια είναι η αλήθεια. Το πέρασμα από την Ξάνθη είτε προς Αλεξανδρούπολη είτε προς Δράμα, γίνεται με λεωφορείο. Το είπατε. Σήμερα τα δρομολόγια που γίνονται ως τη Δράμα, γίνονται μόνο με λεωφορείο. Όσον αφορά τα τρένα άλλου τύπου, εάν χρειαστεί να μεταφερθεί κάποιο ειδικό εμπορικό φορτίο, δεν μπορεί να μεταφερθεί με λεωφορεία, αυτό γίνεται με ειδική άδεια, ειδική κυκλοφορία. Μεγάλη δυσχέρεια.

Ο σιδηροδρομικός αποκλεισμός της Θράκης από τον υπόλοιπο ηπειρωτικό χώρο είναι απαράδεκτος, αντικοινωνικός, αντιαναπτυξιακός και αντιβαίνει την κοινή λογική, κύριε Υπουργέ. Σε μια περιφέρεια, όπως είναι η Ανατολική Μακεδονία και η Θράκη, με επτά συνοριακές διόδους, πώς θα επιτύχει η Νέα Δημοκρατία ανάπτυξη στην Ελλάδα και στη Θράκη; Με τη Βουλγαρία και την Τουρκία, επτά συνοριακές διόδους, με τεράστιες βαλκανικές αγορές δίπλα της, με διευρωπαϊκά δίκτυα να διαμορφώνουν στρατηγική, να έχουμε ένα από τα καλύτερα βιομηχανικά πάρκα και βιομηχανική περιοχή στη Θράκη -στη Ροδόπη συγκεκριμένα- και να μην έχει τρένο.

Είναι νομίζω, κύριε Υπουργέ, ντροπή για το πολιτικό μας σύστημα να συζητάμε από το 2015 που σταμάτησε αυτό το θέμα, δηλαδή η μεταφορά επιβατών και άλλων, να συζητάμε επτά χρόνια εδώ στη Βουλή το ίδιο θέμα.

Στη Θράκη, αν δεν αποκτηθούν άμεσα όλα εκείνα τα αναπτυξιακά εργαλεία που θα αναστρέψουν την οικονομική εικόνα, οι επιχειρήσεις δεν αντέχουν άλλο.

Θα καταθέσω στη Βουλή αυτό που είπε ο Πρόεδρος Συνδέσμων Βιοτεχνών και Βιομηχάνων: «Δεν αντέχει άλλο η Θράκη να μην έχει αυτό το μεταφορικό μέσο».

(Στο σημείο αυτό ο Βουλευτής του ΠΑΣΟΚ - Κινήματος Αλλαγής, κ. Αχμέτ Ιλχάν καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και, κύριε Υπουργέ, πρέπει σύντομα να αντιμετωπίσετε αυτό το θέμα και να φτιάξετε μια συνολική στρατηγική ανάπτυξης για την Περιφέρεια Ανατολικής Μακεδονίας και Θράκης -όπως είπα- και ειδικότερα για τη Θράκη και περιμένουμε από εσάς συγκεκριμένες κινήσεις, συγκεκριμένες αποφάσεις με το επιτελείο σας και με τον Υπουργό, να δρομολογηθεί επιτέλους αυτή η υπόθεση των τρένων στη Θράκη.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε συνάδελφε.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, πραγματικά, πρόσεξα πάρα πολύ και την ανταπάντησή σας, αυτή την τελευταία. Νομίζω ότι αν σας δημιουργήθηκε η εντύπωση ότι εμμένουμε μόνο για την περιοχή της Αλεξανδρούπολης, είναι δικό μου λάθος. Δεν υπάρχει τέτοιο θέμα. Μιλάμε για σύνδεση της Νέας Καρβάλης με τους Τοξότες και βεβαίως και για σύνδεση της Αλεξανδρούπολης με τα βόρεια σύνορα της χώρας, δηλαδή κατ' εξοχήν με τη Βουλγαρία και αυτό είναι ένα θέμα το οποίο θα συζητήσει και τη Δευτέρα ο Πρωθυπουργός στη συνάντησή του με τον Βούλγαρο Πρωθυπουργό.

Από εκεί και πέρα, πρέπει να είμαστε σαφείς. Η χώρα μας έχει επενδύσει πάρα πολλά λεφτά τα τελευταία χρόνια σε δημόσιες υποδομές. Στη Θράκη για παράδειγμα, στην οποία αναφέρεστε, ξέρουμε πάρα πολύ καλά ότι έχει γίνει η Εγνατία Οδός, η οποία συνδέει την Ηγουμενίτσα με την Αλεξανδρούπολη και με τους Κήπους.

Η Εγνατία Οδός ήταν ένα έργο το οποίο ξέρετε ότι δεν περιλαμβανόταν στους διαδρόμους τους ευρωπαϊκούς και μάλιστα υπήρξαν και πολλές ανταγωνιστικές απόψεις. Αυτό σημαίνει ότι αν θέλουμε να μιλήσουμε για τη σιδηροδρομική Εγνατία, πρέπει αντίστοιχα ανάλογες αντιστάσεις να μπορέσουμε να τις ανατρέψουμε. Αυτό θέλει τον χρόνο του. Δεν είναι μια κουβέντα, η οποία μπορεί να εξαντληθεί σε εσωτερικό επίπεδο.

Και πρέπει να πούμε ότι η Εγνατία Οδός, πραγματικά αποτελεί μια επιτυχία. Εγώ πρώτη φορά πήγα στην Ξάνθη το 1979 ως πρωτοετής φοιτητής για να συναντήσω συμφοιτητές μου και πραγματικά ήταν μια περιπέτεια να πάει κάποιος από τη Θεσσαλονίκη στην Ξάνθη. Αλλά η Εγνατία ξέρετε ότι άλλαξε την περιοχή, έβγαλε από την αφάνεια πόλεις της Θράκης και της Μακεδονίας και πληθυσμούς, οι οποίοι αισθάνονταν απομονωμένοι και οδήγησε πραγματικά αναπτυξιακά τις περιοχές αυτές με έναν άλλον βηματισμό.

Νομίζω, λοιπόν, ότι έγιναν επιλογές, οι οποίες πιστώνονται στις κυβερνήσεις του κόμματος το οποίο σήμερα εκπροσωπείτε στη Βουλή, του ΠΑΣΟΚ, εκσυγχρονιστικές επιλογές, εκσυγχρονιστικές επίσης επιλογές, οι οποίες πιστώνονται στις Κυβερνήσεις της Νέας Δημοκρατίας, τις οποίες πρέπει να αναγνωρίσουμε. Πρέπει να αναγνωρίσουμε την υστέρηση στο σιδηρόδρομο, αλλά πρέπει να δώσουμε προτεραιότητα σε αυτό το οποίο είναι αμέσως εφικτό. Και το πιο εφικτό είναι να ξαναφτιάξουμε το σιδηροδρομικό δίκτυο για το οποίο εμείς θα παρουσιάσουμε στη Βουλή πολύ σύντομα ένα ολιστικό πρόγραμμα της Κυβέρνησης και βεβαίως να κάνουμε ως άμεση προτεραιότητα αυτό που λέτε, να συνδέσουμε την οικονομία της Θράκης με τις βόρειες και με τις ανατολικές γείτονες χώρες.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Με τη συναίνεση του Σώματος και ώρα 14.42΄ λύεται η συνεδρίαση για τη Δευτέρα 24 Ιουλίου 2023 και ώρα 10:00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**